বাংলাদেশীৰ বিৰুদ্ধে যুঁজ দিবলৈ যোৱা আৰক্ষী কনিষ্টবলৰ জীৱনৰ কৰুণ গাথা\nগুৱাহাটী , March 20, 2020 8:46 am\nনজৰুল ইছলাম। ফটো : নৰ্থ-ইষ্ট নাও\nবাংলাদেশীৰ বিৰুদ্ধে যুঁজ দিবলৈ যোৱা নগাঁও পুলিচ ৰিজাৰ্ভত কৰ্মৰত এগৰাকী আৰক্ষী কনিষ্টবলৰ জীৱনৰ কৰুণ গাঁথা পোহৰলৈ আহিছে। তেওঁৰ নাম নজৰুল ইছলাম। তেওঁ বৰ্তমান অতি অসহায় আৰু ন্যায় প্ৰাপ্তিৰ আশাৰে বৃহস্পতিবাৰে গুৱাহাটী প্ৰেছ ক্লাবত এক সংবাদমেল সম্বোধন কৰে।\nউক্ত সংবাদমেলত তেওঁৰ জীৱনৰ দুৰৱস্থা তথা অথন্তৰ বিস্তৃতৰূপত বৰ্ণনা কৰে। তেওঁ কেনেকৈ তেওঁৰ ভূমি কোনে দখল কৰিলে সেই সম্পৰ্কেও সংবাদমেলত সদৰী কৰে। তলত তেওঁৰ কথাখিনি পাঠক ৰাইজে বুজি পোৱাৰ অৰ্থে অসম্পাদিত ৰূপত উল্লেখ কৰা হ’ল :\nকোনে দখল কৰিছিল নজৰুলৰ মাটি?\n‘মই ২০০৮ চনত নগাওঁ টাউনৰ এজন লোকৰ পৰা মাটি কিনিছিলো। কিন্তু সেই মাটিখিনি মিঞা হুছেইন নামৰ বাংলাদেশী মূছলমানৰ পৰিয়ালৰ লোকে মোৰ পৰা মাটিখিনি বেআইনীভাৱে দখল কৰি লয়। ২০০৯ চনত দখল কৰা হৈছিল মিঞা হুছেইনৰ পৰিয়ালৰ লোকে দখল কৰিছিল। মুঠ ২ কঠা ১০ লোচা মাটি ক্ৰয় কৰিছিলো আৰু গোটেই মাটিখিনি বেদখল কৰিলে মিঞা হুছেইনৰ পৰিয়ালে।‘\nকিয় মিঞা হুছেইনৰ পৰিয়ালে দখল কৰিলে নজৰুলৰ ভূমি?\n‘২০০৯ চনত মিঞা হুছেইন পৰিয়ালৰ পাঁচগৰাকী মহিলা ক্ৰমে লতিফুল নেছা, ৰেহেনা খাতুন, জেমিলা খাতুন, জেছমিনা খাতুন আৰু ৰাচিদা খাতুনক সীমান্ত আৰক্ষীয়ে বাংলাদেশী বুলি গ্ৰেপ্তাৰ কৰি আনিছিল। সীমান্ত শাখাৰ অতিৰিক্ত আৰক্ষী অধিক্ষকক মহিলাকেইগৰাকীৰ পৰিয়ালে যিখিনি নথি-পত্ৰ দিছিল সেইখিনিৰ ওপৰতো আৰক্ষীৰ সন্দেহ আছিল। সন্দেহ আছিল যদিও স্থানীয় কিছুসংখ্যক লোকে কোৱাৰ পাছত তেওঁলোকক প্ৰকৃত নথি-পত্ৰ দেখুৱাবলৈ তিনিদিনৰ বাবে জামিনত দিছিল। কিন্তু মিঞা হুছেইনৰ পৰিয়ালৰ লোকে ১৫-২০ দিন পাৰ হৈ যোৱাৰ পাছতো বাংলাদেশী মহিলা কেইগৰাকীৰ লগতে প্ৰকৃত পিতৃ-মাতৃক হাজিৰ কৰাব নোৱাৰিলে। পাছত আৰক্ষীয়ে তদন্ত কৰি গম পালে যে পিতৃ বুলি পৰিচয় দিয়া কেইজনে তেওঁলোকৰ জীয়ৰী নহয় বুলি লিখি দিছিল। কিন্তু মিঞা হুছেইনৰ পৰিয়ালৰ লোকে সন্দেহ কৰিলে যে মই তেওঁলোকৰ এই কথা অতিৰিক্ত আৰক্ষী অধিক্ষকক লগাইছো। তাৰ পাছতে তেওঁলোকে মোৰ চিলিঙণি গাওঁৰ সেই মাটিখিনি চলে বলে কৌশলে বেদখল কৰি ল’লে।\nমাটিখিনি কিয় ঘূৰাই নাপালে নজৰুলে?\n‘মই মাটিখিনি দখল কৰিবলৈ হয়বৰগাওঁ থানাৰ আৰক্ষীৰ সৈতে গৈছিলো আৰু খুটি পুতি বেৰ দিবলৈ চেষ্টা কৰি থকাৰ সময়তে ভাৰপ্ৰাপ্ত আৰক্ষী বিষয়ালৈ ফোন আহিল যে সেই ঠাইৰ পৰা ঘূৰি আহিব লাগে। পাছত মই হয়বৰ থানাত তেওঁলোকৰ বিৰুদ্ধে গোচৰ ৰুজু কৰিছিলো। কিন্তু তেওঁলোকে সকলোকে মেনেজ কৰি ৰখাৰ বাবে আদালততো মই ন্যায় নাপালো।বাংলাদেশী গোচৰটো যেনেকুৱা হ’ল মোৰ মাটিৰ গোচৰটোও একেই হ’ল।\nমিঞা হুছেইনৰ পৰিয়ালৰ লোকৰ পৰা কেনেধৰণে নিৰ্য্যাতনৰ সন্মুখীন হৈছিল নজৰুল আৰু তেওঁৰ পৰিয়াল?\nমোক সেই অঞ্চলটোত প্ৰৱেশ কৰিবলৈ নিদিয়ে, তেওঁলোকে গুণ্ডাগিৰি কৰে। আনকি ২০১৪ চনত মোৰ মাটিখিনিৰ ৰখীয়া আকবৰ নামৰ ল’ৰাটোৰ মূৰত পিষ্টল থৈ নজৰুল ইছলামক ফোন কৰি মাতি আন নহ’লে গুলিয়াই দিম বুলি ভাবুকি দিছিল। মিঞা হুছেইনৰ নাতি ফাৰুক আৰু হান্নান আৰু বুলবুলে এই ভাবুকি দিছিল। ভাবুকি দিয়াৰ সময়তে আকবৰৰ পত্নীয়ে দেখাত তিনিওজন শূণ্যলৈ গুলি চালনা কৰি পলায়ণ কৰে। মই হয়বৰ গাওঁ থানাত এজাহাৰ দিছিলো যদিও আৰক্ষীয়ে কোনো বিচাৰ নকৰিলে।‘\nমিঞা হুছেইনৰ পৰিয়ালৰ লোকে আৰু কেনেধৰণে অত্যাচাৰ চলোৱাৰ অভিযোগ নজৰুলৰ?\n‘২০১৮ চনৰ ৬ জুনত মই মোৰ জুৰীয়াৰ গৃহৰ পৰা পুলিছ ৰিজাৰ্ভলৈ বাইকৰে ঘূৰি অহাৰ অৱস্থাত মোক বাংলাদেশী জামেলা খাতুন, নাছিৰ,ফাৰুক আৰু হান্নানে মোৰ বাইকত পাথৰৰে আঘাত কৰে। তেতিয়া মই পৰি যাওঁ। তেতিয়া মোৰ মুখত জামেলা নামৰ মহিলাগৰাকীয়ে কিবা এটা ঔষধ ভৰাই দিয়াত মই অচেতন হৈ পৰো। মোক ওচৰৰে ট্ৰাইবেল গাওঁ এখনত নি পেলাই থৈ আহে বুলি গম পাওঁ। ইয়াৰ পাছত আৰক্ষীয়ে চাৰিজন অভিযুক্তক গ্ৰেপ্তাৰ নকৰে কেৱল সোধ-পোচৰ বাবে থানালৈ মাতি আনে। তাৰ পাছত দুজনে নগাওঁ সদৰ থানাত জামিন লাভ কৰিলে আৰু দুজনে নগাওঁ আদালতত জামিন লাভ কৰিলে। আনকি তদন্ত চলি থকা সময়ত মোক সোধ-পোচৰ বাবে আৰক্ষীয়ে এবাৰো নামাতিলে বা সেই গোচৰৰ তদন্তকাৰী বিষয়াৰ নামে নাজানিলো।‘\nইয়াৰোপৰি চলিত বৰ্ষৰ যোৱা ৬ ফেব্ৰুৱাৰীৰ নিশা কোনো দুৰ্বৃত্ত মানে মই সন্দেহ কৰা অনুসৰি মিঞা হুছেইন পৰিয়ালৰ কোনো লোকে মোৰ কোৱাৰ্টাৰৰ ঘৰটো জ্বলাই দিয়ে। ঘৰৰ ইলেক্ট্ৰিক মিটাৰ বক্সত কেৰাচিন ঢালি কাপোৰ মেৰিয়াই জ্বলাই দিয়াৰ লগতে ঘৰটোৰ চাৰিওফালে বস্তাৰে কেৰাচিন দি জুই জ্বলাইছে। পিছত অগ্নি নিৰ্বাপকৰ গাড়ীয়ে জুই নুমুৱালে। পাছত মই নগাওঁ সদৰ থানাত এজাহাৰ দিওঁতে অ’চি চাৰে কাৰেন্টৰ পৰা জুই লগা বুলি উত্তৰ দিলে। যদি কাৰেন্টৰ পৰাই লাগিছিল তেন্তে কেৰাচিনৰ বস্তা ক’ৰ পৰা আহিল? আৰক্ষীয়ে কোনো তদন্ত নকৰিলে।\nমিঞা হুছেইন পৰিয়ালৰ ১৭ গৰাকী লোক বাংলাদেশী বুলি চিনাক্ত হৈছিল যদিও কিয় বিদেশী ঘোষিত নহ’ল?\n২০১৬ চনত ৰাজ্য চৰকাৰে দুখনকৈ স্ক্ৰিণিং কমিটি প্ৰস্তুত কৰিছিল। এখন ৰাজ্যিক পৰ্য্যায়ৰ আৰু আনখন জিলা পৰ্য্যায়ৰ। জিলা পৰ্য্যায়ৰ স্ক্ৰিনিং কমিটিৰ সভাপতি আছিল সেই সময়ৰ নগাওঁ জিলাৰ উপায়ুক্ত সমশ্বেৰ সিং আৰু সদস্য আছিল আৰক্ষী অধিক্ষক দেৱৰাজ উপাধ্যায়। ২০০৯ চনত মিঞা হুছেইন পৰিয়ালৰ ১৭ জন লোকৰ বিৰুদ্ধে বিদেশী ন্যায়াধিকৰণত গোচৰ ৰুজু হৈছিল। সেই গোচৰ নিতুল গগৈ নামৰ সীমান্ত আৰক্ষীৰ বিষয়াজনে ৰুজু কৰিছিল। বিদেশী ন্যায়াধিকৰণত জাল নথি-পত্ৰ দি সেই ১৭ জন লোক বিদেশী নহয় ঘোষিত হ’ল। তাৰ পাছত মই ২০১৪ চনত প্ৰধান মন্ত্ৰী নৰেন্দ্ৰ মোদী আৰু কেন্দ্ৰীয় গৃহ মন্ত্ৰী অমিত শ্বাহলৈ পত্ৰ প্ৰেৰণ কৰিছিলো। তাৰ ভিত্তিতে ইয়াৰ এক উচিত তদন্ত হ’ব লাগে বুলি কেন্দ্ৰীয় গৃহ মন্ত্ৰণালয়ৰ পৰা ৰাজ্য চৰকাৰলৈ এক নিৰ্দেশনা আহিছিল। সেই নিৰ্দেশনাৰ ভিত্তিত অসম আৰক্ষীৰ সঞ্চালক প্ৰধানে গঠন কৰি দিছিল দুখনকৈ স্ক্ৰিনিং কমিটি। স্ক্ৰিনিং কমিটিয়ে তদন্ত কৰি ১৭ জন লোকৰ গোচৰটো আপীল কৰিবলৈ উচ্চ ন্যায়ালয়লৈ এটা ফাইল প্ৰেৰণ কৰিলে যদিও এতিয়াও গোচৰ কেইটা পেণ্ডিং হৈ আছে। মই উচ্চ ন্যায়ালয়ত এই তথ্য বিচাৰিছিলো যদিও পোৱা নাই, কিন্তু এটা কথা স্পষ্ট যে গোচৰটো উঠা নাই। গোচৰটো উঠাহেঁতেন তেওঁলোকৰ নাম এনআৰচিত নোসোমাল হেঁতেন।‘\nমিঞা হুছেইনৰ পৰিয়াল নজৰুলৰ মতে কিয় বাংলাদেশী?\n‘মই চিলিঙণিৰ স্থানীয় ৰাইজৰ পৰা মিঞা হুছেইন বিদেশী আছিল বুলি জানিব পাৰি বহুতো তথ্য সংগ্ৰহ কৰিছিলো। মাটিৰ বিনিময় কৰা যি দলিল সেইখন এতিয়াও মোৰ হাতত আছে। মিঞা হুছেইনে ১৯৬৮ ত ভাৰত ত্যাগ কৰি গুছি গৈছিল। নগাওঁ চাব ৰেজিষ্টাৰ অফিচত টীপ চহী দি হিন্দু পৰিয়াল এটাৰ লগত বিনিময় কৰিছিল। মিঞা হুছেইনে গোস্বামী উপাধিৰ এজন লোকৰ লগত মাটি বিনিময় কৰিছিল। কিন্তু পুনৰ ১৯৭২ ত চৰকাৰৰ অনুমতি নোলোৱাকৈ তেওঁলোক ভাৰতলৈ আহে আৰু চিলিঙণিৰ গোস্বামী উপাধিৰ ১১ টাকৈ পৰিয়ালক দাবী ধমকি দি বলপূৰ্বকভাৱে মাটি বেদখল কৰিলে। যদি বিদেশী চিনাক্তকৰণৰ বৰ্ষ ১৯৭১ হয় তেন্তে তেওঁলোক নিশ্চয়কৈ তেওঁলোক বাংলাদেশী।‘\nমুখ্য মন্ত্ৰী সৰ্বানন্দ সোণোৱাললৈ কি আহ্বান ভুক্তভোগী নজৰুলৰ?\n‘কাইলৈ ৰাতি ৭ বজালৈকে অপেক্ষা কৰিম মুখ্য মন্ত্ৰীয়ে এই গোচৰৰ তদন্তৰ নিৰ্দেশ দিয়ে নে নাই চাম। যেতিয়ালৈকে উচ্চ পৰ্য্যায়ৰ তদন্ত নহ’ব তেতিয়ালৈকে অবৈধ বাংলাদেশীয়ে মাটি দখল কৰা গোস্বামীৰ পৰিয়ালৰ লোকখিনিয়ে বা মই ন্যায় নাপাম।‘\nউল্লেখযোগ্য যে, নজৰুলে মাটিখিনি ক্ৰয় কৰাৰ পাছত আজি পৰ্য্যন্ত ধনৰ অভাৱত বেংকৰ ঋণ পৰিশোধ কৰিব পৰা নাই। যাৰ বাবে হতাশাত ভুগিছে নজৰুল। আৰু যোৱা বৰ্ষৰ জুন মাহত তেওঁ সাংবাদিকক মাতি আনি কেমেৰাৰ সন্মুখত দিঘলী পুখুৰীত জপিয়াই আত্মহত্যা কৰাৰ অপচেষ্টা চলাইছিল। অৱশ্যে আৰক্ষী উপস্থিত হৈ নজৰুলক ৰক্ষা কৰিছিল।\nমাইক্র’ফাইনেন্সৰ ঋণ ৰেহাইৰ নামত ভেকোভাওনা; চৰকাৰে গাঁৱৰ মহিলাক প্ৰতাৰণা কৰাৰ অভিযোগ\n‘এক পৃথিৱী, এক স্বাস্থ্য’: জি-৭’ৰ পৰা বিশ্ববাসীক বাৰ্তা প্ৰধানমন্ত্ৰী নৰেন্দ্ৰ মোদীৰ\nচলচ্চিত্ৰ নিৰ্মাতাৰ বিৰুদ্ধে দেশদ্ৰোহিতাৰ গোচৰ; প্ৰতিবাদত বিজেপিৰ ত্যাগৰ ধুম উঠিছে লাক্ষাদ্বীপত\nকংগ্ৰেছে ধাৰা ৩৭০ প্ৰত্যাহাৰৰ সিদ্ধান্ত পুনৰ্বিবেচনা কৰিব; দ্বিগ্বীজয় সিঙৰ মন্তব্যত আক্ৰমণাত্মক বিজেপি


অপব্যয় – – মল্লিকা কলিতা: অল-খোৰ, কাটাৰ | সৃষ্টিৰ জিলিঙনি\n← সম্পাদকীয় -আজিজুল হক\nধৰিত্ৰী দিৱস আৰু আমাৰ পৰিৱেশ – আজিজুল হক →\nঅপব্যয় – – মল্লিকা কলিতা: অল-খোৰ, কাটাৰ\nবিশ্বৰ খ্যাতিমান উদ্যোগপতি ৰতন টাটাই টুইটাৰৰ মাধ্যমেৰে এটি অনুপ্ৰেৰণামূলক ঘটনা শ্বেয়াৰ কৰিছিল। জাৰ্মানী এখন অতিকৈ ঔদ্যোগিক দিশত আগবঢ়া দেশ। এনেকুৱা দেশৰ বিষয়ে বহুতৰে ধাৰণা যে তাত মানুহে অতিশয় আভিজাত্যপূৰ্ণ জীৱন যাপন কৰে। যেতিয়া আমি হেমবৰ্গ পাইছিলোঁ, মোৰ সহকৰ্মী গৰাকী এখন হোটেলত সোমায়। আমি দেখিবলৈ পাইছিলোঁ বহুকেইখন মেজ খালী হৈ আছে। এখন মেজত এহাল ডেকা দম্পতীয়ে খাদ্য গ্ৰহণ কৰি আছিল। মেজত সাধাৰণভাৱে দুখন থাল আৰু পানীয়ৰ দুটি বটল। মই ভাবিবলৈ ধৰিছিলোঁ এনেকুৱা সাধাৰণ খাদ্যও ৰ’মাণ্টিক হ’ব পাৰেনে আৰু কৃপন ল’ৰাটোক ছোৱালীজনীয়ে এৰি দিব নেকি! আন এখন মেজত কেইগৰাকীমান বৃদ্ধা মহিলাও আছিল। ৰেস্তোৰাঁৰ খাদ্য পৰিৱেশন কৰা ব্যক্তিয়েহে থালত খাদ্য পৰিৱেশন কৰিছিল আৰু তেওঁলোকে থালত পূৰ্ণ হৈ থকা সকলো খাদ্যই শেষ কৰিছিল।\nআমি যিহেতু ভোকাতুৰ আছিলোঁ, আমাৰ স্থানীয় সহকৰ্মীয়ে সৰহ সংখ্যক আহাৰ অৰ্ডাৰ কৰিছিল। আমি আহাৰ খাই শেষ কৰাৰ অন্তঃত প্ৰায় এক তৃতীয়াংশ আহাৰ ৰৈ গৈছিল। আমি যেতিয়া ৰেস্তোৰাঁৰ পৰা ওলাবলৈ লৈছিলোঁ, তেতিয়া সেই বৃদ্ধা মহিলা কেইগৰাকী আমাৰ সৈতে ইংৰাজীত বাৰ্তালাপ কৰে। আৰু বুজিবলৈ সক্ষম হ’লোঁ তেওঁলোক আমাৰ খাদ্য অপচয় কৰা দেখি বাৰুকৈয়ে ক্ষুণ্ণ হৈ পৰিছিল। ‘আমি আমাৰ খাদ্যৰ বিনিময়ত মূল্য পৰিশোধ কৰিছোঁ, আমি কিমান খাদ্য এৰি আহোঁ, ইয়াত আপোনালোকৰ কোনো কাৰবাৰ নাই’ মোৰ সহকৰ্মীজনে বৃদ্ধা মহিলাক প্ৰত্যুত্তৰ দিয়ে। মহিলাসকল বহুত খঙাল হৈ পৰে। এগৰাকীয়ে ক্ষিপ্ৰ গতিৰে ফোন উলিয়ালে আৰু কাৰোবাক ক’ল কৰে। কিছু সময়ৰ পিছত Social Security Organization ৰ কোনো ব্যক্তি ইউনিফৰ্মত উপস্থিত হ’ল। গোটেই ঘটনাৰাজি বুজ লৈ তেখেতে আমাৰ ওপৰত ৫০ ইউৰো জৰিমনা বিহে। আমি নিশ্চুপ হৈ ৰওঁ। বিষয়াগৰাকীয়ে কঠোৰভাৱে কৈ উঠে,– ‘ যিমানখিনি ব্যৱহাৰ কৰিব পাৰে, সিমানখিনিয়ে অৰ্ডাৰ কৰক। পইচা আপোনাৰ, কিন্তু সম্পদ সমাজৰ। পৃথিৱীত এনে বহু সংখ্যক লোক আছে যিয়ে পৰ্যাপ্ত সমলৰ অভাৱৰ সন্মুখীন হ’ব লগাত পৰে। আপোনাৰ সমল ধ্বংস কৰাৰ কোনো কাৰণ থাকিব নোৱাৰে’ … এই ধনী দেশৰ বাসিন্দাৰ চিত্ত প্ৰকাশে আমাক লজ্জিত কৰে। আমি সঁচাকৈ এই বিষয়ে ভাবিব লাগে। আমি এনে দেশৰ পৰা অহা য’ত সমলৰ ক্ষেত্ৰত সমৃদ্ধি বৰকৈ নাই হোৱা। লজ্জিত হোৱাৰ পৰা বাচিবলৈ আমি মাত্ৰাধিক অৰ্ডাৰ কৰোঁ আৰু বেলেগক ট্ৰিট দিয়াৰ প্ৰৱণতাই খাদ্য ধ্বংস কৰোঁহ’ক। নিজৰ কু-অভ্যাস এৰিবলৈ গম্ভীৰভাৱে ভাবক। পইচা আপোনাৰ কিন্তু সমল সমাজৰ। কোনো এখন দেশ মহান হ’ব তেতিয়াহে যেতিয়া তাৰ নাগৰিক মহান হ’ব। মহান মানে ডাঙৰ ডাঙৰ সাফল্য লাভ কৰা নুসূচায়। মহান হ’বলৈ সৰু সৰু কাম কৰিলেই হ’ল যাৰ দ্বাৰা দেশ শক্তিশালী ৰূপে আগবাঢ়িব পাৰে। খাদ্য অপচয়, পানীৰ অপব্যয় ৰোধ কৰা, বিজুলী বিনাকাৰণত অপচয় ৰোধ এইবোৰ সৰু সৰু ঢাপেৰে দেশক শক্তিশালী গঢ় দিব পাৰোঁ। আহক আমি ৰতন টাটাৰ অনুপ্ৰেৰণামূলক ঘটনাৰ পৰা শিক্ষা লওঁ আৰু দেশৰ বহুমূলীয়া সম্পদ ধ্বংস হোৱাৰ পৰা ৰক্ষা কৰোঁ। সদায় মনত ৰাখিব পইচা নিশ্চয়কৈ আমাৰ, কিন্তু সম্পদ দেশৰ!\nPosted on এপ্ৰিল 10, 2016, in গল্প. Bookmark the permalink.\tমন্তব্য দিয়ক.


बाइबिल छंद विषय पर: गरीब की मदद करना -> अतिरिक्त\nअतिरिक्त: [गरीब की मदद करना]\nযীচুৱে তেওঁক ক’লে, “যদি তুমি নিখুঁত হবলৈ ইচ্ছা কৰা, তেনেহলে যোৱা; তোমাৰ সৰ্ব্বস্ব বেচা আৰু দৰিদ্ৰ সকলক দান কৰা, তাতে স্বৰ্গত তোমাৰ ধন হব৷ তাৰ পাছত আহা, মোৰ অনুকাৰী হোৱা”।\n তোমালোকৰ যি যি সম্পত্তি আছে, সেইবোৰ বিক্ৰী কৰি দৰিদ্ৰ সকলক দান কৰা আৰু যি ঠাইত চোৰ নাযায়, পোকেও নষ্ট নকৰে; এনে স্বৰ্গত নিজৰ কাৰণে পুৰণি হৈ নোযোৱা মোনা যুগুত কৰি অক্ষয় ধন সাঁচি থোৱা৷ কিয়নো য’তে তোমালোকৰ ধন, ত’তে তোমালোকৰ মনো হব।”\n তেতিয়া তেওঁক নিমন্ত্ৰণ কৰা জনে ক’লে, “দুপৰ বা নিশাৰ ভোজ পাতিলে, তুমি নিজৰ বন্ধু বা ভাই সকলক বা জ্ঞাতি-কুটুম্ব বা ধনৱন্ত চুবুৰীয়া সকলক নামাতিবা; তেওঁলোকে তোমাক নিমন্ত্ৰণ কৰিব, আৰু তোমাৰ প্ৰতিদান ঘূৰাই দিব। কিন্তু যেতিয়া ভোজ পাতা, তেতিয়া দৰিদ্ৰ, কোঙা, খোৰা, অন্ধ এনে লোকক মাতিবা। তাতে তোমাক প্ৰতিদান ৰূপে ঘুৰাবলৈ তেওঁলোকৰ একো নোহোৱাত, তুমি ধন্য হবা। কিয়নো ধাৰ্মিক সকলৰ পুনৰুত্থানত তোমাক প্ৰতিদান দিয়া হব।”\n পাছত তেওঁ শিষ্য সকলৰ ফালে চাই ক’লে, “ধন্য তোমালোক দৰিদ্ৰ সকল, কিয়নো ঈশ্বৰৰ ৰাজ্য তোমালোকৰ। ধন্য তোমালোক, যি জন এতিয়া ভোকাতুৰ, কিয়নো তোমালোক তৃপ্ত হ’বা। ধন্য তোমালোক, যি সকলে এতিয়া কান্দি আছা, কিয়নো তোমালোকে হাঁহিবা।\nহে মোৰ প্ৰিয় ভাইসকল, শুনক, সংসাৰত যি সকল দৰিদ্ৰ, ঈশ্বৰে তেওঁলোকক বিশ্বাসত ধনৱন্ত আৰু তেওঁক প্ৰেম কৰা সকলৰ আগত প্ৰতিজ্ঞা কৰা ৰাজ্যৰ অধিকাৰী কৰিবলৈ আপোনালোকক মনোনীত কৰা নাই নে?\nদৰিদ্ৰ সকল তোমালোকৰ লগত সদায় থাকিব আৰু যেতিয়া তোমালোকৰ ইচ্ছা হয়, তেতিয়াই তেওঁলোকৰ উপকাৰ কৰিব পাৰা; কিন্তু তোমালোকে মোক সদায় তোমালোকৰ লগত নাপাবা।\nযি মানুহে দৰিদ্ৰক দান কৰে, তেওঁৰ অভাৱ নহয়; কিন্তু যি কোনোৱে তেওঁলোকলৈ চকু মুদে, তেওঁ অধিক শাও পায়।\nদ্বিতীয় বিবরণ 15:11\nকিয়নো দুখীয়া মানুহ দেশৰ পৰা আতৰ নহ’ৱ, এই কাৰণে মই আপোনাক এই আজ্ঞা দিছোঁ, যে, আপুনি নিজৰ দেশত থকা দুখীয়া আৰু দৰিদ্ৰ ভাইলৈ হাত মুকলি কৰি ৰাখিব।\nযি জনে দৰিদ্ৰ লোকৰ কাতৰোক্তি নুশুনে, সেই জন যেতিয়া কান্দিব, তেতিয়া কোনেও নুশুনিব।\nযি জনে তোমাক খোজে, সেই জনক দিবা আৰু কোনোৱে তোমাৰ পৰা ধাৰ বিচাৰিলে, তেওঁক বিমুখ নকৰিবা।\nলেবীয় পুস্তক 19:9-10\n যেতিয়া তোমালোকে নিজ নিজ ভুমিত উৎপন্ন হোৱা শস্য দাবৰ সময়ত, খেতিৰ চুকত থকা শস্য সম্পূৰ্ণৰূপে শেষ নকৰাকৈ নাদাবা আৰু তোমাৰ খেতিৰ এৰি যোৱা শস্য নুবুটলিবা। আৰু নিজ নিজ দ্ৰাক্ষাবাৰীৰ এৰি যোৱা দ্ৰাক্ষাফল নিছিঙিবা আৰু দ্ৰাক্ষাবাৰীৰ সৰি পৰা দ্ৰাক্ষাফল নুবুটলিবা; তুমি দুখীয়া আৰু বিদেশীৰ কাৰণে তাক এৰি যাবা; মই তোমালোকৰ ঈশ্বৰ যিহোৱা।\n১ যোহন 3:17\nকিন্তু যিজনৰ সাংসাৰিক জীৱিকাৰ উপায় আছে, তেওঁ নিজ ভাইৰ অভাৱ দেখিও যদি স্নেহ নকৰি হৃদয় বন্ধ কৰি থয় আৰু তেওঁৰ পৰা নিজ স্নেহ আটক কৰে, তেনেহলে ঈশ্বৰৰ প্ৰেম কেনেকৈ তেওঁৰ অন্তৰত থাকিব?\nদ্বিতীয় বিবরণ 15:7-8\n ঈশ্বৰ যিহোৱাই আপোনালোকক যি দেশ দিছে, তাৰ কোনো নগৰৰ দুৱাৰৰ ভিতৰত যদি কোনো ভাই আপোনালোকৰ দেখাত দুখীয়া, তেতিয়া আপোনালোকে তেওঁলৈ হৃদয় কঠিন নকৰিব, সেই দুখীয়া ভাইলৈ আপোনালোকৰ হাত বন্ধ নকৰিব। কিন্তু আপুনি তেওঁলৈ হাত মুকলি কৰি, তেওঁৰ অভাৱ পূৰ কৰিবৰ কাৰণে তেওঁক যি প্রয়োজন, অৱশ্যে সিমান তেওঁক ধাৰ দিব লাগে।\n “যেতিয়া মানুহৰ পুত্ৰ সকলো দূতক লগত লৈ নিজৰ প্ৰতাপেৰে আহিব, তেতিয়া তেওঁ নিজৰ প্ৰতাপৰ সিংহাসনত বহিব৷ সকলো জাতিৰ মানুহক তেওঁৰ আগলৈ গোটাই অনা হ’ব আৰু ৰখীয়াই যেনেকৈ ছাগলীৰ পৰা মেৰবোৰক পৃথক কৰে, তেনেকৈ তেওঁ তেওঁলোকৰ এজনৰ পৰা আন জনক পৃথক কৰি, মেৰবোৰক সোঁফালে আৰু ছাগলীবোৰক বাওঁফালে থ’ব। তেতিয়া ৰজাই তেওঁৰ সোঁফালে থকা সকলক ক’ব, ‘আহা, মোৰ পিতৃৰ আশীৰ্বাদ পোৱা সকল, জগত স্থাপন কৰাৰে পৰা তোমালোকৰ কাৰণে যুগুত কৰি থোৱা ৰাজ্যৰ অধিকাৰী হোৱা। কিয়নো মোৰ ভোক লাগিছিল, তাতে তোমালোকে মোক খাবলৈ দিছিলা; মোৰ পিয়াহ লাগিছিল, মোক পান কৰিবলৈ দিছিলা; অতিথি হৈছিলোঁ, মোক আশ্ৰয় দিছিলা: উদঙে আছিলোঁ, মোক কাপোৰ পিন্ধাইছিলা; নৰিয়া পৰিছিলোঁ, মোক চাবলৈ গৈছিলা; আৰু বন্দীশালত আছিলোঁ, তাতো মোৰ ওচৰলৈ গৈছিলা’। তেতিয়া ধাৰ্মিক সকলে তেওঁক উত্তৰ দি ক’ব, ‘হে প্ৰভু আমি কেতিয়া আপোনাৰ ভোক লগা দেখি, খাবলৈ দিছিলোঁ? পিয়াহ লাগোতে পান কৰাইছিলো? আমি কেতিয়া আপোনাক অচিন-অতিথি হোৱা দেখি আশ্ৰয় দিছিলোঁ? নাইবা উদঙে থকা দেখি, কাপোৰ পিন্ধাইছিলো? আমি কেতিয়া আপোনাক নৰিয়া পৰা, বা বন্দীশালত থকা দেখি, আপোনাৰ ওচৰলৈ গৈছিলোঁ’? তেতিয়া ৰজাই উত্তৰ দি তেওঁলোকক ক’ব, ‘মই তোমালোকক সঁচাকৈ কওঁ, মোৰ ভাইবোৰৰ মাজত সৰু এটিলৈকো যি কৰিছিলা, সেয়া মোলৈহে কৰিছিলা’। তেতিয়া তেওঁৰ বাওঁফালে থকাবোৰক কব, ‘হেৰ মোৰ পৰা আতৰি থকা সকল, চয়তান আৰু তাৰ দূতবোৰৰ কাৰণে যুগুত কৰি থোৱা অনন্ত জুইলৈ তোমালোক গুচি যোৱা। কিয়নো মোৰ ভোক লাগিছিল, তোমালোকে মোক খাবলৈ নিদিলা; পিয়াহ লাগিছিল, মোক পান কৰিবলৈ নিদিলা; অতিথি হৈছিলো, মোক আশ্ৰয় নিদিলা; উদঙে আছিলোঁ, মোক কাপোৰ নিপিন্ধালা; নৰিয়া আৰু বন্দীশালত পৰিছিলোঁ; মোক চাবলৈ নগ’লা’। তেতিয়া সিহঁতে উত্তৰ দি ক’ব, ‘হে ‘প্ৰভু, আমি নো কেতিয়া আপোনাক ভোক বা পিয়াহ লগা, অতিথি হোৱা, উদঙে থকা, নৰিয়াত পৰা, বন্দীশালত থকা দেখি আপোনাৰ সেৱা শুশ্ৰূষা কৰা নাছিলো’? তেতিয়া যীচুৱে তেওঁলোকক উত্তৰ দি ক’ব, ‘মই তোমালোকক সঁচাকৈ কওঁ, এইবোৰৰ সৰু এটিলৈকো যি নকৰিলা, সেয়া মোলৈহে নকৰিলা’। এই কাৰণে সিহঁত অনন্ত দণ্ডলৈ, কিন্তু ধাৰ্মিক সকল অনন্ত জীৱনলৈ যাব।”\nকিয়নো আপুনি দুখীয়াৰ বাবে সুৰক্ষা, আৰু দুৰৱস্থাত থকা অভাৱীসকলৰ প্রতিপালক, ধুমুহাৰ পৰা ৰক্ষা পাবলৈ আশ্ৰয়, আৰু সূৰ্যৰ তাপ নাপাবলৈ ছাঁস্বৰূপ হৈছে।\nসকলো বিষয়তে মই আপোনালোকক আৰ্হি দেখুৱালোঁ; আপোনালোকে সেইদৰে পৰিশ্ৰম কৰি, দূৰ্বল সকলক উপকাৰ কৰা উচিত আৰু প্ৰভু যীচুৰ বাক্য সোঁৱৰা উচিত৷ তেওঁ নিজে কৈছিল- “গ্ৰহণ কৰাতকৈ দান কৰা ধন্য।”\nন্যায় কাৰ্য কৰা লোকে দৰিদ্র লোকৰ হৈ ওকালতি কৰে; কিন্তু দুষ্ট লোকে সেই জ্ঞানৰ কথা বুজি নাপায়।\nমই জানো, যিহোৱাই দৰিদ্রৰ পক্ষে বিচাৰ নিষ্পত্তি কৰিব, অভাৱীসকলৰ কাৰণে ন্যায় বিচাৰ কৰিব।\nতেওঁ দুখী-দৰিদ্ৰৰ বিচাৰ কৰাতে তেওঁৰ মঙ্গল হৈছিল; যিহোৱাই কৈছে, মোক জনাৰ প্ৰমাণ এয়ে নাছিল নে?\n১ সামুয়েল 2:8\nতেওঁ নিঃকিন অৱস্থাৰ পৰা দৰিদ্ৰক উন্নত কৰে, তেওঁ গোবৰৰ দ’মৰ পৰা দৰিদ্র জনক উঠায়৷ তেওঁলোকক প্ৰতাপী জনৰ সৈতে বহিবলৈ যোগ্য কৰে, উত্তৰাধিকাৰী সূত্ৰে সন্মানীয় স্থান প্ৰদান কৰে৷ কিয়নো পৃথিৱীৰ স্তম্ভবোৰ যিহোৱাৰেই, তেওঁ তাৰ ওপৰত জগতখন স্থাপন কৰিলে।\nলেবীয় পুস্তক 25:35\nআৰু তোমাৰ লগৰ নিবাসী যদি দুখীয়া হয়, আৰু নিজৰ কাৰণে একোকে যুগুত কৰিব নোৱাৰে তেন্তে তেওঁক বিদেশী আৰু প্ৰবাসীৰ নিচিনাকৈ তোমাৰ লগত জীৱন-ধাৰণ কৰিবলৈ সহায় কৰিবা;\n দৰিদ্ৰ লোকৰ বস্তু কাঢ়ি নলবা, কিয়নো তেওঁ দৰিদ্র; বা দুৱাৰত থকা অভাবি লোকক দমন নকৰিবা। কিয়নো যিহোৱাই তেওঁলোকৰ অভিযোগৰ প্ৰতিবাদ কৰিব, আৰু যি সকলে তেওঁলোকৰ বস্তু কাঢ়ি লয়, তেওঁ তেওঁলোকৰ জীৱন কাঢ়ি ল’ব।\nলেবীয় পুস্তক 19:15\nতোমালোকে বিচাৰত অন্যায় নকৰিবা; বিচাৰত তুমি দুখীয়াৰ মুখলৈ নাচাবা আৰু সম্ভ্ৰান্ত লোকক সমাদৰ নকৰিবা; কিন্তু তুমি ধাৰ্মিক ভাৱে নিজ চুবুৰীয়াৰ বিচাৰ নিস্পত্তি কৰিবা।\n কথা ক’ব নোৱাৰা সকলৰ বাবে কথা কোৱা, বিনাশ হোৱা সকলৰ কাৰণ সমূহৰ বাবে কথা কোৱা। আৰু ন্যায়ৰ জোখেৰে বিচাৰ কৰা, আৰু দৰিদ্ৰ আৰু অভাৱী লোকৰ বাবে আত্মসমৰ্থন কৰা।\nযিহোৱাই কৈছে, “দুখীসকলৰ উপদ্ৰৱ আৰু অভাৱীসকলৰ কেঁকনিৰ কাৰণে মই এতিয়া জাগি উঠিম। নিৰাপত্তা কামনা কৰা সকলক মই নিৰাপদে ৰাখিম।”\nমোৰ সকলো অস্থিয়ে কব, “হে যিহোৱা, তোমাৰ তুল্য কোন আছে?” তুমিয়েই দুর্বলীক তেওঁতকৈ বলৱান জনৰ পৰা, দুখী-দৰিদ্রক তেওঁলোকৰ লুন্ঠণকাৰীৰ পৰা উদ্ধাৰ কৰা।\nযি জনে চুৰ কৰে, তেওঁ পুনৰ চুৰ নকৰক; কিন্তু অভাৱত পৰা লোকক দান কৰিবলৈ সমৰ্থ হবৰ কাৰণে, নিজ হাতেৰে সৎ ব্যৱসায়ত পৰিশ্ৰম কৰক।\nচোৱা! তোমাৰ ভনী চদোমৰ এই অপৰাধ আছিল: যে, তাইৰ আৰু তাইৰ জীসকলৰ অহংকাৰ, আহাৰৰ সম্পূৰ্ণতা আৰু নিশ্চিন্ততাযুক্ত সুখ আছিল; তাই দুখী দৰিদ্ৰৰ হাত সবল নকৰিছিল।\n মই মনোনীত কৰা লঘোন এয়া নহয়: দুষ্টতাৰ বান্ধ মুকলি কৰা, ষাঁড়গৰুৰ যুৱলিৰ শলমাৰি সোলোকোৱা, ভগ্ন কৰিবলৈ লোৱা লোকক স্ৱাধীন কৰা, আৰু প্ৰত্যেক যুৱলি ভঙাই জানো মোৰ মনোনীত লঘোন নহয়? ক্ষুধাতুৰ লোকৰ সৈতে তোমাৰ আহাৰ ভগাই লোৱা, আৰু ঘৰহীনা দুখীয়াসকলক নিজৰ ঘৰত আশ্ৰয় দিয়াই লঘোন নহয় নে? যেতিয়া তুমি চোৱা কোনোএজন বিৱস্ত্রতাত আছে, তুমি তেওঁক বস্ত্র দিয়া উচিত; আৰু তোমাৰ সম্পৰ্কীয় লোকৰ পৰা নিজকে লুকুৱাই ৰখা উচিত নহয়।\nদৰিদ্ৰক পৰিহাস কৰা জনে তেওঁৰ স্ৰজনকৰ্ত্তাকে অপমান কৰে; আৰু যি জনে দুৰ্ভাগ্যত আনন্দ কৰে, তেওঁ দণ্ড নোপোৱাকৈ নাথাকিব।\n১ যোহন 3:17-18\n কিন্তু যিজনৰ সাংসাৰিক জীৱিকাৰ উপায় আছে, তেওঁ নিজ ভাইৰ অভাৱ দেখিও যদি স্নেহ নকৰি হৃদয় বন্ধ কৰি থয় আৰু তেওঁৰ পৰা নিজ স্নেহ আটক কৰে, তেনেহলে ঈশ্বৰৰ প্ৰেম কেনেকৈ তেওঁৰ অন্তৰত থাকিব? হে প্রিয় সন্তানসকল, আহক; আমি কেৱল বাক্যৰ দ্বাৰাই বা জিভাৰে নহয়, কৰ্ম আৰু সত্যেৰে প্ৰেম কৰোঁহক।\nতেতিয়া ৰজাই উত্তৰ দি তেওঁলোকক ক’ব, ‘মই তোমালোকক সঁচাকৈ কওঁ, মোৰ ভাইবোৰৰ মাজত সৰু এটিলৈকো যি কৰিছিলা, সেয়া মোলৈহে কৰিছিলা’।\nদ্বিতীয় বিবরণ 15:10-11\n আপুনি তেওঁক অৱশ্যে দিব; দিওঁতে মনত বেজাৰ নকৰিব। কিয়নো এই কার্যৰ কাৰণে ঈশ্বৰ যিহোৱাই আপোনাৰ সকলো কৰ্মত, আৰু আপুনি হাত দিয়া আটাই কাৰ্যত আপোনাক আশীৰ্ব্বাদ কৰিব। কিয়নো দুখীয়া মানুহ দেশৰ পৰা আতৰ নহ’ৱ, এই কাৰণে মই আপোনাক এই আজ্ঞা দিছোঁ, যে, আপুনি নিজৰ দেশত থকা দুখীয়া আৰু দৰিদ্ৰ ভাইলৈ হাত মুকলি কৰি ৰাখিব।\nপ্ৰভু যিহোৱাৰ আত্মা মোত স্থিতি লৈছে, কাৰণ যিহোৱা মোক অভিষিক্ত কৰিলে নম্ৰ লোকসকলৰ আগত শুভবাৰ্ত্তা প্ৰচাৰ কৰিবলৈ, ভগ্নচিত্তীয়াসকলক সুস্থ কৰিবলৈ, বন্দীত্বত থকাসকলৰ আগত মুক্তিৰ কথা ঘোষণা কৰিবলৈ, আৰু বন্দীশালত থকা সকলক মুকলি কৰিবলৈ।\nআপোনালোকে ইজনে সিজনৰ ভাৰ কঢ়িয়াওক আৰু খ্ৰীষ্টৰ বিধান সম্পূৰ্ণকৈ পালন কৰক।\nকিন্তু উপকাৰ আৰু সহভাগিতাৰ কাৰ্য নাপাহৰিব; কিয়নো এনে যজ্ঞত ঈশ্বৰ সন্তুষ্ট হয়।\nপবিত্ৰ লোক সকলৰ অভাৱ দূৰ কৰা কথাত, তেওঁলোকৰ সহভাগী হওক; অতিথি-সেৱাত আসক্ত হওক।\n তেতিয়া লোক সকলে যোহনক সুধিলে, “তেনেহলে আমি এতিয়া কি কৰিব লাগিব?” তেওঁ উত্তৰ দি তেওঁলোকক ক’লে, “যদি কাৰোবাৰ দুটা চোলা আছে, তেনেহলে যাৰ নাই তেওঁক এটা চোলা দিয়ক আৰু যাৰ খোৱা বস্তু আছে, তেৱোঁ সেইদৰে কৰক।”\nদুখী আৰু অভাৱীসকলে পানী বিচাৰে কিন্তু তাত পানী নাই, আৰু তেওঁলোকৰ জিভা পিয়াহতে শুকাই যায়; মই যিহোৱাই তেওঁলোকৰ প্ৰাৰ্থনাৰ শুনিম, মই ইস্ৰায়েলৰ ঈশ্বৰ তেওঁলোকক ত্যাগ নকৰিম।\nদ্বিতীয় বিবরণ 15:7\nঈশ্বৰ যিহোৱাই আপোনালোকক যি দেশ দিছে, তাৰ কোনো নগৰৰ দুৱাৰৰ ভিতৰত যদি কোনো ভাই আপোনালোকৰ দেখাত দুখীয়া, তেতিয়া আপোনালোকে তেওঁলৈ হৃদয় কঠিন নকৰিব, সেই দুখীয়া ভাইলৈ আপোনালোকৰ হাত বন্ধ নকৰিব।


life & worksOriginal WorksPoetrySHORT STORIESNOVELFOLK & CHILDREN LITERATUREDRAMASATIRICAL ESSAYSSpeeches & OthersAUTOBIOGRAPHYPhoto ArchiveArticlesAudioProject TeamAbout The ProjectFeedback DRAMA\nDownload and installaunicode font (Click here to download), if your system does not support Assamese text. গদাধৰ ৰজাহ য ব ৰ ল গদাধৰ ৰজা\n: চ'ৰাঘৰীয়া ভাৱনা : (A Drawingroom Play) || ভাৱৰীয়া-ভাৱৰীয়ানী ৷৷\nশ্ৰীমতী কমলা : বয়স ১৮ বছৰ (শিমলুগুৰীয়া বৰুৱাৰ জীয়েক) শ্ৰীমতী বিমলা : বয়স ১৬ বছৰ (ঐ) শ্ৰী গেন্ধেলা দাস : এটা গাঁৱলীয়া মানুহ শ্ৰী মঙলা : শিমলুগুৰীয়া বৰুৱাৰ ঘৰৰ লগুৱা\nশিমলুগুৰীয়া বৰুৱাৰ ঘৰৰ এখোঁটালি৷ তাঁতশাল৷ কমলাই তাঁতশালত বহি মুগাৰ ৰিহা এখন বৈছে৷ বিমলাই ওচৰতে বহি উঘা-চেৰেকী লৈ সূতা উঘাবলৈ কাৰবাৰ কৰিছে, কিন্তু উঘাব পৰা নাই, উচ্‌পিচ্ উচ্‌পাচ্ কৰিব লাগিছে৷ ৷৷ সময় ৷৷\nকমলা আৰু বিমলাৰ গাত পাটৰ ৰিহা-মেখেলা, মূৰত নেঘেৰি খোপা, কপালত চন্দনৰ ৰেঘা আৰু সোণপৰুৱাৰ ফোট৷ গেন্ধেলাৰ আঁঠুমুৰীয়া চুৰিয়া৷ গাত হাত-কটা বুকুচোলা, ককালত তামোলৰ হাঁচটি, কাণত জাংফাইৰ কেৰু, ডাঢ়ি খুৰুৱা, মুখত গোঁফ আৰু এমোকোৰা তামোল, ওঁঠত বৈ যোৱা তামোলৰ ৰং, হাতত ভলুকা বাঁহৰ লাখুটি, মূৰত উধনীয়া খোপা আৰু পাহকটা চুলি৷ কমলা : বিমলা, তই দেখোন উঘাটো লৈ কিবা উচ্‌পিচাব লাগিছ৷ সূতা নুঘাৱ কিয়? তোৰ হৈছে কি? বিমলা : হৈছে অনেক৷ বোলোঁ- তিৰুতা হৈ জনম ধৰাৰ কোনো –কোনো সকাম নাই৷ কি পাপৰ ফলত জানো গোসাঁয়ে আমাক তিৰুতাকৈ চৰ্জিলে কব নোৱাৰোঁ৷ কমলা : (মিচিকিয়াই হাঁহি) এইজনী এটা বহুৱা৷ বোলোঁ তিৰোতা নোহোৱাহেঁতেন তই নো কি হাতী-ঘোঁৰা মাৰিলিহেঁতেন- কচোন৷ বিমলা : মাৰিলোঁহেঁতেন৷ বোলোঁ হাতী-ঘোঁৰাতকৈও ডাঙৰ মাৰিলোঁহেঁতেন৷ প্ৰথমতে সেই পাপিষ্ঠ ল'ৰা ৰজাৰ মূৰটো কাটি আনি হেঙাল কুকুৰক দিলোঁহেঁতেন আৰু তাৰ ছালেৰে ঢাকুমকুমা বালোঁহেঁতেন৷ তাৰ পিছতহে মোৰ আন কথা৷ কমলা : আহা৷ কি আমাৰ বীৰাঙ্গনাজনী৷ বোলোঁ সূতা উঘা, সূতা উঘা৷ মুখৰ মহলা মাৰি নেথাকিবি৷ বিমলা : মুখৰ মহলা নহয় বাইদেও৷ সঁচাকৈ কৈছোঁ- মোৰ কথাৰ প্ৰমাণ অতি সোনকালে পাবা৷ কমলা : দেখ বিমলী৷ তই যিহকে-পায়-তিহকে এনেদৰে বলকি নাথাকিবি৷ দেউতাই গদাধৰ ৰজাৰ ফলীয়া হৈ লুকাই ঘূৰি ঘূৰি ফুৰি যি লাগে কৰিবলৈ গৈছে৷ দেউতাৰ গতি-গোত্ৰ দেখি আমাৰ ঘৰক একেই বুঢ়াগোহাঁয়ে চোভা কৰি আছে, চেলু পালেই আমাক সকলোটিকে তেওঁ সামৰি ধৰি পেলাব৷ তই আকৌ কটা ঘাত চেঙাতেল নিদিবি আইহে৷ তই তিৰুতা মানুহ, তিৰুতাৰ দৰে থাক৷ বিমলা : সেইদেখিয়েইতো কৈছোঁ- কোন গোসাঁইৰ শাওপাতত যে মই তিৰুতা হৈ জন্ম ধৰিলোঁ কব নোৱাৰোঁ৷ তুমি কিন্তু নিচয়কৈ জানিবা বাইদেও৷ মই আকৌ মেখেলা পিন্ধি ঘৰৰ চুকত সোমাই বহি নাথাকোঁ৷ সতী জয়মতীৰ শাস্তিৰ শোধ তুলিম – মৰো জীওঁ-সো-আধি৷ কমলা : কেনেকৈ তুলিবি, শুনোচোন৷ বিমলা : মতাৰ সাজ পিন্ধি, ধনু-কাঁৰ হাতত লৈ৷ মই গদাধৰ ৰজাৰ লগ লাগি, পাপিষ্ঠ ল'ৰা ৰজাক মাৰি, ৰজাৰ যুইগ গদাধৰক ৰাজপাটত বহুৱাই দেশৰ হিত সাধিম৷ কমলা : আহা৷ আমাৰ কি দেশ-উদ্ধাৰকজনী, চাওঁ মুখখন ! বিমলা : আজিয়েই চাই লোৱাঁ৷ কাইলৈ কিজানি চাবলৈ নোপোৱায়েই৷ কমলা : দেখ বিমলী৷ তই মূৰে-ভৰি-কঢ়া ছোৱালী বুলি মই জানো৷ বোলোঁ দেউতা ঘৰত নাই৷ তই কিবা কাণ্ডফাণ্ড নকৰিবি মোৰ আইহে৷ মই কাবৌকৈ মাতিছোঁ৷ বিমলা : কাণ্ডফাণ্ড একো নাই, মই গদাধৰ ৰজাৰ ফলীয়া হৈ দেখাশুনাকৈ লাগিমেই লাগিম৷ মোৰ পৰা তেওঁৰ যি উপকাৰ হ'ব পাৰে তাক মই কৰিমেই৷ দেউতাৰ বাটেই মোৰ বাট৷ কমলা : শুন বিমলী৷ দেউতাই যাবৰ সময়ত কৈ গৈছিল, গদাধৰ ৰজাই ভেশছন কৰি এই ফালেই কাষৰেপাঁজৰে ঘূৰি ফুৰিছে হেনো৷ এদিন হঠাত তেওঁ আমাৰ ঘৰতে ওলাবৰ খুব সম্ভৱ৷ ওলালে, আমি তেওঁক ভাললৈ আলহি-শুধিব লাগিব৷ এতেকে তই উধাতু খাই খপ্‌কৰে কোনো এটা কাম কৰিবলৈ নেযাবি৷ কৰ পৰানী কলৈ যায় চাচোন৷\nমঙলা : আইচুদেউতা৷ কৰবাৰ পৰা গাঁৱলীয়া মানুহ এটা আহিছে৷ সি আপোনালোকেৰে সৈতে দেখা কৰিব খুজিছে৷ সি কিবা হেনো চিঠি এখন আনিছে৷ বিমলা : (লাহে লাহে) বাইদেও৷ সাৱধান হোৱা৷ ঠিক গদাধৰ ৰজাই ভেশছন কৰি আহিছে৷ আমি তেওঁক আজি আমাৰ সাধ্যমতে ভালকৈ আলহি শুধিব লাগিব৷ আমি তেওঁক অতি সাৱধানে ৰাখিব লাগিব, যাতে কোনো ত্ৰুটী নহয় আৰু আন কোনেও ফুটকে নাপায়৷ কমলা : হেৰ মঙলা৷ মানুহটো দেখিবলৈ কেনে? কোন সেইটো? মঙলা : কোন সেইটো কেনেকৈ ক'ম? অ' সেইটোক দেখিবলৈ কেনে সুধিছে- সেই ফেঁচামুৱাটোৰ কথা? উধনীয়া চূলি আৰু আঁঠুমুৰীয়া চুৰিয়াৰে সেই হজুৱাটোৰ ৰূপৰ কথা সুধিছে? আইচুদেউতা৷ আপুনিও ভাল যাওক৷ একোছা গোফেৰে সৈতে, সিদিনা আমাৰ চৰু-ছোৱা শিয়ালটো যেনে দেখিছিল, সেইটোও তেনে৷ বিমলা : (কমলাৰ কাণে কাণে) ঠিক বাইদেও ! ঠিক, গদাধৰ ৰজায়েই ভেশছন কৰি আহিছে৷ আমাৰ আজি মহাভাগ্য বুলিব লাগে৷ আৰু পলম কৰিবৰ সকাম নাই৷ বাইদেও৷ তেওঁক ভিতৰলৈ অনা যাওক৷ কমলা : মঙলা যা, মানুহজনক ইয়ালৈকে লৈ আহগৈ৷\nমোৰ মনে ধৰিছে বিমলা৷ সেইজন গদাধৰ ৰজাইহে৷ যা, ৰজাক বহিবলৈ বৰপীৰা এখন আনি দে৷ বেচেৰা কত পৰ্ব্বতে-পাষণ্ডে অনাইবনাই ফুৰি লঘোনে-ভোকে আইছে চাগৈ৷ ৰজাই খাবলৈ ভালকৈ জলপান এটাৰও দিহা কৰ৷ [গেন্ধেলা আৰু মঙলাৰ প্ৰৱেশ৷ কমলা আৰু বিমলাই সসম্ভ্ৰমে উঠি বৰপীৰা এখন পাৰি দিয়ে৷ গেন্ধেলাই পীৰাত বহিবলৈ ইতস্ততঃ কৰে] বিমলা : মঙলা৷ তই ইয়াৰ পৰা যা৷\nস্বৰ্গদেও! আপুনি এই বৰপীৰাতে ভালকৈ বহক৷ আমি শিশুমতি তিৰুতা৷ আমাৰ দায়-দোষ নধৰিব৷ গেন্ধেলা : (হাতযোৰকৈ)৷ আইচুদেউতাহঁত৷ মই হজুৱা কাঁৰী৷ আপোনাসকলৰ আগত মই বৰ পীৰাত বহিব নাপাওঁ৷ মোৰ ক্ষমা কৰক ঈষপৰ৷ মই এই মাটিতে বহোঁ৷\nবিমলা : সৰ্ব্বনাশ, সৰ্ব্বনাশ৷ কি কৰে স্বৰ্গদেও? আপোনাক আমি চিনি পাইছোঁ৷ দেউতাই আমাক আপোনাৰ কথা ভালকৈ কৈ গৈছে৷ আমি আপোনাৰ দাসী৷ আমাৰ ওচৰত আপুনি কোনো সংশয় নকৰিব৷ আমাৰ টেটু আপোনাৰ নিমিত্তে সদায় আছে৷ ককাইদেউ ফুৰিবলৈ ওলাই গৈছে, এতিয়াই উভতি আহিব৷ আমি ঘৰেঘৰোৱাহ স্বৰ্গদেৱৰ দাস বুলি জানিব৷ গেন্ধেলা : (স্বগত)৷ এইখন কি? মই ক'ত পৰিলোঁহি? ইহঁতে এইখন কি কৰিব লাগিছে? এইটো শিমলুগুৰীয়া বৰুৱাৰ ঘৰ নহয়নে? মই কাৰ ঘৰত সোমালোঁহি? মোক খেতৰনীয়ে পালে নেকি? (ফুটাই) আইচুদেউতাহঁত! এইটো শিমলুগুৰীয়া বৰুৱাৰ ঘৰ নহয়নে? বিমলা : হয় সৰ্গদেও৷ গেন্ধেলা : তেন্তে তোমালোকে মোক এইখন কি ভেলেকীবাণ মাৰিব খুজিছাহঁক? মোক কি সৰ্গদেও পাতি পেংলাই কৰিছাহঁক? মউ দুখীৰাম মেধিৰ পুতেক গেন্ধেলা বায়ন৷ সৰ্গদেও-ফৰ্গদেও একো নহয়৷ কমলা : (হাতযোৰকৈ)৷ সৰ্গদেও৷ আপুনি আমাৰ ওপৰত সন্দেহ নকৰিব৷ আমি দুইজনী শিমলুগুৰীয়া বৰুৱাৰে জীয়েক৷ আমাৰ ককাইদেউ এতিয়াই পাবহি৷ হওঁতে সৰ্গদেওৰ ওপৰত শত্ৰুৰ যেনে চকু, সৰ্গদেৱে এইদৰে ভেশছন কৰাটো খুব ভালেই হৈছে৷ সৰ্গদেৱে কৃপা কৰি আমাক আমাৰ দেউতাৰ বাতৰি কওকচোন৷ গেন্ধেলা : শিমলুগুৰীয়া বৰুৱা দেউতাৰ বাতৰি মই ইয়াকে মাথোন জানো- তেখেতে কালি মোক বাটতে পাই, আপোনালোকক দিবলৈ এই চিঠিখন মোৰ হাতত দিছিল৷ [গেন্ধেলাই চুৰিয়াৰ খোচোনাত চিঠি বিচাৰে কিন্তু বিচাৰি নাপাই হাইহাওকৈ কান্দে৷] বিমলা : সৰ্গদেও৷ মনে মনে থাকক৷ মনে মনে থাকক৷ চিঠি হেৰাল, হেৰাওক৷ আপুনি অসুখ অশাঁতি নকৰিব৷ আপুনিতো দেউতাক ভালে থকা দেখি আহিছে? গেন্ধেলা : দেখি নাহিছোঁনো কি? ভাল নাথাকিলে তেখেতে মোক চিঠি দিবলৈ পালেহেঁতেন কেনেকৈ? (ফেকুৰি ফেকুৰি আপোনাআপোনি) খেতৰণীহঁতে বাণ মাৰি হাতৰ পৰা চিঠিখনো কেনেবাকৈ কাঢ়ি নিলে দেখিছোঁ৷ আইচুদেউতাহঁত৷ তোমালোকে যেয়ে হোৱাহঁক, মই থিৰাংকৈ কৈছোঁ, মই ৰজা-পৰ্জা একো নহওঁ৷ মই দুখীয়া হোজা মানুহ৷ মোক তোমালোকে পেংলাই নকৰিবাহঁক৷ (কপালত হাত দি) উস্ মোৰ মূৰ কামোৰণিয়ে ধৰিছে৷\nকমলা : বিমলী৷ তই যা৷ লৰালৰিকৈ সৰ্গদেওলৈ জলপান এট যতনাই লৈ আহগৈ৷ হাবিয়ে-বননিয়ে ফুৰি দেহি সৰ্গদেও লালকাল হৈ পৰিছে৷ আগেয়ে বিচনীখন মোক আনি দে৷ মই সৰ্গদেওক অলপ বিচোঁ৷ [বিমলাই লৰি গৈ বিচনী আনি কমলাক দি জলপান আনিবলৈ যায়৷ কমলাই গেন্ধেলাৰ মূৰত বিচনীৰ বা দিয়ে৷ অলপ পিছত বিমলাই গুৰ, পিঠাগুৰি আৰু পগোৱা গাখীৰেৰে জলপান এবাটি গেন্ধেলাৰ আগত দিয়েহি৷] বিমলা : (হাতযোৰকৈ) সৰ্গদেও৷ আপুনি মাটিৰ পৰা উঠক৷ বৰপীৰাত বহি জলপানটো খাই অলপ সুস্থ হওক৷ গেন্ধেলা : (স্বগত) ভোকতো লাগিছেই৷ তেহেলৈ যি হয় হওক, জলপানটোকে খাই লওঁ৷ খেতৰণীহঁতৰ আঁনবোৰ ধেমালিতকৈ এইটোৱেই ভাল হৈছে দেখিছো৷ [গেন্ধেলাই পিঠাগুৰি বাটি লৈ সানি সালৌপ সালৌপ কৰে খায় আৰু জুলীয়া পিঠাগুৰি গোঁফত লাগি গোঁফকোছা বগা হয়৷] বিমলা : (কমলাৰ কাণে কাণে) চোৱাঁ, পিঠাগুৰি খাওঁতেও কেনেকৈ সৰ্গদেৱে হজুৱাই খোৱাদি খাইছে৷ বাস্তবিকতে এনে নিৰহনিপানীকৈ ভেশছন নকৰিলে চলিবই বা কেনেকৈ? চাৰিওফালে যি চোৰাংচোৱাৰ বিয়াদান৷ কমলা : বিমলী৷ তই এলোটা পানী আৰু চৰিয়াটো লৈ আহগৈ৷ সৰ্গদেৱে মুখখন ধুই অলপ জিৰাওক৷ গেন্ধেলা : মোক চৰিয়া নেলাগে মোৰ সোণামুৱা খেতৰণীহঁত৷ ক'ত পুখুৰী আছে মোক দেখুৱাই দিবলৈ কোৱাঁ৷ মই গৈ মুখখন ধুই আহোঁগৈ৷ "বোলে সাতপুৰুষত নহল গাই, কৰীয়া লৈ খীৰাবলৈ যায়৷" মোক চৰিয়া নেলাগে সোণাপাহীহঁত৷ এই তামোলৰ গামোচাৰেও আজিলৈ মুখখন মুচি থব পাৰোঁ৷\nগেন্ধেলা : দিব খুজিছা যদি তামোল-ছালি এখনকে দিযাঁহক তাৰেই মুহুদি কৰোঁ৷ হওঁতে মোৰ হাঁচটিতো তামোল-ছালি আছে৷ কমলা : হেৰ বিমলী৷ তামোলৰ বটাটোও লৈ আহিবি৷ মই সৰ্গদেওক তামোল ঠুৰিয়াই দিম এতিয়াই৷ সৰ্গদেৱে আমাক এধানমান ক্ষমা কৰক৷ সৰ্গদেৱে গীত শুনিবলৈ ভাল পায় যদি বেটীয়ে গীতকে এটা গাই শুনাব খোজোঁ৷ গেন্ধেলা : সৰ্গদেৱে শুনিবলৈ ভাল পাওক নেপাওক, এই ফাপৰে ধৰা শৰীলেৰে গেন্ধেলা গায়নে শুনিবলৈ নিচয় ভাল পায়৷ গাব খুজিছা যদি আমাৰ গুৰুজনে কৰা বৰগীত এটিকৈ গোৱাচোন৷ মোৰ গাৰ পৰা খেতৰ পলায় যদি পলাওক৷ কমলা : (গীত) "মোৰো পিয়া বিন কৈসে ৰহঙ্গি সজনি, বহুত দিন পৰ নাহি আওৱ মেৰো৷ নিশ দিন জাগত, নিদ নাহি আৱত, পিয়াকো সন্দেশ কহি নাহি পাওৱে-মেৰো৷" গেন্ধেলা : আইচুদেউতাৰ মাতটি হব সুৰীয়া৷ নহবই বা কিয়? কিন্তু কিবা বঙলা গীত গালে হবলা? মই মহামূৰুখে বুজিবকে নোৱাৰিলোঁ৷ গীতটিত সান্দহৰ কথা কৈছে, নহয় নে আইচুদেউতা? বন্দীৰ পেটত পিঠাগুৰিসোপা পৰিছেহে মাথোন, তাৰ ওপৰত সান্দহ এবাটি পৰিব লাগিলে ক'ত চম্ভালিব পাৰিম হবলা মোৰ ঈষ্পৰ? এই (নিজৰ গালৈ আঙুলিয়াই) ছালছিগাৰো যে দুই-চাইটা বৰগীতৰ ওৱাকিপ নাই এনে নহয়৷ এই নিছলাকো গাঁৱৰ দহ-চাৰিয়ে গেন্ধেলা গায়ন বুলি বৰসবাহত বৰমলা বৰচৰুটো আগবঢ়ায়, মোৰ আইচুদেউতা৷\n"ৰামক গোসাঁই কৰোঁহো গোহাৰি৷ বহু হৃদি-পঙ্কজ ঠাম হামাৰি৷"\nবিমলা : কি হ'ব বাইদেও! আমি কি কৰিম? কলৈ যাম এতিয়া? সৰ্গদেওক কত লুকাম? কমলা : সৰ্গদেও৷ উঠক, উঠক৷ সোনকালে উঠক৷ মোৰ এই তাঁতৰ পাটৰ তলতে লুকাওক৷ গেন্ধেলা : আইচুদেউতাহঁতেনো ইমানখন খদমদম্ লগাইছে কেহেলৈ? ইমানকৈ ভয়তে বা কঁপিছে কিয়? ৰজাৰ টেকেলা আহিল যদি আহিল৷ মোকনো টেকেলাই কিটো কৰিব? মই কাৰো একো জগৰ লগোৱা নাই৷ আমুকাই গুৰুজনে ৰচা গীত-পদ এফাকি মাতিছিলোঁ, তাতনো কাৰ কি জগৰ লাগিল? বোলোঁ মই নোৱাৰোঁ তাঁতৰ পাটৰ তলত সোমাব৷ তাত দেখৰ মানে টোকাপৰুৱাখনৰ কামোৰ খাই মই মৰিব নোৱাৰোঁ৷ তেহেলৈ তোমালোকে ভালকে পোৱাহঁক বা বেয়াকে পোৱাহঁক৷ বিমলা : সৰ্গদেও৷ আপোনাৰ বৰ সাহ আছে বুলি আমি জানোহক৷ তথাপি আমি অবলা বাই-ভনী দুইজনীয়ে হাতযোৰকৈ মাতিছোঁ – আপুনি এতিয়াই এই তাঁতৰ পাটৰ তলত সোমাই লুকাওঁক, লুকাওক, আক বেলি নকৰিব৷ [বিমলাই গেন্ধেলাক হাতত ধৰি টানে] গেন্ধেলা : এইখন কি উৎপাত একা৷ মোক আজি কিহে পালে? মই গৰুৱে কিয় যে লোকৰ চিঠি বৈ আনিবলৈ গৈছিলোঁ৷ হে মোৰ গোসাঁই৷ আজি মোক তুমি কি দুৰ্গতি কৰিলা৷ [অতি অনিচ্ছাপূৰ্ব্বক গেন্ধেলা তাঁতৰ পাটৰ তলত সোমাই লুকাই৷] কমলা : যা বিমলী৷ যা, লৰি যা৷ মোৰ এৰিয়াৰ বৰকাপোৰখন আনগৈ৷ সেইখনকে তাঁতৰ পাটৰ ওপৰত দি লৰালৰিকৈ সৰ্গদেওক ঢাকি থওঁ৷ [বিমলাই লৰি এৰিয়াৰ বৰকাপোৰ আনে৷ কমলাই তাৰে গেন্ধেলাক ঢাকে৷] গেন্ধেলা : (তাঁতৰ পাটৰ তলৰ পৰা)৷ আইচুদেউতাহঁত৷ মই গাপ লাগি মৰিম এতিয়া৷ মোক এইদৰে গাপ দি নামাৰিবাহঁক৷ বোলোঁ দহোকুৰি- তোমালোকক মোৰ বধে ছুব৷ হেৰ ৰাইজসকল৷ কোন ক'ত আছহঁক আহহঁক ঔ৷ মোক আজি এই খেতৰণীহঁতে গাপ দি মাৰিব এতিয়া৷ বিমলা : সৰ্গদেও৷ মনে মনে থাকক৷ মনে মনে থাকক৷ আমাৰ মূৰকে খায়- আমি চুলি ছিঙি কাতৰকৈ মাতিছোঁহঁক৷\nহেৰ মঙলা৷ বাহিৰত কিমান মানুহ? কিমান ৰণুৱাই আমাৰ ঘৰ বেৰা দি ধৰিছে? মঙলা : কৰ ৰণুৱা? কাৰ ঘৰ বেৰা? আইচুদেউতাহঁতে হজুৱাটোক ঘৰৰ ভিতৰত সুমাই লৈ কিবা ধেমালিখন পাতি আছে৷ এইবোৰ কথা ভাল নহয় কিন্তু৷ ডেকা দেউতাই আহি এইবোৰ শুনিলে আমাক সকলোটিকে বেয়া বুলিব, মই হ'লে কৈছোঁ৷ কমলা : তেন্তে বাহিৰত সেয়া কিহৰ হাই? মঙলা : তোলন শইকীয়াৰ ঘৰত দিনদুপৰতে এতিয়াই সেই ৰাতীয়া বোলা চোৰটো সোমাই, তোলনৰ পানীখোৱা লোটা এটা চুৰ কৰি লৈ লৰ ধৰিছিল৷ তাকে ধৰিবলৈ গাঁৱৰ মানুহে হাইহুইকৈ লৰিছিল৷ তাক ধৰিলে আৰু ধৰি কিলতে গুৰুলাগুৰুল কৰিব লাগিছে৷ গেন্ধেলা : (তাঁতৰ পাটৰ তলৰ পৰা মূৰ উলিয়াই)৷ আইচুদেউতাহঁত৷ মই গেলেপা লাগিলোঁ৷ আৰু ইয়াত সোমাই থাকিব নোৱাৰোঁ৷ তেহেলৈ তোমালোকে মোক মাৰাই বা কাটাই৷ [তাঁতৰ পাটৰ তলৰ পৰা ওলাই আহিব খোজে৷] মঙলা : (গেন্ধেলাক)৷ হেৰ কটা৷ ওলাই আহ৷ আইচুদেউতাহঁত৷ কিয় আপোনালোকে সেই হজুৱাটোক এইদৰে নগুৰ্নাগতি কৰিছে? গেন্ধেলা : মইনো কি ক'ম, কি শুনিবা ককাই৷ নগুৰ্নাগতি বুলি নগুৰ্নাগতি? তেতিয়াৰে পৰা এওঁলোক দুয়োজনীয়ে গোট খাই মোক 'নকৰিবৰ চকৰি' কৰিব লাগিছে৷ মোক ৰজা পাতিছে, বৰপীৰাত বহুৱাইছে৷ অৱশ্যে জলপানটো হলে পেট ভৰাই খুৱালে৷ মিছা কথাষাৰ কম কিয়- বোলোঁ ককাই৷ এওঁলোকৰ ধেমালিৰ ভিতৰত সেইটোৱেইহে ভাল হৈছিল৷ মঙলা : (গেন্ধেলাৰ গোফকোছা পিঠাগুৰি লাগি বগা হৈ থকা দেখি হাঁহি)৷ সেইটো ধেমালিহে ভাল হৈছিল হয়, বোলোঁ তোৰ গোফকোছা পিঠাগুৰিত লেটিয়াই আৰু ভাল কৰি থৈছ বাঘে-খোৱা৷ গেন্ধেলা : আইচুদেউতাহঁত৷ সেই হেৰুৱা চিঠিখন (হাত মেলি বিমলাক দিয়ে) মোৰ চুৰিয়াৰ বাঁওটো খোচোনাত আছিল আৰু মই সোঁটো খোচোনাত বিচাৰি হাৰাশাস্তি হৈ মৰিছিলোঁ৷ [কমলা আৰু বিমলা দুয়ো ব্যস্তভাৱে চিঠিখন পঢ়ে৷] "কল্যাণীয়াষু, মই আমাৰ ৰজা গদাধৰ সৰ্গদেওৰ লগত৷ দুদিন-এদিনৰ ভিতৰত আমি গুৱাহাটীৰ ফালে যামহঁক৷ তাত বৰফুকনৰ পৰা সহায় বিচৰা যাব৷ যদি পোৱা হয় তেন্তে অচৰিতে তোমালোকে আকৌ আমাক ইয়াত দেখিবলৈ পাবাহঁক৷ সকলো ঈশ্বৰৰ ওপৰত নিৰ্ভৰ৷ তোমালোক সাৱধানে থাকিবাহঁক৷ এই পত্ৰবাহকক এটা চৰতীয়া দি বিদায় দিবাহঁক৷ -ইতি "তোমালোকৰ শুভাকাঙক্ষী দেউতাৰ [চিঠি পঢ়ি কমলা আৰু বিমলা দুয়ো দুয়োৰে মুখলৈ চাই লাজত ৰঙা পৰে৷]\nআঁৰকাপোৰ (বাঁহী : ৯ম বছৰ, ৩য় ৪ৰ্থ সংখ্যা ১৮৪০ শক)


শব্দ প্ৰদূষণ! আৰক্ষীয়ে ৰােলাৰ চলাই ধ্বংস কৰিলে বাইকৰ অৰ্ধ শতাধিক চাইলেঞ্চাৰৰ, ভিডিঅ’ ভাইৰেল\nশব্দ প্ৰদূষণ! আৰক্ষীয়ে ৰােলাৰ চলাই ধ্বংস কৰিলে বাইকৰ অৰ্ধ শতাধিক চাইলেঞ্চাৰ, ভিডিঅ’ ভাইৰেল\nFebruary 10, 2021\t0\tBy NEWS DESK\nনিউজ ডেস্ক। যুৱ সমাজৰ মাজত এটা চখ আছে যে মটৰ চাইকেলত অতি শব্দ সংযোজন কৰা। অৰ্থাৎ মটৰ চাইকেলৰ চাইলেঞ্চাৰ পাইপ কিছু সংশোধন কৰি বঢ়াই লয় তাৰ শব্দ যাতে মটৰ চাইকেল খন চলাই নিলে বহু দূৰলৈকে শুনা পায় বাইকৰ শব্দ।\nকিন্তু এতিয়াৰে পৰা এনে চখ থকা সকল সাৱধান হওঁক। আৰক্ষীয়ে লৈছে কঠোৰ পদক্ষেপ। যিয়েই এনে কৰিব তেঁওৰ বিৰুদ্ধে গোচৰ ৰুজু কৰি জৰিমনা বিহাৰ লগতে ধ্বংস কৰিব সেই সংশোধিত চাইলেঞ্চাৰ পাইপ।\nএইবাৰ তেনে এক দৃশ্য দেখা গল কৰ্ণাটকৰ উদুপিত। য’ত আৰক্ষী অধীক্ষক আৰু উপ আৰক্ষী অধীক্ষকে ৫১ খন তেনে মটৰ চাইকেল জব্দ কৰি জৰিমনা বিহে। লগতে সেই বাহন কেইখনৰ চাইলেঞ্চাৰ পাইপ এৰোৱাই পাৰি দিলে পথত। আৰু তাৰ ওপৰেৰে চলাবলৈ দিলে ৰোলাৰ।\nযোৱা ৩ ফেব্ৰুৱাৰীত সামাজিক মাধ্যমত আপলোড কৰা এই ভিডিঅ’ ভাইৰেল হৈ পৰিছে সৰ্বত্ৰে। আৰক্ষীয়ে জৰিমনা বিহি প্ৰায় ২৫,০০০ টকা লাভ কৰে এনে চালকৰ পৰা।\nInamajor crackdown on vehicles operating with modified silencers, Udupi district police on February 4, destroyed 51 silencers by crushing them underabulldozer in Manipal. 🔨⛔\n(📸: Hemanth Bhagavath) pic.twitter.com/ptUpvUw8xV\n— Mangalore City (@MangaloreCity) February 8, 2021\nআৰক্ষী অধীক্ষক এন বিষ্ণুবর্ধনে কয় যে, যোৱা ১ জানুৱাৰীৰ পৰা ৩১ জানুৱাৰীলৈকে জিলা আৰক্ষী বিভাগে উদযাপন কৰিছিল পথ সুৰক্ষা সপ্তাহ। এই পথ সুৰক্ষা সপ্তাহৰ মূল মন্ত্ৰ আছিল ‘পথ সুৰক্ষা, জীৱন ৰক্ষা’। বিগত সময়চোৱাত বহুতো লোকৰ পৰা অভিযোগ লাভ কৰা হয় যে মটৰ চাইকেল চালক সকলে চাইলেঞ্চাৰ পাইপ সংশোধন কৰি অতিমাত্ৰা শব্দ সৃষ্টি কৰি লৈছে।\nযিয়ে অঞ্চলটোত শব্দ প্ৰদূষণৰ সৃষ্টি কৰিছে। লগতে নিশাৰ ভাগত শিশু, বৃদ্ধ, গৰ্ভৱতী মহিলাই অশান্তি পায় এই শব্দৰ বাবে। আৰু এই পথ সুৰক্ষা সপ্তাহতে আৰক্ষীয়ে আটক কৰিবলৈ সক্ষম হয় এনে ৫১ খন মটৰ চাইকেল।\nতেওঁ লগতে কয় যে, মটৰ চাইকেলত সাধাৰণতে ৮০ ডেচিবেল শব্দহে ব্যৱহাৰ কৰিব পাৰে। তাতকৈ বেছি কৰিলেই সি অপৰাধ। গতিকে এতিয়াৰে পৰা ইয়াৰ বিৰুদ্ধে অবিৰত পদক্ষেপ লোৱা হব। আৰু যান-বাহন আইনৰ অধীনত আইন ভংগকাৰী সকলৰ বিৰুদ্ধে গোচৰ ৰুজু কৰা হব।\nৰিক্সা চালকৰ জীয়ৰীয়ে অৰ্জন কৰিলে মিছ ইণ্ডিয়াৰ উপ-বিজেয়ীৰ খিতাপ!\nপেছাত হােটেলৰ কৰ্মচাৰী! গ্ৰাহকৰ সন্মুখত প্ৰদৰ্শিত নৃত্যৰ ভিডিঅ’ জনপ্ৰিয় হৈছে ইন্টাৰনেটত\nঅবিশ্বাস্য ঘটনা! সপােন দেখি উদ্ধাৰ কৰিলে কালী মূৰ্তি, ৰাইজৰ মাজত তীব্ৰ কৌতূহল\n৫ মহীয়া শিশুৰ বাবে আমেৰিকাৰ পৰা পৰা আমদানি কৰা ঔষধত ৬ কোটি টকাৰ কৰ ৰেহাই PMO ৰ\nবিশিষ্ট অভিনেতা ৰাজীৱ কাপুৰৰ ৫৮ বছৰত দেহাৱসান


আজি নিযুক্তি পোৱা সকলে ক'ত পাব নিযুক্তি পত্ৰ? চাওক সবিশেষ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nআজি নিযুক্তি পোৱা সকলে ক’ত পাব নিযুক্তি পত্ৰ? চাওক সবিশেষ…\nঅসমীয়া প্ৰতিদিন ৰ দ্বাৰা\t May 14, 2022 ত শেষ সম্পাদনা কৰা হৈছে\nডিজিটেল ডেস্কঃ ৰাজ্য চৰকাৰৰ কেইবাটাও বিভাগত প্ৰায় ২৩ হাজাৰ নিবনুৱা যুৱক-যুৱতীক নিযুক্তি প্ৰদান কৰিলে। মুখ্যমন্ত্ৰী ড০ হিমন্ত বিশ্ব শৰ্মাই সৰুসজাইত অনুষ্ঠিত হোৱা এক সভাত এই নিযুক্তি পত্ৰ প্ৰদানৰ কাৰ্যসূচী আনুষ্ঠানিক ভাৱে শুভ উদ্বোধন কৰা হয়। অৱশ্যে নিযুক্তি লাভ কৰা সকলোকে হাতে হাতে নিযুক্তি পত্ৰ প্ৰদান কৰা হোৱা নাই।\nবিভিন্ন বিভাগত নিযুক্তি প্ৰাপ্তসকলে বিভাগ অনুসৰি ভিন্ন স্থানৰ পৰা সংগ্ৰহ কৰিব লাগিব নিযুক্তি পত্ৰ। সেই অনুসৰি জলসিঞ্চন বিভাগত ১০৫ গৰাকীয়ে নিযুক্তি লাভ কৰিছে। তেওঁলোকে গুৱাহাটীৰ বশিষ্ঠত থকা অতিৰিক্ত মুখ্য অভিযন্তাৰ কাৰ্যালয়ৰ পৰা নিযুক্তি পত্ৰ সংগ্ৰহ কৰিব পাৰিব। সমাজ কল্যাণ বিভাগত নিযুক্তি লাভ কৰিছে মুঠ ৭৯গৰাকীয়। তেওঁলোকে নিযুক্তি পত্ৰ সংগ্ৰহ কৰিব লাগিব বেলতলাত থকা সমাজকল্যাণ বিভাগৰ সঞ্চালকৰ কাৰ্যালয়ৰ পৰা সংগ্ৰহ কৰিব পাৰিব নিযুক্তি পত্ৰ।\nবন বিভাগত নতুনকৈ নিযুক্তি লাভ কৰিছে ২৩ গৰাকীয়ে। তেওঁলোকে পাঞ্জাবাৰীত থকা অৰণ্য ভৱনৰ পৰা নিযুক্তি পত্ৰ সংগ্ৰহ কৰিব লাগিব। জনস্বাস্থ্য কাৰিকৰী বিভাগত নিযুক্তি লাভ কৰিছে মুঠ ৩৩০ গৰাকীয়ে। তেওঁলোকে হেঙেৰাবাৰীত থকা জনস্বাস্থ্য কাৰিকৰী বিভাগৰ কাৰ্যালয়ত পাব নিযুক্তি পত্রসমূহ।\nডিৰেক্টৰেট ইলিমেণ্টৰি এড্যুকেশ্যনত নিযুক্তি লাভ কৰা সকলে www.d.assam.gov.in ৱেব চাইতৰ পৰা নিযুক্তি পত্র ডাউনলোড কৰিব পাৰিব। ডিৰেক্টৰেট ছেকেণ্ডেৰি এড্যুকেশ্যনত নিযুক্তি লাভ কৰা সকলে www.madhyamik.assam.gov.in ত পাব নিযুক্তি পত্র।\nআনহাতে মুঠ ১২৪ গৰাকী সহকাৰী প্রবক্তা পদৰ প্রাৰ্থীয়ে নিযুক্তি পত্র পাব কাহালিপাৰাৰ উচ্চ শিক্ষা সঞ্চালকালয়ৰ কাৰ্যালয়ত। ডাইৰেক্তৰ অফ হেল্থ চাৰ্ভিছত নিযুক্তি পোৱা সকলে dhs.assam.gov.in ত পাব নিযুক্তি পত্র। ডাইৰেক্টৰ অফ হেল্থ চাৰ্ভিছ ফেমিলি ৱেলফেয়াৰত নিযুক্তি পোৱা সকলে dhsfw.assam.gov.in ত পাব নিযুক্তি পত্র।\nডাইৰেক্তৰ অফ মেডিকেল এড্যুকেশ্যনত নিযুক্তি লাভ কৰা সকলে dme.assam.gov.in ত পাব নিযুক্তি পত্র। অটল অমৃত অভিযান ছ’চাইটিত নিযুক্তি পোৱাসকলে www.aaas.assam.in ত পাব নিযুক্তি পত্র। আনহাতে কৃষি বিভাগত নিযুক্তি পোৱাসকলে খানাপাৰাৰ কৃষি ভৱনত নিযুক্তি পত্র লাভ কৰিব।\nPWD বিভাগত নিযুক্তি পোৱাসকলে অসম সচিবালয়ৰ Block-B (Ground Floor) ত পাব নিযুক্তি পত্র। শ্ৰমিক কল্যাণ বিভাগত নিযুক্তি পোৱাসকলে অসম সচিবালয়ৰ Block-D ৰ পৰা নিযুক্তি পত্র ল’ব পাৰিব। আৰক্ষী বিভাগত নিযুক্তি পোৱাসকলে www.slbrassam.in ত পাব নিযুক্তি পত্র।\n১৮ মে’ৰ পৰা নিযুক্তি পোৱাসকলৰ বাবে আৰম্ভ হ’ব প্রশিক্ষণ। উল্লেখ্য যে ১৪মে’, ২০২২ত নিযুক্তি দিয়া সকলৰ ভিতৰত আছিল গৃহ বিভাগতঃ ৮,৮৬৭টা, প্ৰাথমিক শিক্ষাঃ ৭,৪২২টা, মাধ্যমিক শিক্ষাঃ ৩,৫১৭টা, উচ্চ শিক্ষাঃ ১২৪টা, জনস্বাস্থ্য কাৰিকৰীঃ ৩৩০টা, জলসম্পদঃ ১০৫টা, সমাজ কল্যানঃ ৬৯টা, স্বাস্থ্যঃ ২,৪১৯টা, কৃষিঃ ৫৫, পৰিৱেশ আৰু বনঃ ২৩, লোক নিৰ্মাণঃ ৮, খনি আৰ খনিজ পদাৰ্থঃ ২, শ্ৰমিক কল্যান বিভাগৰ ১৭টা পদ।\nঘিলামৰাত “কাৰাগাৰৰ বিননী” উন্মোচন…\nডুমডুমাৰ বাঘজান আৰক্ষী থানাত উত্তপ্ত পৰিস্থিতি…


Devanga Pallav Saikia\nসংগীতৰ নিৰৱচ্ছিন্ন সাধক ৰূপম ভূঞা\nসংগীত এক জুৰণি, নিসংগতাৰ শ্ৰেষ্ঠ সংগী।আৰু এই সংগীত যেতিয়া এক সুকীয়া গায়ন শৈলীৰ অনন্য কণ্ঠৰ স্পৰ্শত প্ৰাণ পাই উঠে তেতিয়া সেই সংগীত হৈ পৰে ভাগৰুৱা আত্মাৰ সঞ্জীৱনী।যিয়ে এবাৰলৈও হ’লেও ‘ছাঁ পোহৰৰ খেলা’ বা ‘বিচাৰি আঁত’ বা ডি ৱাই মেডলিৰ ‘বহুদিন বকুলৰ গোন্ধ পোৱা নাই’ শুনিছে বা যিকোনো মঞ্চত এবাৰলৈও তেওঁৰ কণ্ঠত গীত একান্ত মনেৰে শুনিছে, তেনেহ’লে এক মুহূৰ্তৰ বাবে হ’লেও উপলব্ধি কৰিছে এই কণ্ঠৰ স্বকীয়তা, গভীৰতা আৰু এক সুকীয়া গায়ন শৈলী। এই দৰদ ভৰা কণ্ঠ, গীতৰ শব্দই শব্দই বুকুৰ সমষ্ট গভীৰতাৰ স্বাক্ষৰ দিয়া আৰু জনপ্ৰিয়তাৰ বাবে কেতিয়াও গুণগত সংগীতৰ লগত আপোচ নকৰা, সংগীতৰ নিৰৱচ্ছিন্ন সাধক যুৱ শিল্পী ৰূপম ভূঞা। নামেই যাৰ এতিয়া পৰিচয়। যাৰ কণ্ঠই শ্ৰোতাক অনুভৱ কৰোৱায় যে, সংগীত আচলতে এক সাধনা।\nসংগীতৰ সপোন খেদি...\nসংগীতক লৈ দেখা সপোনে প্ৰথম গজাঁলি মেলিছিল শৈশৱতেই। তৃতীয় শ্ৰেণীত পঢ়ি থাকোতেই ৰূপমে শাস্ত্ৰীয় সংগীতৰ শিক্ষা আৰম্ভ কৰে আৰু লাহে লাহে সংগীতৰ বাবে যে পৰিশ্ৰম আৰু সাধনাৰ প্ৰয়োজন সেয়া তেওঁৰ ৰন্ধ্ৰে ৰন্ধ্ৰে শিপাবলৈ ধৰে।শৈশৱৰে পৰাই সংগীতক লৈ চিৰিয়াচ, স্বকীয়তাত থকা বিশ্বাস আৰু সংগীতক লৈ কিবা এটা কৰাৰ হেপাঁহে ৰূপমক বাট দেখুৱাই নিয়ে। লাহে লাহে তেওঁ বিভিন্ন প্ৰতিযোগিতা, মঞ্চত গীত পৰিৱেশন কৰিবলৈ লয়। গীতৰ সাধনাই তেওঁক প্ৰতিটো পদক্ষেপতে সোঁৱৰাই দিবলৈ ধৰে-তেওঁৰ সাধনা অথলে যোৱা নাই।\n১৯৯৮ চনত ৰূপম ভূঞাই প্ৰথম আকাশবাণী গুৱাহাটী কেন্দ্ৰত গীত পৰিৱেশন কৰে। সুকীয়া কণ্ঠ, নিজস্ব ষ্টাইল আৰু হৃদয়ৰ সমষ্ট গভীৰতা ঢালি দিয়াৰ বাবে ৰূপম ভূঞা হৈ পৰে শ্ৰোতাৰ বাবে এক সুকীয়া নাম। কণ্ঠ শুনিলেই শ্ৰোতা ৰাইজে অনুভৱ কৰে-এয়া ৰূপম ভূঞাৰ কণ্ঠস্বৰ।\nকটন কলেজত পঢ়া দিনবোৰতেই ৰূপমৰ সংগীতৰ সপোনবোৰত নতুন ডাল-পাত ওলাইছিল। কটন কলেজত থাকোতেই ৰূপম ভূঞাই দুবাৰকৈ শ্ৰেষ্ঠ সংগীত শিল্পীৰ বটাঁ লাভ কৰে। কটনক প্ৰতিনিধিত্ব কৰে বিভিন্ন ৰাষ্ট্ৰীয় পৰ্যায়ৰ সংগীত প্ৰতিযোগিতাত আৰু সেইদৰে সুনামো কঢ়িয়াই আনে। বিশেষকৈ বিভিন্ন মঞ্চত শাস্ত্ৰীয় সংগীত আৰু গজল পৰিৱেশন কৰি চিৰিয়াচ সংগীতৰ বাবে এটা চিনাকি নাম হ’বলৈ ধৰে ৰূপম ভূঞা। লাহে লাহে অসমৰ বিভিন্ন মঞ্চত নিজস্ব শৈলী আৰু কণ্ঠৰ বাবে চিনাকি হৈ পৰে ৰূপম ভূঞা।\nগীত পৰিৱেশনৰত অৱস্থাত ৰূপম ভূঞা\n২০০৯ চনত ৰূপম ভূঞা আৰু কেইজনমান সংগীত শিল্পীয়ে গঢ় দিয়ে North East Breeze মিউজিকেল বেণ্ড। এই North East Breeze এ কালাৰচ্ টিভিৰ আইডিয়া ৰকচত অংশগ্ৰহণ কৰি ৰাণাৰচ্-আপৰ সন্মানেৰে অসমলৈ গৌৰৱ কঢ়িয়াই আনে।ফিউজন সংগীতে এক নতুন ধাৰা লাভ কৰে North East Breeze ৰ মাজেৰে। সমান্তৰালকৈ শ্ৰোতা ৰাইজে উপলব্ধি কৰিলে ৰূপম ভূঞাৰ সাংগীতিক ভাৰচেটিলিটিৰ কথা। কেৱল শাস্ত্ৰীয় সংগীত বা গজলেই নহয় ৰূপম ভূঞাৰ কণ্ঠ আৰু আৱেগ সকলো ধৰণৰ গীতৰ বাবেই হৃদয়পৰশা।\n‘বিচাৰি আঁত’ এলবামৰ ক’ভাৰ ফটো\nৰূপম ভূঞাৰ এতিয়ালৈকে একক কণ্ঠৰ এলবাম চাৰিটা। প্ৰথমটো আছিল ‘ৰোমন্থন’, পুৰণি অসমীয়া গীতৰ এখন এলবাম।দ্বিতীয়টো ‘ৰূপমৰ পৰশ’, তৃতীয়খন ‘ছাঁপোহৰৰ খেলা ’ আৰু শেহতীয়াকৈ ‘বিচাৰি আঁত’-যিটো এলবামৰ প্ৰতিটো গীতেই স্বাক্ষৰ বহন কৰিছে তেওঁৰ কণ্ঠৰ গভীৰতা, আৱেগ আৰু তেওঁৰ সুকীয়া গায়ন শৈলীৰ। স্বাক্ষৰ আছে তেওঁৰ সংগীতৰ সৈতে থকা অন্তৰাত্মাৰ সংযোগৰ।\n২০১০ চনত ডি ৱাই মেডলিয়ে কৰা ‘বহুদিন বকুলৰ গোন্ধ পোৱা নাই’ গীতৰ ৰিমেকত কণ্ঠ নিগৰালে ৰূপম ভূঞাই। ড° বীৰেন দত্তৰ এই যুগমীয়া গীতটোৱে নতুনকৈ প্ৰাণ পাই উঠিল ৰূপমৰ কণ্ঠত। প্ৰকৃত সংগীতক শ্ৰদ্ধা কৰা আৰু সংগীতৰ প্ৰতি হেপাঁহ থকা সকলোৱে আকোৱালি ল’লে এই গীত আকৌ এবাৰ নতুনকৈ। ৰূপমৰ কণ্ঠই সেই গীতৰ পূৰ্বৰ গৰিমা ম্লান হ’বলৈ নিদিলে।ইয়াৰ উপৰি জোনাক চেনেলৰ ‘অচিন চিনাকি’ আৰু ৰং চেনেলৰ ‘চামেলি মেমচাহেব’ৰ শীৰ্ষ গীত দুয়োটিয়েই কৈ গ’ল ৰূপম ভূঞাৰ সাংগীতিক প্ৰতিভাৰ কথা। আকৌ এবাৰ শ্ৰোতাক হৃদয়ংগম কৰোৱালে- ৰূপম ভূঞা অনন্য।\nসংগীতৰ যাত্ৰা এক কঠোৰ সাধনা। ৰূপম ভূঞাৰ বাবে সংগীত সাধনা অন্তৰাত্মাৰ এক টান। সেয়ে হয়তো ৰূপম ভূঞাই আজিলৈকে জনপ্ৰিয়তা লাভ কৰিবলৈ সংগীত সাধনাৰ লগত কোনোদিন কম্প্ৰমাইজ কৰা নাই। কেৱল জনপ্ৰিয়তা অৰ্জন কৰিবলৈকে সুৰ, তাল, কথাৰ সংগতি নথকা কোনোধৰণৰ গীতত কণ্ঠদান কৰা নাই। নিজকে কেতিয়াও বিলীন কৰি দিয়া নাই কথাৰ বা সুৰৰ গভীৰতা নথকা গীতৰ নামত। এই স্বকীয়তাই ৰূপম ভূঞাক দিছে একক ব্যতিক্ৰমী পৰিচয়। ভাতখাণ্ডে মহাবিদ্যালয়ৰ পৰা বি মিউজ লাভ কৰা আৰু বম্বে সংগীত পৰিষদৰ পৰা সংগীত ৰত্নাকৰ সন্মান লাভ কৰা ৰূপমৰ মতে সংগীতৰ এই নিৰৱচ্ছিন্ন সাধনা তেওঁ সদা সহচৰ। তেওঁ অসমীয়া সংগীতক এক নতুন আভাৰে আলোকিত কৰিবলৈ চেষ্টাৰ কেতিয়াও ত্ৰুতি নকৰে। বৰ্তমানৰ সংগীতৰ পৰিৱেশক লৈ হতাশ হোৱা শিল্পীগৰাকীয়ে প্ৰকৃত সংগীতপ্ৰেমী ৰাইজৰ আশা, হেপাঁহক সজীৱ কৰি ৰাখিবলৈ সদায় অহোপুৰুষাৰ্থ কৰি যাব।\nচিৰ সেউজ হৈ ৰওঁক এই যাত্ৰা\nনিজা ঘৰখনৰ পৰাই সংগীতৰ সৈতে দেখা সপোনবোৰ সেউজ কৰিবলৈ প্ৰেৰণা পাইছিল ৰূপম ভূঞাই। বিশিষ্ট শিক্ষাবিদ, আমাৰ শৈশৱৰ প্ৰথম পাঠ কুঁহিপাতৰ প্ৰণেতা গৌৰীকান্ত ভূঞাৰ সু-পুত্ৰ ৰূপম ভূঞা। সৰুৰে পৰাই সংগীত চৰ্চাত তেওঁক পিতৃ-মাতৃ আৰু ভাতৃয়ে দি আহিছে অফুৰন্ত উৎসাহ আৰু প্ৰেৰণা, যাৰ বাবে ৰূপমে কেতিয়াও থমকি ৰ’ব লগা হোৱা নাই। তেওঁৰ পত্নী মনশ্ৰী বৰাই কলেজত পঢ়াৰ দিনৰে পৰাই ৰূপমক দি আহিছে প্ৰতি পদক্ষেপতে সাহস আৰু সপোন সঁচা হোৱাৰ উৎসাহ।\nৰূপমে কয়,‘সংগীত কৰি আছো অন্তৰাত্মাৰ তাগিদাত। ফিউচাৰিষ্টিক সংগীত কৰি যাম। বাদ্য-যন্ত্ৰৰ হৈ-হাল্লাত সাময়িকভাৱে জনপ্ৰিয় হোৱা সংগীততকৈ ভৱিষ্যত প্ৰজন্মই মনত ৰাখিব পৰা কথা আৰু সুৰেৰে সংগীত কৰি যাম, যি ৰৈ যাব চিৰদিন ৰাইজৰ মাজত। বাংলা গানৰ কাম কৰিছো লাহে লাহে। এখন চিনেমা বনোৱাৰ দুৰ্বাৰ হেপাঁহ মনত পুহি ৰাখিছো। ৰাইজৰ আশীৰ্বাদ পালে সকলো সম্ভৱ হ’ব।’\nৰূপমৰ প্ৰতিটো গীতেই কঢ়িয়াই আনে সেই অনন্য অনুভূতি, যি অনুভূতিৰ উৎস হ’ল তেওঁৰ একান্ত সাধনা, তেওঁৰ কণ্ঠৰ গভীৰতা, তেওঁৰ নিজস্ব গায়কী। ৰূপম ভূঞাৰ এই যাত্ৰা চিৰ সেউজ হৈ ৰওঁক।\nA post-graduate in English literature. A freelance writer, basicallyakeen observer of the minute happenings of the surrounding with the common people and bringing out the story inside them.\nStories by Devanga Pallav Saikia


RIIMS এপৰ জৰিয়তে শিক্ষকক গিনিপিগ সজাব বিচৰা হৈছে,কাৰ অভিযোগ এয়া\nRIIMS এপৰ জৰিয়তে শিক্ষকক গিনিপিগ সজাব বিচৰা হৈছে, এগৰাকী প্ৰাক্তন শিক্ষামন্ত্ৰীৰ অভিযোগ\nসোমবাৰে ৰাজীৱ ভৱনত অনুষ্ঠিত এক সংবাদমেলত অসমৰ শিক্ষা ব্যৱস্থা টোগলকী ব্যৱস্থালৈ পৰিৱৰ্তন হ’ব ধৰিছে বুলি মন্তব্য কৰে প্ৰাক্তন শিক্ষামন্ত্ৰী তথা কংগ্ৰেছ নেতা ৰিপুন বৰাই।\nভাৰতৰ প্ৰখ্যাত শিক্ষাবিদ তথা ৰাষ্ট্ৰপতি সৰ্বপল্লী ৰাধাকৃষ্ণনে কৈছিল যে ছাত্র-ছাত্রীক ভাল শিক্ষাদান কৰিবলৈ হ’লে শিক্ষক সকলক সকলো মানসিক চাপ আৰু অভাৱ- অনাটনৰ উৰ্দ্ধত ৰাখিব লাগিব৷\nকিন্তু দুর্ভাগ্যৰ বিষয় যে বর্তমান বিজেপি চৰকাৰৰ আমোলত অসমৰ শিক্ষা ব্যৱস্থাত এনে অৱস্থা আহি পৰিছে যে টোগলকী ব্যৱস্থাৰে বাৰে বাৰে শিক্ষক সমাজক গিনিপিগ সজাইছে৷ উদাহৰণস্বৰূপে শিক্ষক অথবা যিকোনো বিভাগীয় চাকৰিয়ালৰ উপস্থিতি নিশ্চিত কৰাৰ বাবে মুৰব্বী বিষয়া, অধ্যক্ষ, প্রধান শিক্ষক আদিৰ তত্বাৱধান আৰু কৰ্তৃত্বত উপস্থিতি নিশ্চিত কৰাৰ ব্যৱস্থা প্ৰচলন হৈ আছে৷ কলেজ সমূহত ডিজিটেল পদ্ধতিৰে উপস্থিতি নিশ্চিত কৰাৰ ব্যৱস্থা প্ৰৱৰ্তন কৰা হৈছে।\nকিন্তু অলপতে অসম চৰকাৰৰ শিক্ষা বিভাগে শিক্ষক সমাজৰ প্ৰতিনিধি সংগঠন বিলাকক এন্ধাৰত ৰাখি অত্যন্ত ক্ষিপ্ৰতাৰে RIIMS নামৰ এটা এপৰ যোগেৰে সন্মানীয় প্রাথমিক আৰু মাধ্যমিক পৰ্যায়ৰ শিক্ষক সকলৰ উপস্থিতি নিৰ্ণয় কৰাৰ বাবে তৎপৰ হৈ পৰিছে।\nশিক্ষকক প্ৰতিনিধিত্ব কৰা ১০ টা সংগঠনে ইয়াৰ বিপক্ষে স্বাভাৱিকতে আদালতৰ দ্বাৰস্থ হৈছে। এইখিনিতে আন এটা কথা বিশেষ ভাৱে দ্ৰষ্টব্য, ২০১৯ চনত অসম চৰকাৰে আন এটা ডিজিটেল ব্যৱস্থাৰে ৫ খন জিলাৰ শিক্ষানুস্থান বিলাকত এটা পাইলট প্রজেক্ট চলাইছিল |\nৰাইজৰ ওপৰত নির্বিচাৰ কৰ কাটল আৰোপ কৰি প্ৰাইভেট কোম্পানীক লাভাম্বিত কৰা বিজেপিৰ এই ৰিমছ এপৰ জৰিয়তে এই বাৰ শিক্ষকক গিনিপিগ সজোৱা হৈছে। ৰাজ্যৰ অন্যান্য খণ্ডৰ কৰ্মচাৰী বিলাকেও পৰবৰ্তী পৰ্যায়ত নিশ্চিত ভাৱে এনে দুৰ্ব্যৱহাৰৰ সম্মুখীন হ’ব লাগিব৷\nঅসমৰ প্ৰাক্তন শিক্ষামন্ত্ৰী ৰিপুন বৰাই এই প্ৰসংগতে কেইটামান প্ৰসংগও উত্থাপন কৰে।\n(১) ডিজিটেল ব্যৱস্থাৰে শিক্ষকৰ উপস্থিতি নিৰ্ণয় হোৱাৰ অন্তৰালৰ নীতি কি? অধ্যক্ষ আৰু প্ৰধান শিক্ষক সকলৰ দক্ষতা আৰু যোগ্যতা সম্পৰ্কত ইয়াৰ দ্বাৰা ৰাজহুৱা সন্দেহ ব্যক্ত কৰি সেই পদত উপবিষ্ট জ্যেষ্ঠ গুৰু সমাজক অপমান কৰা হোৱা নাইনে?\nস্কুললৈ শিক্ষক সকল নিৰ্দিষ্ট সময়ত আহিছে নে তাৰ খতিয়ান ইমান দিনে তেওলোকেই ৰাখি আহিছে। আমি ভাবো আজিও ইয়াত কোনো অসুবিধা নাই, আঁসোৱাহ চৰকাৰী নীতিতহে আছে।\n২। প্ৰতিকূল যাতায়ত আৰু ইণ্টাৰনেট সংযোগহীন স্কুল বিশেষত প্ৰাথমিক বিদ্যালয়ৰ শিক্ষকসকলে অশেষ কষ্টৰ মাজেৰে গঞা বিদাৰ্থীক পাঠ দান কৰি আহিছে। যিহেতু বিদ্যালয় সমূহত শিক্ষক আৱাসৰ সুবিধা নাই, তেনে স্থলত, ডিজিটেল পদ্ধতিৰে এক মিনিট পলম হলেও তেওঁৰ দৰমহা কৰ্তন হব ।\nচৰ চাপৰিত দুর্গম এলেকাত কৰ্মৰত শিক্ষক সকল এই ক্ষেত্ৰত সাংঘাটিক ভাৱে ক্ষতি গ্ৰস্ত হ’ব।\n(৩) প্রথম অৱস্থাত অসম চৰকাৰে শিক্ষক আৰু ছাত্ৰ ছাত্ৰী সকলৰ উপস্থিতি ডিজিটেল পদ্ধতিৰে নিশ্চিত কৰাৰ উদ্দেশ্যে RIIMS নামৰ এটা এপৰ প্ৰয়োগৰ বাবে নির্দেশ দিলে।\nশিক্ষক আৰু বিদ্যার্থী সকলক নিজৰ নিজৰ Android Mobile ত RIMS App আপলোড কৰি চকু টিপিয়াই উপস্থিতি দিবলৈ নিৰ্দেশ দিয়া হৈছিল আৰু এই নির্দেশ অমান্য কৰিলে শিক্ষক সকলৰ দৰমহা কৰ্তন কৰা হব বুলি চৰকাৰে দিয়া ভাবুকিৰ বাবে বহু শিক্ষকে Android Mobile কিনিবলৈ বাধ্য হয়।\nইয়াৰ পিছত এই RIIMS App ৰ মাধ্যমেদি শিক্ষক সকলৰ ব্যক্তিগত তথ্যসমূহ আৰু তেওঁলোকৰ গতি বিধিৰ কোনো গোপনীয়তা নাথাকিব যাৰ ফলত সংবিধান প্রদত্ত তেওঁলোকৰ মৌলিক অধিকাৰ খৰ্ব হ’ব বুলি শিক্ষকসমাজে গুৱাহাটী উচ্চ ন্যায়ালয়ত গোচৰ তৰিলে।\nইতিমধ্যে কালীপ্রসাদ চেতিয়া নামৰ ডিমৌৰ এগৰাকী প্ৰাথমিক বিদ্যালয়ৰ প্ৰধান শিক্ষকে ৰিমছ এপৰ পৰা মানসিক হাৰাশাস্তি হৈ আত্মহনন কৰা বুলি বাতৰি প্ৰকাশ পাইছে।\n(৪) যোৱা 22 ডিচেম্বৰ তাৰিখে উক্ত গোচৰ সন্দৰ্ভত অসম চৰকাৰে গুৱাহাটীৰ উচ্চ ন্যায়ালয়ত দিয়া এফিডেফিট অনুযায়ী পূর্বতে সকলো শিক্ষকে Android Mobile যোগে RIIMS App আপলোড কৰি চকু টিপিয়াই উপস্থিতি দিয়া ব্যৱস্থাৰ পৰিৱৰ্তে বিদ্যালয়ৰ প্ৰধান শিক্ষকৰ মোবাইল যোগে এবাৰ ফটো আপলোড কৰি উপস্থিতিৰ খতিয়ান দিব বুলি উচ্চ ন্যায়ালয়ক জনালে। যদি এয়ে হয় চৰকাৰলৈ আমাৰ প্ৰশ্ন:-\nক) পূর্বতে কিয় সকলো শিক্ষকক গাঁঠিৰ ধন ভাঙি ব্যয়বহুল Android mobile কিনিবলৈ বাধ্য কৰালে ?\nখ) প্রধান শিক্ষকৰ হাতত থকা Mobile ৰ যোগেদি RIIMS App ৰ মাধ্যমেদি উপস্থিত নিৰূপণ কৰিলে শিক্ষক সকলৰ ব্যক্তিগত গোপনীয়তা যে ভংগ ন’হব তাৰ কিবা গেৰান্টি আছে নেকি?\nগ) কেৱল ব্যক্তিগত ব্যৱসায়ীক সংগঠন এটাক লাভাম্বিত কৰাৰ স্বাৰ্থতে এই ডিজিটেল ব্যৱস্থাৰ প্ৰৱৰ্তন কৰা হৈছে নেকি? এই বিষয়ত সকলো কথা বিতং ভাৱে বৰ্ণনা কৰি এক শ্বেতপত্ৰ প্ৰকাশ কৰিবলৈ আমি চৰকাৰক দাবী জনাইছোঁ।\n(৫) যোৱা ২৩/১২/২১ তাৰিখৰে আন এটা বাতৰি আনুযায়ী, টেট পৰীক্ষাৰ আন এটা মাৰাত্মক বিসংগতি ধৰা পৰিছে। আৰু উচ্চ প্রাথমিকৰ সাধাৰণ পৰীক্ষাৰ অলপতে ঘোষণা কৰা ফলাফলত অসন্তুষ্ট প্রার্থী সকলে ২০০ টকাকৈ মাচুল ভৰি ও এম আৰ চিট ডাউনলোড কৰি দেখে যে এন্‌চাৰ কী আৰু প্ৰকৃত শুদ্ধ উত্তৰৰ মাজত যথেষ্ট প্রভেদ আছে।\nঅতি পৰিতাপৰ কথা যে ছেবাৰ অধ্যয়ন অনুসৰি ভাৰতৰ প্ৰথম আঞ্চলিক দল ‘শিৰোম্‌ণি আকালি দল। যিকোনো লোকেই জানে যে ইয়াৰ শুদ্ধ উত্তৰ ডি এম কে। শিক্ষক নিযুক্তিৰ বাবে পতা পৰীক্ষাতো যদি এনে বিসংগতি থাকে বা চৰকাৰে TET ৰ দৰে এটা পৰীক্ষা নিয়াৰিকৈ পাতিব নোৱাৰে তেন্তে চৰকাৰৰ দক্ষতা থাকিল কত?\n(৬) 2009 চনৰ ‘Right To Education Act’ অনুযায়ী PTR অব্যাহত ৰাখিবলৈ সকলে বৃহৎ সংখ্যক অতিৰিক্ত শিক্ষকৰ প্ৰয়োজন হোৱাত কেন্দ্ৰ চৰকাৰৰ 90% পুঁজি 3/4 অসমতো 2012 চনৰ পৰা TET পৰীক্ষা অনুষ্ঠিত কৰি ঠিকাভিত্তিত কেইবাহাজান নিযুক্তি দিয়া হৈছিল।বর্তমানেও এই ব্যৱস্থা চলি আছে।\nপৰৱৰ্তী কালত কেন্দ্ৰ আৰু ৰাজ্যচৰকাৰ মাজত হোৱা আলোচনাৰ ভিত্তিত PAB MINUTES অনুযায়ী শিক্ষকৰ ক্ষেত্ৰত ঠিকাভিত্তিত, নিয়মীয়া, STATE POOLআদি ভিন ভিন গাঁথনি থাকিব নোৱাৰিব বুলি সিদ্ধান্ত লয়।\n(৭) 2011 চনৰ 11 জুলাই তাৰিখে অসম চৰকাৰে প্ৰকাশ কৰা The Assam Right of children to free and Compulsory Education Rules, 2011 বিধিত স্পষ্টভাৱে উল্লেখ আছে যে Assam State RTE 2011 ৰ অধীনত নিযুক্ত হোৱা শিক্ষকসকলৰ বেতন সেৱাবিধি, পেঞ্চন আদি নিয়মীয়া শিক্ষকসকলৰ সৈতে একে হব লাগিব।\n(b) 2013 চনত বৰ্তমানৰ মুখ্যমন্ত্ৰীয়ে শিক্ষামন্ত্ৰী হিচাপে কাৰ্যনিৰ্বাহ কৰা সময়ত ঘোষণা কৰিছিল যে ঠিকাভিত্তিক শিক্ষকসকলৰ D.El.Ed নথকা বাবেহে তেওঁলোকক নিয়মীয়া কৰিব পৰা হোৱা নাই।শিক্ষামন্ত্ৰীয়ে আৰু ঘোষণা কৰিছিল যে এই সকল শিক্ষকে D.El.Ed লাভ কৰিলে তেওঁলোকক নিয়মীয়া কৰা হব।ইতিমধ্যে অধিকাংশ ঠিকাভিত্তিক শিক্ষকে D.EL.Ed কৰা স্বত্বেও তেওঁলোকক আজি পর্যন্ত নিয়মীয়া কৰা হোৱা নাই।\n(৯) বিজেপি দলে 2016 চনৰ নিৰ্বাচনী ইস্তাহাৰত ঠিকাভিত্তিক শিক্ষকসকলক তেওঁলোকৰ চৰকাৰ হলে প্ৰথমখন কেবিনেটতে নিয়মীয়া কৰা হব বুলি দিয়া প্ৰতিশ্ৰুতি আজিলৈ কাৰ্য্যকৰী\n2019 চনত ঠিকাভিত্তিক শিক্ষকসকলৰ কাৰ্য্যকাল ৬০ বছৰলৈ বঢ়োৱা আৰু নিয়মীয়া শিক্ষকৰ দৰে প্ৰায়বোৰ সুবিধা দিয়া হব বুলি ৰাজ্যপালে স্বাক্ষৰ কৰা জাননী পত্ৰও আজি পর্যন্ত কাৰ্য্যকৰী নহল।\n(১০) যি সময়ত ৰাজ্যচৰকাৰৰ কৰ্মচাৰীয়ে 31% মৰগীয়া বানচ পায় আহিছে ঠিকাভিত্তিক প্রায় 40,000 TET শিক্ষক সকলে 2019 চনৰ পৰা মাত্র 12% মৰগীয়া বানচতে সীমাবদ্ধ থাকিব লগা হৈছে।\n(১১) বৰ্তমান অসম চৰকাৰৰ শিক্ষা ব্যৱস্থাত এনে টৌগলকী ব্যৱস্থা বিৰাজ কৰিছে যে একেখন বিদ্যালয়তে ঠিকাভিত্তিত, STATE POOL আৰু নিয়মীয়া আদি ভিন ভিন ধৰণৰ শিক্ষক আছে।সকলোৰে কাম একেই দায়িত্ব একেই।সকলোৱে নির্বাচনী দায়িত্ব, NRC, আধাৰকাৰ্ড,লোকপিয়ল, ভেকচিন আদিৰ সকলো চৰকাৰী দায়িত্ব পালন কৰি আহিছে যদিও নিয়মীয়া শিক্ষকসকলৰ দৰে ঠিকা ভিত্তিক শিক্ষকসকলে পেঞ্চন, মৰগীয়া বানচ, NPS, Service Book, Death Benefits Teachers Award, আদি সকলো সুবিধাৰ পৰা বঞ্চিত হৈ আহিছে।\nএনে পৰিস্থিতিত শিক্ষকসকলে কেতিয়াও সুস্থ মানসিকতাৰে শিক্ষাদান কৰিব নোৱাৰে। সেয়েছে শিক্ষক সমাজৰ মাজত কোনো বৈষম্য নাৰাখি ঠিকাভিত্তিক শিক্ষক সকলক নিয়মীয়া শিক্ষকসকলে পোৱা সকলো সা-সুবিধা প্ৰদান কৰিবলৈ দাবী জনায় অসম প্ৰদেশ কংগ্ৰেছে।


একে দিনাই তিনিটা লটাৰী লাভ কৰা কোন এই ভাগ্যৱান? | News Next One\nএকে দিনাই তিনিটা লটাৰী লাভ কৰা কোন এই ভাগ্যৱান?\nনিউ জাৰ্ছীঃ আপুনি কেতিয়াবা লটাৰীত পুৰস্কাৰ লাভ কৰিছেনে? লটাৰীত থকা উপহাৰে সকলোৰে মন আনন্দত আত্মহাৰা কৰি তোলে৷ কোনোৱে অতি আশাৰে লটাৰী টিকট লৈ একো নাপাই হতাশাতো ভোগে৷ ইয়াকে কয় ভাগ্যৰ লিখন!\nআপুনি-মই হয়তো লটাৰীত পুৰস্কাৰ নাপাই কওঁ, ‘আমাৰ ভাগ্যত এইবোৰ নাই৷ কিন্তু শুনি আচৰিত হ’ব, আমেৰিকাৰ নিউ জাৰ্ছীৰ ৰৰ্বাট ষ্টীৱৰ্ট নামৰ লোকজনে এদিনতে তিনিবাৰকৈ লটাৰীৰ বিজেতাৰ সন্মান লাভ কৰিলে৷ তাকো নগদ ধন৷\nনিউ জাৰ্ছী যোৱা আগষ্টৰ ২ তাৰিখে স্ক্ৰেছ কাৰ্ড লটাৰীৰ প্ৰতিযোগিতাত ষ্টীৱৰ্টে এটা টিকট ক্ৰয় কৰি স্ক্ৰেছ কৰে৷ টিকটটোত আছিল ৫ মিলিয়ন ডলাৰৰ নগদ ধন৷ প্ৰতিযোগিতাত বিজয়ী ঘোষণাৰ পাছতেই অৱসৰপ্ৰাপ্ত গাড়ী চালক ষ্টীৱৰ্টে পুনৰ দুটা লটাৰী টিকট ক্ৰয় কৰে৷ সেইকেইটাও স্ক্ৰেছ কৰি তেওঁ পিনৰ লাভ কৰিলে ৫০০ ডলাৰ আৰু ১০০ ডলাৰ৷\nউল্লেখযোগ্য যে আগষ্ট মাহতেই অনুষ্ঠিত হোৱা খেলখনৰ এই বিজয়ীজনৰ সন্দৰ্ভত আয়োজকসকলে এতিয়াহে প্ৰকাশ কৰিছে৷\nআনহাতে, ষ্টীৰ্ৱটে নিজৰ পৰিয়াল তথা আৰ্থিকভাৱে দুৰ্বল বন্ধুবৰ্গৰ বাবে এই টকা খৰচ কৰিব বুলি জানাইছে৷


ভূটানৰ লক ডাউনৰ প্ৰভাৱ ভাৰতত! কৰ্ম সংস্থাপনহীন হ'ল সীমান্তৰ দৰঙামেলাৰ বহু পৰিয়াল\nভূটানৰ লক ডাউনৰ প্ৰভাৱ ভাৰতত! কৰ্ম সংস্থাপনহীন হ’ল সীমান্তৰ দৰঙামেলাৰ বহু পৰিয়াল\nমানৱ সৰবৰাহকাৰীয়ে অঞ্চলটোৰ বহু লোকক কৰ্মসংস্থাপনৰ প্ৰলোভনেৰে বহিঃৰাজ্যলৈ দিছে চালান\nকথাতে আছে- “একালৰ বৃন্দাবন একালত পৰে ছন” – সেয়াই এতিয়া বাস্তৱত পৰিণত হৈছে বাক্সাৰ তামুলপুৰ মহকুমাৰ ভাৰত ভূটান সীমান্তৰ বৃহত্তৰ দৰঙামেলা অঞ্চল।\nভূটান সীমান্তৰ দৰঙামেলা এসময়ত ব্যৱসায়- বাণিজ্যৰ ক্ষেত্ৰত সদা ব্যস্ত এখন ঠাই।\nচুবুৰীয়া বন্ধু ৰাষ্ট্ৰ ভূটানৰ সতে ব্যৱসায়ৰ ক্ষেত্ৰত আছিল ব্যাপক যোগাযোগ।\nফলত সীমান্তৱৰ্তী ঠাইখন হৈ পৰিছিল ব্যৱসায়-বাণিজ্যৰ এক প্ৰাণকেন্দ্ৰ।\nকিন্তু সেই সীমান্তৱৰ্তী অঞ্চলটোত পৰিল লকডাউনৰ ব্যাপক প্ৰভাৱ। ২০২০ চনৰ পৰা কৰ’নাৰ বাবে চুবুৰীয়া ৰাষ্ট্ৰ ভূটানৰ অন্য ঠাইৰ লগতে পূৰ্বোত্তৰ ভুটানৰ চামদ্ৰুপ ঝংখাৰত সম্পূৰ্ণ লকডাউন ঘোষণা কৰি অনিৰ্দিষ্ট কাললৈ প্ৰৱেশ পথ বন্ধ কৰি দিয়ে।\nফলত ব্যাপক প্ৰভাৱ পৰে স্থানীয় লোকৰ ওপৰত।\nভূটানৰ লক ডাউনে কৰ্ম সংস্থাপনহীন কৰি তুলিলে ভাৰত-ভূটান সীমান্তৰ দৰঙামেলাবাসীক।\nবন্ধ হৈ পৰে ব্যৱসায়িক প্ৰতিষ্ঠান সমূহ।\nউল্লেখ্য যে দৰঙামেলা অঞ্চলৰ পুৰুষ-মহিলা, যুৱক- যুৱতী সহবহু লোকে ভুটানৰ চামদ্ৰুপ ঝংখাৰ জিলা সদৰৰ বিভিন্ন উদ্যোগ, ব্যৱসায়িক প্ৰতিষ্ঠানত দিন হাজিৰা কৰি পোহপাল দিছিল পৰিয়াল।\nইয়াৰ উপৰিও ভাৰত-ভূটান সীমান্তৰ বিভিন্ন অঞ্চলৰ ব্যৱসায়িক প্ৰতিস্থান সমূহ নিৰ্ভৰ কৰে ভূটান ৰাষ্ট্ৰৰ নাগৰিক সকলৰ ওপৰত।\n২০২০ চনৰ মাৰ্চ মাহৰ পৰা কৰ’নাৰ বাবে ভূটান ৰাষ্ট্ৰৰ প্ৰৱেশ পথ সমূহ বন্ধ কৰা হয়।\nভূটানৰ প্ৰৱেশ দ্বাৰ সমূহ বন্ধ হৈ পৰাৰ লগে লগে ভাৰত ভূটান সীমান্তৰ দৰঙামেলা অঞ্চলৰ হেজাৰ হেজাৰ লোক হৈ পৰে কৰ্মসংস্থাপনহীন।\nভূটানী লোক সকলো ভাৰতত প্ৰৱেশ কৰিব নোৱাৰাত ভূটানী লোক সকলৰ ওপৰত নিৰ্ভৰ কৰা ব্যৱসায়িক প্ৰতিষ্ঠান সমূহ প্ৰায় বন্ধ হৈ পৰিছে।\nঅন্ন-বস্ত্ৰৰ অভাৱত বহু শ্ৰমিকে কৰ্ম সংস্থাপন বিচাৰি গুজৰাট, কেৰেলা, মুম্বাই, দিল্লী আদিলৈ যাবলৈ বাধ্য হৈছে।\nআনকি শ্ৰমিক পৰিয়ালৰ ছাত্ৰ- ছাত্ৰী সকলে নিজৰ সোণোৱালী শৈশৱক বিসৰ্জন দি বিদ্যালয় এৰি নিজৰ পিতৃ মাতৃৰ লগত কৰ্মৰ সন্ধানত গতি কৰিছে বহিঃৰাজ্যলৈ।\nএতিয়া এমুঠি অন্নৰ বাবে হাহাকাৰ কৰিবলগীয়া হৈছে সীমান্তৱৰ্তী অঞ্চলৰ ৰাইজ।\nইতিমধ্যে হতাশ হৈ একাধিক লোকে আত্মহত্যা কৰাৰো ঘটনা ঘটিছে অঞ্চলটোত।\nভূটান সীমান্তৰ দৰঙামেলা অঞ্চলৰ শশীপুৰ, এন কে দৰঙ্গা, পাটকীজুলি, হৰতোলা, পাহাৰপুৰ, খৈৰেনী, চেচাপানী, কুমাৰীকাটা, পানীটেংকী, বগাজুলি, নাগাপুৰ আদি অঞ্চলৰ শ শ শ্ৰমিকে ভূটান ৰাষ্ট্ৰ চামদ্ৰুপ জংখাৰত বিভিন্ন কোম্পানীত দৈনিক মজুৰি কৰি জীৱন নিৰ্বাহ কৰা শ্ৰমিক পৰিয়ালৰ মাজতো সৃষ্টি হৈছে হাহাকাৰ অৱস্থাৰ।\nকেতিয়া খুলিব ভূটানৰ প্ৰৱেশ দ্বাৰ, তাকে লৈ এতিয়া চিন্তিত ভূটান সীমান্তবাসী ৰাইজ।\nউল্লেখযোগ্য যে ভাৰতৰ নাগৰিকৰ বাবে ভূটানৰ প্ৰৱেশ পথ বন্ধ যদিও ভুটানৰ যানবাহনৰ চলাচল ভাৰত ৰাষ্ট্ৰৰ অসমৰ বাক্সা জিলাৰ উপৰিও বিভিন্ন জিলাৰ মাজেদি চলাচল অব্যাহত আছে\nইপিনে দৰিদ্ৰতাৰ সুযোগ লৈ মানৱ সৰবৰাহকাৰীয়ে অঞ্চলটোৰ লোকক কৰ্মসংস্থাপনৰ প্ৰলোভনেৰে বহিঃৰাজ্যলৈ দিছে চালান।\nসময়ে সময়ে এনে মানৱ সৰবৰাহকাৰী আটক হৈছে আৰক্ষীৰ হাতত।


পাকিস্তান - অসমীয়া ৱিকিপিডিয়া\n(Pakistanৰ পৰা পুনঃনিৰ্দেশিত)\nএই দেশ সম্পৰ্কীয় চমু প্ৰবন্ধটো বহলাই লিখা প্ৰয়োজন। আপুনিও ইচ্ছা কৰিলে প্ৰবন্ধটো বিস্তাৰ কৰি ইয়াৰ মান উন্নত কৰিব পাৰে। সহায় কৰিবৰ বাবে ইয়াত ক্লিক কৰক। আপুনি যদি নবাগত তেন্তে ৱিকিপিডিয়াত সম্পাদনা কৰাৰ অনুগ্ৰহ কৰি আগেয়ে সহায়িকাখন এবাৰ চকু ফুৰাব।\nইছলামী প্ৰজাতন্ত্ৰী পাকিস্তান\nইছলাামী ড্ঝোম্হূৰী পাাকিস্তাান\nইত্তেহাদ, তানজিম, ইয়াক্বিন-ই-মুহ্‌কাম (উৰ্দু)\n"একতা, নিয়মানুবৰ্তিতা ও বিশ্বাস"\n১) 33°40′N 73°10′E / 33.667°N 73.167°E / 33.667; 73.167\nঅৰ্ধ-ৰাষ্ট্ৰপতি শাসিত প্ৰজাতন্ত্ৰ\n- ৰাষ্ট্ৰপতি আৰিফ আলৱি\n- প্ৰধানমন্ত্ৰী ইমৰান খান\n- স্বাধীনতা যুক্তৰাজ্যৰ পৰা\n- ঘোষিত আগষ্ট ১৪ ১৯৪৭\n- ইছলামী প্ৰজাতন্ত্ৰ মাৰ্চ ২৩ ১৯৫৬\n- জলভাগ (%) ৩.১\n- ২০১৭ আনুমানিক ২১,২৭,৪২,৬৩১'"`UNIQ--ref-০০০০০০০০-QINU`"' (৫ম)\n- ঘনত্ব ২৮৮.৮ প্ৰতি বৰ্গকিমি (৫৩তম)\n৬৩৩ প্ৰতি বৰ্গমাইল\nজিডিপি (পিপিপি) ২০১৯ আনুমানিক\n- মুঠ ১.২০২ ট্ৰিলিয়ন ডলাৰ (২৪তম)\n- জনমুৰি ৫৮৭২ ডলাৰ (১৩২তম)\nজিডিপি (নামমাত্ৰ) আনুমানিক\n- মুঠ ২৮৪ বিলিয়ন (৪২তম)\n- জনমুৰি $ ১৩৮৮ (১৫১তম)\nজিনি সহগ? (২০০২) ৩০.৬ (মধ্যম)\nমানৱ উন্নয়ন সূচক (২০০৬) ০.৫৬০ (মধ্যম) (১৫২)\nটকা (Rs.) (পিকেআৰ)\n- গ্ৰীষ্মকালীন (ডিএছটি) পৰ্যবেক্ষণ কৰা নহয় (ইউটিচি+৬)\n1 আজাদ কাশ্মীৰ আৰু উত্তৰাঞ্চলসমূহ ধৰা নহয়।\nপাকিস্তান বা ইছলামী প্ৰজাতন্ত্ৰী পাকিস্তান (উৰ্দু ভাষাত: اسلامی جمہوریۂ پاکستان ইছলামী জুমহূৰিয়াতে পাকিস্তান) দক্ষিণ এছিয়াৰ অন্তৰ্গত এখন দেশ। এই দেশখন বিশ্বৰ পঞ্চম-সৰ্বাধিক জনবহুল দেশ, ইয়াৰ জনসংখ্যা হ'ল 212.2 মিলিয়ন। অঞ্চল অনুসৰি, এইটো 331-বৃহত্তম দেশ, 881,913 বৰ্গকিলোমিটাত (340,509 বৰ্গমাইল) বিস্তৃত। দক্ষিণত আৰব সাগৰ আৰু ওমানৰ উপসাগৰ বৰাবৰ পাকিস্তানৰ এটা ১,০4646 কিলোমিটাৰৰ (50৫০ মাইল) উপকূলৰেখা আছে আৰু ইয়াৰ পূৱত ভাৰত, পশ্চিমত আফগানিস্তান, দক্ষিণ-পশ্চিমত ইৰান আৰু উত্তৰ-পূৱত চীন। উত্তৰ-পশ্চিমত আফগানিস্তানৰ ওয়াখন কৰিডৰ দ্বাৰা তাজিকিস্তানৰ পৰা সৰুভাবে পৃথক হৈছে আৰু ওমানৰ লগত এটা সমুদ্ৰসীমা আছে।\n↑ Estimate of Pakistan Economic Survey of 2006-2007, prepared by the Ministry of Finance\nদক্ষিণ এচিয় আঞ্চলিক সহযোগিতা সংস্থা (ছাৰ্ক)\n"https://as.wikipedia.org/w/index.php?title=পাকিস্তান&oldid=265988"ৰ পৰা অনা হৈছে\nএই পৃষ্ঠাখন ০৩ মাৰ্চ, ২০২১ তাৰিখে ০৮:৪২ বজাত অন্তিম সংশোধন কৰা হৈছিল।


২০০৯ চনৰ অসমৰ বোমা বিস্ফোৰণ - অসমীয়া ৱিকিপিডিয়া\n২০০৯ চনৰ অসমৰ ধাৰাবাহিক বোমা বিস্ফোৰণ\n৬ এপ্ৰিল ২০০৯\n২০০৯ চনৰ অসমৰ ধাৰাবাহিক বোমা বিস্ফোৰণ ২০০৯ চনৰ ৬ এপ্ৰিলত গুৱাহাটীৰ মালিগাঁৱকে ধৰি অসমৰ চাৰিটা অঞ্চলত সংঘটিত হৈছিল। অসমৰ পৰা নিৰ্বাচিত ৰাজ্যসভা সাংসদ তথা ভাৰতৰ প্ৰধানমন্ত্ৰী মনমোহন সিঙৰ অসম আগমণৰ পূৰ্বে এই ঘটনা ঘটিছিল। সেই সময়ত ২০০৯ চনৰ ভাৰতৰ সাধাৰণ নিৰ্বাচনৰ প্ৰচাৰ অভিযান চলি আছিল।\n2 বিস্ফোৰণৰ দিন\n২০০৮ চনৰ মুম্বাই আক্ৰমণ আৰু অসমত ২০০৮ চন আৰু ২০০৯ চনৰ ১ জানুৱাৰীত ঘটা বোমা বিস্ফোৰণে উত্তৰ-পূব ভাৰতৰ ৰাজ্যসমূহ অশান্ত কৰি ৰাখিছিল। মুম্বাই আক্ৰমণৰ পাছত নিৰ্বাচনী সময়ত সুৰক্ষা প্ৰক্ৰিয়া এক চিন্তাৰ বিষয় হৈ পৰিছিল। নিৰ্বাচনৰ সময়ছোৱাত সুৰক্ষা ব্যৱস্থা কপকপীয়া কৰাক লৈ নানা তৰ্ক-বিতৰ্কৰ সূত্ৰপাত ঘটিছিল।\nবিস্ফোৰণৰ দিন[সম্পাদনা কৰক]\nপ্ৰথম বিস্ফোৰণটো কাৰ্বি আংলং জিলাত হৈছিল। ৬ এপ্ৰিলৰ আগবেলাতে উগ্ৰবাদী সংগঠন কাৰ্বি লংগ্ৰি নেচনেল লিবাৰেচন ফ্ৰণ্টৰ সন্দেহযুক্ত সদস্য‌ই কাৰ্বি আংলং জিলাৰ মাজমজিয়াৰ বি এছ এফ শিবিৰৰ ওচৰত এটা বোমা বিস্ফোৰণ ঘটায়। সেই সময়ত শিবিৰৰ সেনাসকলে পথত তহল দি আছিল। প্ৰধানমন্ত্ৰী মনমোহন সিঙে জিলা সদৰ ডিফুত এক নিৰ্বাচনী প্ৰচাৰত অংশ লোৱাৰ কথা আছিল, কিন্তু আগদিনা কোনো অজ্ঞাত কাৰণত এয়া বাতিল কৰা হৈছিল। এই বিস্ফোৰণত কোনো লোক হতাহত নহ'ল।\nদ্বিতীয়টো বিস্ফোৰণ গুৱাহাটীত ব্যস্ত মালিগাঁও অঞ্চলত হয়। মা সন্তোষী কেবিন ৰেস্তোৰাঁৰ ওচৰৰ পাৰ্কিং স্থানত এখন গাড়ীত এই বোমা ৰখা হৈছিল। দিনৰ প্ৰায় ২টাত হোৱা বোমা বিস্ফোৰণত ৭জন লোক নিহত আৰু ৫৬জন আহত হোৱা বুলি অসমৰ ডিজিপিয়ে জনায়। বোমা বিস্ফোৰণৰ ফলত জুই লাগি দুখন গাড়ী আৰু ২০খন মটৰচাইকেল ভস্মীভূত হয় আৰু ওচৰৰে এটা তিনিমহলীয়া ঘৰলৈকে জুই বিয়পে। ৬জন লোক ঘটনাস্থলীতে নিহত হৈছিল আৰু জুই লগা ঘৰ এটাৰ পৰা জপিয়াওতে আঘাত পাই এজন লোকৰ পাছত মৃত্যু হৈছিল।\nমালিগাঁও বিস্ফোৰণৰ দুঘণ্টামানৰ পাছত শোণিতপুৰ জিলাৰ ঢেকিয়াজুলিত চাইকেলত থোৱা এটা বোমা বিস্ফোৰণ ঘটি ৫জন লোক আহত হয়। ইয়াৰে তিনিজন কেন্দ্ৰীয় সামৰিক বাহিনীৰ জোৱান আছিল।\nসন্ধিয়া প্ৰায় ৭টাত এজন অজ্ঞাত লোকে ধুবুৰী জিলাৰ মানকাচৰ আৰক্ষী চকীলৈ এটা হেণ্ড গ্ৰেনেড নিক্ষেপ কৰাত দুজন আৰক্ষী গুৰুতৰভাৱে আহত হয়।\nমিডিয়াসমূহে প্ৰকাশ কৰা অনুসৰি এই কাম "সন্দেহযুক্ত আলফা উগ্ৰপন্থী"য়ে কৰিছিল। অসমৰ ডিজিপি জে এম শ্ৰীবাস্তৱে কয় যে "আলফাই নিজৰ প্ৰতিষ্ঠা দিৱসৰ আগে আগে এই কাম কৰিছে" আৰু উগ্ৰপন্থীসকলে উচ্চ-প্ৰযুক্তিৰ বোমা ব্যৱহাৰ কৰা বুলি প্ৰকাশ কৰে।\nপ্ৰধানমন্ত্ৰী মনমোহন সিঙে এই ঘটনাৰ গৰিহণা দি নিহতসকলৰ পৰিয়াললৈ শোক বাৰ্তা প্ৰেৰণ কৰে। সুৰক্ষা ব্যৱস্থা উন্নত কৰিবলৈ চৰকাৰ বদ্ধপৰিকৰ বুল প্ৰকাশ কৰে। অসমৰ মুখ্যমন্ত্ৰী তৰুণ গগৈয়ে সুৰক্ষা ব্যৱস্থাত আসোঁৱাহ থকা বুলি প্ৰকাশ কৰে। এই ঘটনা প্ৰতিহত কৰিব পৰা গ'হেঁতেন বুলি তেওঁ কয়।\n২০০৯ চনৰ গুৱাহাটীৰ বোমা বিস্ফোৰণ\n↑ 1.0 1.1 Terror blasts ahead of PM's visit rock Assam, kill 9\n↑ "4 blasts rock Assam; 8 killed, several hurt".6April 2009. https://www.indiatoday.in/latest-headlines/story/4-blasts-rock-assam-8-killed-several-hurt-43678-2009-04-06। আহৰণ কৰা হৈছে: 26 Oct 2019.\n↑ "Eight dead, 80 hurt in India blasts".6April 2009. http://edition.cnn.com/2009/WORLD/asiapcf/04/06/india.bombing/index.html। আহৰণ কৰা হৈছে: 26 OCt 2019.\n"https://as.wikipedia.org/w/index.php?title=২০০৯_চনৰ_অসমৰ_বোমা_বিস্ফোৰণ&oldid=281733"ৰ পৰা অনা হৈছে\nএই পৃষ্ঠাখন ১১ জুন, ২০২১ তাৰিখে ১৪:০৪ বজাত অন্তিম সংশোধন কৰা হৈছিল।


ড’নাৰ মন্ত্ৰালয়কে ধৰি উত্তৰ-পূবৰ বাবে বাজপেয়ীৰ আছিল বহুতো অৱদান\nমূল্যবোধৰ ৰাজনীতিৰ ঘাইখুঁটা অটল বিহাৰী বাজপেয়ীৰ ড’নাৰ মন্ত্ৰালয়কে ধৰি উত্তৰ-পূবৰ বাবে আছিল বহুতো অৱদান\nগুৱাহাটী , August 16, 2018 9:20 pm\nভাৰতৰ এগৰাকী যুগস্ৰষ্টা তথা প্ৰাক্তন প্ৰধান মন্ত্ৰী ভাৰতৰত্ন অটল বিহাৰী বাজপেয়ীৰ অসম তথা উত্তৰ-পূৰ্বাঞ্চলৰ প্ৰতি আছিল অগাধ ভালপোৱা। সেয়েহে তেওঁ উত্তৰ-পূবৰ প্ৰতি বহুকেইটা লেখত ল’বলগীয়া কাম কৰি থৈ গৈছে।\nউল্লেখ্য যে তিনিবাৰকৈ প্ৰধান মন্ত্ৰী হোৱা প্ৰাক্তন প্ৰধান মন্ত্ৰী অটল বিহাৰী বাজপেয়ীয়ে তেখেতৰ কাৰ্যকালত ড’নাৰ মন্ত্ৰালয় সৃষ্টি কৰাৰ লগতে উত্তৰ-পূবৰ সামগ্ৰিক বিকাশৰ দিশটোও ত্বৰাম্বিত কৰিছিল।\nতদুপৰি, তেওঁৰ কাৰ্য্যকালতে অসমকে ধৰি উত্তৰ-পূবৰ অন্য ৬ খন ৰাজ্যই (চিকিমক বাদ কৰি) বিশেষ ৰাজ্যৰ মৰ্যাদা লাভ কৰিছিল। তেওঁৰ শাসনকালতে প্ৰথমবাৰৰ বাবে কেন্দ্ৰৰ পৰা ৯০ শতাংশ অনুদান লাভ কৰিছিল উত্তৰ-পূবৰ ৰাজ্যসমূহে।\nআনহাতে, অসম আন্দোলনৰ প্ৰতিও প্ৰয়াত নেতাগৰাকীয়ে পূৰ্ণ সঁহাৰি জনাইছিল। তেওঁ লগতে বিদেশী নাগৰিকৰ সমস্যাটোৰ স্থায়ী সমাধানৰ পোষকতা কৰিছিল।\nতাৎপৰ্য্যপূৰ্ণ কথা যে তেওঁ নুমলীগড় তেল শোধানাগাৰ, ব্ৰহ্মপুত্ৰৰ ওপৰৰ তৃতীয়খন দলং ৰাষ্ট্ৰৰ নামত উচৰ্গা কৰিছিল। ১৯৯৮ চনত সেইসময়ৰ অসমৰ মুখ্য মন্ত্ৰী প্ৰফুল্ল কুমাৰ মহন্তৰ শাসন কালত অটল বিহাৰী বাজপেয়ীয়ে নৰনাৰায়ণ সেঁতুৰো শুভ উদ্বোধন কৰিছিল। ইয়াৰোপৰি ২০০২ চনত বগিবীল দলঙৰ আধাৰশিলা স্থাপন কৰিছিল বাজপেয়ীয়ে।\nউল্লেখ্য যে, উত্তৰ-পূবৰ বাবে চাৰিলেনযুক্ত ৰাষ্ট্ৰীয় ঘাইপথৰ শুভাৰম্ভ কৰিছিল বাজপেয়ীয়ে। তদুপৰি ২০০৩ চনৰ ২৯ মে’ৰ দিনা শদিয়া সমষ্টিৰ সেইসময়ৰ বিধায়ক জগদীশ ভূঞাই প্ৰধান মন্ত্ৰীলৈ ধলা-শদিয়া সংযোগী ভূপেন হাজৰিকা সেঁতুখন বিচাৰি আবেদন কৰিছিল বুলি বৰ্তমানৰ প্ৰধান মন্ত্ৰী নৰেন্দ্ৰ মোদীয়ে উক্ত দলংখনৰ শুভ উদ্বোধনী অনুষ্ঠানত জানিবলৈ দিছিল।\nমোডীয়ে লগতে কৈছিল, ‘জগদীশ ভূঞাৰ আবেদনখন পায়েই বাজপেয়ীয়ে এখন সম্ভাৱনাপূৰ্ণ প্ৰতিবেদন প্ৰস্তুত কৰিছিল। যদি ২০০৪ চনত বিজেপি চৰকাৰ শাসনলৈ আহিলেহেঁতেন তেন্তে অসমবাসীয়ে ১০ বছৰ পূৰ্বেই এই দলংখন লাভ কৰিলেহেঁতেন।‘\nউল্লেখ্য যে অসমবাসীৰ হিয়াৰ আমঠু সুধাকন্ঠ ড০ ভূপেন হাজৰিকা তেখেতৰ আদৰ্শৰ প্ৰতি আকৃষ্ট হৈ বিজেপি দলত যোগদান কৰিছিল।\nউত্তৰ-পূবৰ সকলোৰে প্ৰিয়ৰ পাত্ৰ অটল বিহাৰী বাজপেয়ীয়ে নাগালেণ্ডৰ নগা লোকসকলৰো হৃদয় জয় কৰিবলৈ সক্ষম হৈছিল। তেওঁ ২০০৩ চনৰ ২৮ অক্টোবৰত কহিমাত এখন জনসভাত উপস্থিত হৈ নগা ভাষাত কৈছিল, ‘আমি নগা ভাই আৰু ভইনীখন, আমি নাগালেণ্ডতে মাতিছে কাৰণে বেছি খুচি পাইচি দেই।‘ তেওঁৰ এই কথাষাৰত নগা লোকসকল বিশেষকৈ এনএছচিএম(আইএম) অত্যন্ত সুখী হৈছিল।\nউক্ত সভাতে তেওঁ নগাসকলৰ সুকীয়া বুৰঞ্জীৰ চমু আভাস দাঙি ধৰি নগাসকলৰ অন্তৰ জয় কৰিবলৈ সক্ষম হৈছিল।\nউত্তৰ-পূবৰ বাবে যোগাই যোৱা অভূতপূৰ্ব অৱদানৰ কথা সুঁৱৰি তেওঁৰ মৃত্যুত উত্তৰ-পূববাসী শোকত ম্ৰিয়মান হৈ পৰাৰ লগতে তেওঁলৈ সকলোৱে অশ্ৰুসিক্ত শ্ৰদ্ধাঞ্জলি জ্ঞাপন কৰিছে।\nকোকিলাত কিশোৰী অপহৰণকাৰীক খেদি খেদি কৰায়ত্ত আৰক্ষীৰ; অভিযুক্তক কাৰাগাৰালৈ প্ৰেৰণ\nনিশা পুনৰ ভূমিকম্পই জোকাৰি গ’ল ৰাজ্য; এইবাৰ ক’ত আছিল ইয়াৰ উৎপত্তিস্থল?\nসভাপতি নপতাত ক্ষোভ, কংগ্ৰেছ এৰি গেৰুৱা সাজ পিন্ধিব মৰিয়নীৰ বিধায়ক ৰূপজ্যোতি কুৰ্মীয়ে!\nসান্ধ্যআইন উলংঘাকাৰীৰ বিৰুদ্ধে কঠোৰ শিৱসাগৰ আৰক্ষী, শতাধিক লোকক আটক


বিজয়ৰ ক্ষণ গণিও পৰাজয় ! ললিত- অক্ষৰৰ বেটিং বিক্ৰমত বিধ্বস্ত মুম্বাই ইণ্ডিয়ানছ - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবিজয়ৰ ক্ষণ গণিও পৰাজয় ! ললিত- অক্ষৰৰ বেটিং বিক্ৰমত বিধ্বস্ত মুম্বাই ইণ্ডিয়ানছ\nঅসমীয়া প্ৰতিদিন ৰ দ্বাৰা\t Mar 27, 2022 ত শেষ সম্পাদনা কৰা হৈছে\nডিজিটেল ডেস্কঃ অনিশ্চয়তাৰ খেল ক্ৰিকেট। তাতে যদি আই পি এল হয় তেনে অনিশ্চয়তাৰ আৰু অধিক প্ৰবল হয়। দেওবাৰে অনুষ্ঠিত হোৱা মুম্বাই ইণ্ডিয়ানছ আৰু দিল্লী কেপিটেলছৰ মাজৰ খেলখনত পুনৰবাৰ সেই কথা প্ৰমাণ হ’ল। ১৭৮ ৰাণৰ লক্ষ্য আগত লৈ খেলপথাৰত নমা দিল্লী কেপিটেলছে মাত্ৰ ১৩.২ অভাৰতে ১০৪ ৰাণত ৬ টা উইকেট হেৰুৱাই পৰাজয়ৰ ক্ষণ গণিছিল যদিও পিছ মুহূৰ্ততে খেলখনে লৈছিল আন এক গতি।\n১৩.২ অভাৰলৈকে কোনেও ভবাই নাছিল মেচখনত দিল্লীয়ে শেষ হাঁহি মাৰিব পাৰিব। সকলোৱে ধাৰণা কৰিছিল অতি সহজতে মুম্বাইয়ে মেচখনত জয়লাভ কৰিব। কিন্তু দিল্লী কেপিটেলছৰ দুই খেলুৱৈ ললিত যাদৱ আৰু অক্ষৰ পেটেল যুটীয়ে সপ্তম উইকেটত গোটেই মেচখনৰ ৰূপেই সলনি কৰিবলৈ সক্ষম হ’ল।\nদুয়োৰে বেটৰ পৰা মাত্ৰ ৩০ টা বলতে আহিল ৭৫ ৰাণ। দুয়োৰে অপাৰিজত এই প্ৰদৰ্শনৰ ফলতে দিল্লীয়ে মুম্বাইক পৰাস্ত কৰি আই পি এল-২০২২ ত জয়ৰে নিজৰ যাত্ৰা আৰম্ভ কৰিবলৈ সক্ষম হ’ল। মেচখনৰ আৰম্ভণিতে টছত জয়লাভ কৰি প্ৰথমে বলিং কৰিবলৈ সিদ্ধান্ত লয়।\nপ্ৰথমে বেটিং কৰি মুম্বাইয়ে অপেনাৰ ঈশান কিষাণৰ ৪৮ বলত ৮১ ৰাণৰ সহয়ত ১৭৭ ৰাণ কৰিবলৈ সক্ষম হয়। ১৭৮ ৰাণৰ লক্ষ্য লৈ দিল্লীয়ে বেটিং কৰিবলৈ আহি প্ৰথমে ৰাণৰ বাবে সংগ্ৰাম কৰিবলগীয়া হোৱাৰ উপৰিও খুব কম সয়তে উইকেইট হেৰুৱাই বিপদত পৰিছিল।\nএজাক ধুমুহাই নগাঁৱত ক্ষতি কৰিলে ২ হাজৰৰো অধিক বাসগৃহ…\nফাট বিহুৰ দিন ঘোষণাঃ গঠন হ’ল উদযাপন সমিতি…


Job 22 | AsmULB | STEP | তেতায়া তৈমনীয়া ইলীফজে পুনৰায় উত্তৰ কৰি কলে,\nইলীফজৰ তৃতীয় বক্ততা।\n1তেতায়া তৈমনীয়া ইলীফজে পুনৰায় উত্তৰ কৰি কলে, 2মানুহ জানো ঈশ্বৰৰ উপকাৰী হব পাৰে? বাস্তৱিক জ্ঞানী মানুহ নিজৰেইহে উপকাৰী হয়। 3তুমি ধাৰ্ম্মিক হলে সৰ্ব্বশক্তিমান জনাৰ কিবা হিত হব নে? তুমি সিদ্ধ আচৰণ কৰিলে তেওঁৰ কি লাভ হব?\n4তেওঁলৈ তোমাৰ কি ভয়, তাৰ কাৰণেহে তেওঁ জানো তোমাক অনুযোগ কৰে? তাৰ নিমিত্তেহে জানো তেওঁ তোমাৰ লগত বিচাৰত সোমাব? 5তোমাৰ দুষ্টতা অধিক নহয় নে? তোমাৰ অপৰাধ অসীম।\n6কিয়মো তুমি অকাৰণে নিজ ভাইৰ পৰা বদ্ধক ললা, আৰু বস্ত্ৰহীনৰ পৰাও বস্ত্ৰ কাঢ়ি ললা। 7তুমি তৃষ্ণাতুৰ লোকক পানী নিদিলা, আৰু ক্ষুধাতুৰ লোকৰ আহাৰ আটক কৰিলা। 8কিন্তু দেশখন পৰাক্ৰমী জনৰেই আছিল; আৰু মৰ্য্যদাৱান জনেই তাত বাস কৰিছিল।\n9তুমি বিধৱাবিলাকক শুদা হাতে বিদায় দিলা; আৰু পিতৃহীনবিলাকৰ বাহু ভঙা হল। 10এই হেতুকে তোমাৰ চাৰিওফালে ফান্দ আছে; আৰু আকস্মিক ত্ৰাসে তোমাক বিহ্বল কৰিছে। 11তুমি আন্ধাৰ দেখা নাই নে? তোমাক তল নিওঁতা ঢল-পানী জানো দেখা নোপোৱা?\n12ঈশ্বৰ নিচেই ওখত থকা স্বৰ্গত নাই নে? সকলোত্কৈ ওপৰত থকা তৰাবোৰ চোৱা, সেইবোৰ কিমান ওখত আছে? 13তুমি কৈছা, “ঈশ্বৰে কি জনে? ঘন মেঘৰ মাজেদি তেওঁ জানো বিচাৰ কৰিব পাৰে? 14ঘন মেঘে আঁৰ কৰি ধৰাত, তেওঁ দেখিবলৈ নাপায়, কেৱল আকাশ-মণ্ডল ফুৰি থাকে।“\n15দুৰ্জনবোৰ যোৱা পুৰণি পথকে, তুমি ধৰি থাকিবা নে? 16সিহঁতক অকালতে ধৰি নিয়া হৈছিল; আৰু সিহঁতৰ ভিত্তিমূল বাণ-পানীয়ে উটাই নিছিল। 17সেই সময়ত সিহঁতে ঈশ্বৰক কৈছিল, “আমাৰ পৰা দূৰ হোৱা;” আৰু “সৰ্ব্বশক্তিমান জনাই আমাৰ অৰ্থ কি কব পাৰে?”\n18তথাপি তেওঁ সিহঁতৰ ঘৰবোৰ উত্তম উত্তম দ্ৰব্যেৰে পৰিপূৰ্ণ কৰিছিল; কিন্তু দুষ্টবোৰৰ আলচ মোৰ পৰা দূৰ। 19তাকে দেখি ধাৰ্ম্মিকবিলাকে আনন্দ কৰে; আৰু নিৰ্দ্দোষী লোকে সিহঁতক খেঁজেলিয়াই কয়, 20“আমাৰ বিৰুদ্ধে উঠাবোৰ নিশ্চয়ে বিনষ্ট হল; আৰু সিহঁতৰ প্ৰচুৰ সম্পত্তি অগ্নয়া গ্ৰস কৰিলে।“\n21এতিয়া তুমি তেৱেঁ সৈতে পৰিচয় কৰি শাস্তি লাভ কৰা; তাকে কৰিলে তোমাৰ মঙ্গল হব। 22তেওঁৰ মুখৰ পৰা ব্যৱস্তা গ্ৰহণ কৰা, আৰু তেওঁৰ বাক্যবোৰ তোমাৰ হৃদয়ত ৰাখা।\n23যদি তুমি সৰ্ব্বশক্তিমান জনালৈ ঘূৰা, আৰু তোমাৰ তম্বুৰ পৰা অধৰ্ম্ম দূৰ কৰা, তেন্তে তুমি পুনৰায় উন্নতি লাভ কৰিবা। 24তোমাৰ বহুমূল্য ধন ধূলিত ৰাখা, আৰু ওফীৰৰ সোণ জুৰিৰ শিলবোৰৰ মাজত পেলোৱা; 25তাতে সৰ্ব্বশক্তমান জনা তোমাৰ বহুমূল্য ধন হব, আৰু তেওঁ তোমাৰ উজ্জ্বল ৰূপস্বৰূপ হব।\n26কিয়নো তেতিয়া তুমি সৰ্ব্বশক্তিমান জনাত আনন্দ কৰিবা, আৰু ঈশ্বৰলৈ মুখ তুলিবা। 27তুমি তেওঁৰ আগত প্ৰাথনা কৰিলে তেওঁ শুনিব; তাতে তুমি তোমাৰ সঙ্কল্প সিদ্ধ কৰিব। 28তুমি কোনো বিষয় মনত স্থিৰ কৰিলে, সেয়ে তোমালৈ সিদ্ধ হব; আৰু তোমাৰ পথত পোহৰ পৰিব।\n29বিপদৰ কালত তুমি কবা, উন্নতি হব; আৰু অধোমুখক তেওঁ নিস্তাৰ কৰিব। তেওঁ নিৰ্দ্দোষী নোহোৱা জনকো উদ্ধাৰ কৰিব; এনে কি, সি তোমাৰ হাতৰ পবিত্ৰতাৰ দ্ধৰায়েই উদ্ধাৰ পাব।


ৰাইজৰ দলৰ নতুন গীত। Raijor dal new song #Vote4Change#Vote4dhaijyakonwar#RaijorDal#dhaijyakonwar video - id 311e95987a32c8 - Veblr Mobile\nAkhil gogoi Mother New song❣// Raijor dal new Assamese song 2021\nঅসমৰ বতাহ,অসমৰ হাৱা-পানী,গছ-লতা,ফুল,সৌন্দৰ্য্য আৰু প্ৰকৃতি ভালপোৱা সৃষ্টিশীল মনৰ #অসমীয়া মানুহজন এইবাৰ ঐতিহাসিক শিৱসাগৰৰ পৰা দিশপুৰলৈ যাব#জয়‌আইঅসম #Akhilsong\n#vote4akhilgogoi #JusticeForAkhilGogoi #ReleaseAkhilGogoi #Release_Akhil_Gogoi #অখিল\nঅসম আৰু অসমীয়াক ভাল পোৱা প্ৰতিজন মানুহ অখিল দা লগত আছে, আছো আৰু থাকিম ।\n।।জয় আই অসম ।।\nঅখিলদা ভাবেই এই গীতটি আগবঢ়ালো ।\nবুবু দেউঘৰীয়া, বাস্তৱ কুমাৰ আৰু জিতুজ্যোতি গায়নৰ কষ্ঠত ।\nAny further queries- mail us at ruhul360.info@gmail.com\nRaijor dal- new hindi song: এটি সুন্দৰ নতুন নিৰ্বাচনী গীত শুনক। Diluwara Choudhury, AKHIL GOGOI\nৰাইজৰ পদূলিত ৰাইজৰ দল ,\nযমুনামুখৰ উন্নয়নে পাব বল।\n#diluwarachowdhury #RaijorDal #wesupportdiluwarachowdhury #jamunamukh #election #Election2021\nA Anthem song of Raijor Dal for election in Sivsagar LAC, Akhil Gogoi by his fan❣❣\nঅখিল গগৈ ডাঙৰীয়াৰ অনুৰাগীৰ দ্বাৰা উচৰ্গিত ৰাইজৰ দলৰ নতুন গীত।\nৰাইজৰ দল , শিৱসাগৰ\nBy Ruhul360 Media| 103 views\nRaijor dal Talk about????- Microfinance Bandhan Bank loan Maaf or Relief/Microfinance loan.Akhil gogoi\nমাইক্ৰ'ফাইনেন্সৰ ঋণ ৰেহাইৰ নামত এক গুলিত দুই চিকাৰ কৰিলে মুখ্যমন্ত্ৰী হিমন্ত বিশ্ব শৰ্মাই ।\n- ৰাইজৰ দল।\nBreaking News/#Microfinance #Bandhan_Bank_loan_Maaf or Relief/Microfinance loan,RBI New GuidelinesNews\nRaijor dal press conference Live????\nRaijor dal Live???? তীব্ৰ ক্ষুন্ন হৈছে চৰকাৰ ৰ ওপৰত কি কি ক'লে চাওঁক সম্পূৰ্ণ!\nRaijor dal Live???? দলবিৰোধী 'নেতিবাচক শক্তি'ৰ দল ত্যাগক ৰাইজৰ দলৰ আদৰণি..\nদলবিৰোধী 'নেতিবাচক শক্তি'ৰ দল ত্যাগক ৰাইজৰ দলৰ আদৰণি#RaijorDal #ৰাইজৰ_দল #Akhilgogoi #TodayAssamNews\n<iframe src="https://veblr.com/embed/311e95987a32c8/raijor-dal-new-song-vote4changevote4dhaijyakonwarraijordaldh?autoplay=true&autoplaynext=true" class="strobemediaplayback-video-player" type="text/html" width="640" height="384" scrolling="no" frameborder="0" allowfullscreen></iframe>


অখিল গগৈ এটা বিগ জিৰো... উপ-নিৰ্বাচনত ব্যৰ্থতাৰ পাছতে শেলে বিন্ধিছে ৰাইজৰ দলৰ নেতাক -\nHomeআঞ্চলিকঅখিল গগৈ এটা বিগ জিৰো... উপ-নিৰ্বাচনত ব্যৰ্থতাৰ পাছতে শেলে বিন্ধিছে ৰাইজৰ দলৰ...\nঅখিল গগৈ এটা বিগ জিৰো… উপ-নিৰ্বাচনত ব্যৰ্থতাৰ পাছতে শেলে বিন্ধিছে ৰাইজৰ দলৰ নেতাক\nগুৱাহাটী : ‘অখিল গগৈ এটা বিগ জিৰো। ৭০টা সংগঠনে শিৱসাগৰত প্ৰচাৰ কৰাৰ বাবেহে জয় হৈছিল অখিল গগৈ’ – উপ-নিৰ্বাচনৰ ফলাফলৰ পাছতে সংবাদমেলত ৰাইজৰ দলৰ পদত্যাগী ৰাজ্যিক সম্পাদক অনুপ শইকীয়াই বিস্ফোৰক মন্তব্য কৰিছে। ৰাইজৰ দলৰ পৰা পদত্যাগ কৰাৰ পাছতে অনুপ শইকীয়াই অখিল গগৈ আৰু ৰাইজৰ দলৰ ব্যৰ্থতাক উদঙাই দি অখিল তথা দলটোক ক্ষুৰধাৰ সমালোচনা কৰে।\nনানা গুৰুতৰ অভিযোগ উত্থাপন কৰি তেওঁ কয়, উপ-নিৰ্বাচনৰ ফলাফলৰ পাছতে মৰিয়নি আৰু থাওৰা সমষ্টিৰ ৰাইজে প্ৰমাণ কৰি দিলে যে, অখিল গগৈ নামৰ কোনো এক সত্বা নাই, অখিল গগৈ বিগ জিৰ৷ ৭০ সংগঠনৰ বেনাৰত গঠন হোৱা ৰাইজৰ দলৰ পৰা প্ৰায় ১২টাকৈ সংগঠনে ইতিমধ্যে অখিল গগৈৰ সৈতে মত বিৰোধ হোৱা বাবে ৰাইজৰ দলৰ পৰা পদত্যাগ কৰিছে৷ ৰাইজৰ দলক ব্যক্তিগত কোম্পানী আখ্যা দি অনুপ শইকীয়াই কয়, অখিল গগৈয়ে বিধায়ক হোৱাৰ পাছত যি মন যাই সেয়াই কৰি আছে৷ উপ-নিৰ্বাচনত বিজেপিক জয়ী কৰাবৰ বাবেই দুটাকৈ সমষ্টিত প্ৰাৰ্থী প্ৰদান কৰিলে অখিলে আৰু সেই লক্ষ্যত তেওঁ সফল হৈছে৷\nইয়াৰ উপৰি তেওঁ কয়, যদিহে সঁচা অৰ্থত জাতীয়তাবাদ কৰিব বিচাৰিছে তেন্তে আনৰ বোকোচাত উঠি জাতিয়তাবাদ কৰাটো বন্ধ কৰিব লাগে৷ অখিল গগৈ যে ভুৱা জাতিয়তাবাদী সেয়া এই উপ-নিৰ্বাচনৰ ফলাফলতে স্পষ্টভাৱে প্ৰমাণিত হৈছে৷ তেওঁ লগতে কয়, ‘অখিল গগৈ এজন বিধায়ক নহয়, এজন উদণ্ড যুৱক৷ যি দৰে এজন কলেজীয়া ছাত্ৰক নতুন বাইক কিনি দলে ফিৰফিৰাই চলাই গুচি যায় তেনেদৰে অখিল গগৈয়ে ১২০ত বাইক চলাই যাম বুলি ভাবিছে অসমৰ ৰাজনীতিত৷’ ৭০সংগঠন একলগ হৈ যুঁজ দিয়াৰ বাবেহে আজি অখিল গগৈ শিৱসাগৰত বিধায়ক হৈ আছে বুলিও তেওঁ মন্তব্য কৰে৷\nPrevious articleনৱজাত আফগানিস্তানৰ সমুখতো আত্মবিশ্বাসী নহয় ভাৰত ! কি আছে ভাগ্যদশাত?\nNext articleআকৌ ঘটিব ননীগোপাল বৰুৱা কাণ্ড! কাক বিচাৰি অলিয়ে-গলিয়ে ঘূৰিছে মহানগৰ আৰক্ষী?


গল্প Archives - Page3of4- বৌদ্ধিক বিচাৰ\nচ’ৰাঘৰ / কথাশিল্প / গল্প (পৃষ্ঠা 3)\nAdmin মাৰ্চ 15, 2017\tকথাশিল্প, গল্প2471\n… গছ ভাল পোৱা প্ৰতিজনৰ হাতত … হঠাৎ গুচি আহিল বৰুৱা৷ যি মন যায় তাকে কৰি পেলোৱা বৰুৱাৰ পুৰণি স্বভাৱ৷ আজি কালি ঘূৰা-ফুৰাও বেছি হৈছে ৷ চাকৰিৰ পৰাহে অৱসৰ পালে, কামৰ পৰাতো নহয়৷ খংটোও বহুত বাঢ়ি গৈছে আজিকালি তেওঁৰ৷ হঠাতে খং কৰে, পিছত লাজো পায়৷ হ’লেও হওক, বৰ বেছি চিন্তা …\nAdmin ফেব্ৰুৱাৰী 1, 2017\tকথাশিল্প, গল্প0248\nপুৱাবোৰ মাথোঁ বৰগীত নাইবা লোকগীতেৰেই আৰম্ভ কৰিব লাগে বুলি কিবা ধৰা বন্ধা নিয়ম আছে জানো? নাই নহয়, জুবিন গাৰ্গৰ পুৰণি গীত এটাৰেওতো দিনটো আৰম্ভ কৰিব পাৰি। যোৱা কিছুদিন ধৰি আমাৰ চুবুৰীয়া কেইঘৰেও তাকেই কৰি আহিছে। কোনে জানো আনি তেওঁলোকৰ ঘৰ সুমুৱালেহি জুবিন গাৰ্গৰ পুৰণি গীতৰ কালেকশ্বন এখিনি, আজিকালি ৰাতিপুৱা ছটা …\nAdmin জানুৱাৰী 29, 2017\tকথাশিল্প, গল্প0291\nৰাতি এঘাৰমান বজাত ভাত খাবলৈ বহিছোঁ। পকেটত ম’বাইল ফোনটো আছেই। ভাত খাই থাকোঁতেই ওপৰা-উপৰিকৈ চাৰিটামান এছ এম এছ অহাৰ এলাৰ্ট পালোঁ। মেছেজ আহিলেই যেনিবা, সেইবুলি মই ভাত খোৱা এৰি সেইবোৰ চাই থাকিমনে? মই মেছেজলৈ ভ্ৰূক্ষেপ নকৰি প্ৰথমে ভাতকেইটা ভালদৰে খাই ল’লোঁ। তাৰ পাছত মুখ-হাত ধুই বিছনালৈ গ’লোঁ। বিছনাত পৰিহে ফোনটো …\nAdmin জানুৱাৰী 28, 2017\tকথাশিল্প, গল্প0235\n(১) মণিৰাম দত্ত, আৰিফ চিদ্দিকি, নবনীত গোস্বামী একেলগে উঠিল৷ আধাখোৱা গিলাচ, ভজা মাংসৰ প্লেট, চিগাৰেট, কেঁচা পিঁয়াজৰ গোন্ধ কোঠাটোত এৰি গ’ল৷ পুলিন দাস তীব্ৰ নিচাত বহি আছে৷ মাজে মাজে উষ্ণতাত তেওঁৰ গাল-মুখ তিতি আহে৷ ৰুমাল লৈ মচে৷ আকৌ ঘামে৷ নবনীতৰ নতুন গাড়ীৰ মিহি শব্দ দূৰ হৈ গ’ল, মণিৰাম দত্তৰ বুলেটৰ …\nভূতালি ( টুনুজ্যোতি গগৈ )\nAdmin জানুৱাৰী 22, 2017\tকথাশিল্প, গল্প, টুনুজ্যোতি গগৈৰ ৰচনা সম্ভাৰ0502\nভূত হোৱাৰ ইচ্ছা জাগিছে ! অ’ মই এটা ভূত হ’ব খোজো৷ সেই যে সৰুতে আইতাৰ মুখেৰে শুনিছিলোঁ এচকুৱা ভূতৰ কাহিনী, বলোটঙনাৰ এৰাবাৰীখনত তাৰ বাসস্থান, গৰু-ছাগলী বা খৰি বিচাৰি বাৰীখনলৈ যোৱা কাৰোবাৰ গাত লম্ভি আহি মহা পয়মালৰ সৃষ্টি কৰিছিল সি, ফটিক বেজৰ সৰিয়হ, মন্ত্ৰপুত পানীয়েও সহজে খেদিব পৰা নাছিল তাক, ৰঙা …\nAdmin জানুৱাৰী 1, 2017\tকথাশিল্প, গল্প0324\nAdmin ডিচেম্বৰ 31, 2016\tকথাশিল্প, গল্প0331\nAdmin ডিচেম্বৰ 1, 2016\tকথাশিল্প, গল্প0300


লিমচিং আৰু বীৰচিং - নিলোৎপল শৰ্মা - সাহিত্য ডট অৰ্গ\nৰামজাং মাখা নামৰ এখন গাওঁ আছিল । সেই গাঁৱতে এহাল বুঢ়া-বুঢ়ীয়ে জুপুৰী এটা বনাই কোনো মতে জীৱন কটাইছিল । বুঢ়া-বুঢ়ীৰ দুজন পুতেক আছিল । ডাঙৰজনৰ নাম ৰাখিছিল বীৰচিং আৰু সৰুজনৰ নাম ৰাখিছিল লিমচিং । বুঢ়া-বুঢ়ীৰ মাটি-বাৰী বুলিবলৈ থকা ভেটিটোৰ বাদে একোৱে নাছিল । লাহে লাহে দুই পুত্ৰ বীৰচিং আৰু লিমচিং যিমানেই ডাঙৰ হৈ আহিল বুঢ়া-বুঢ়ীৰো দেহা পৰি আহি থাকিল । চকুমুদাৰ আগতে দুই পুত্ৰৰ সংসাৰ দুখন পাতি থৈ যাওঁ বুলি বুঢ়া-বুঢ়ীয়ে অ’ত ত’ত বিবাহ উপযোগী ছোৱালীৰ খবৰ কৰাত লাগিল । পিছে ভাগ্যৰ বলত বীৰচিঙে বৰ চহকী ঘৰৰ ছোৱালী এজনী বিয়া পাতিলে । বিনিময়ত ওৰেতো জীৱন বীৰচিঙে শহুৰেকৰ ঘৰত ঘৰজোঁৱাই হৈ থাকিব লগা হ’ল । ইফালে বৃদ্ধ-ৰোগীয়া বুঢ়া-বুঢ়ীৰ চোৱাচিতাৰ সমস্ত দায়িত্ব পৰিল লিমচিং আৰু তাৰ ঘৈনীয়েকৰ ওপৰত । অ’ত ত’ত দিন হাজিৰা কৰি মাক দেউতাকৰ সৈতে কোনোমতে লিমচিঙে ঘৰখন চলাই আছিল । তেনেতে এদিন সন্ধিয়া সময়ত বীৰচিং ঘৰলৈ আহিল । বহুদিনৰ মূৰত ডাঙৰ পুতেকক চকুৰ আগত দেখা পাই বুঢ়া-বুঢ়ীৰ গাত তত নাই । ককায়েক আহিছে বুলিয়ে ভাই বোৱাৰীয়েকে ঘৰতে কৰা জু এচোঙা আৰু পুৰা মিছাম অলপো আনি খাবলৈ দিলে । বহু ৰাতিলৈকে জু খাই কথাৰ মহলা মাৰি থাকি দুভাগ ৰাতি বীৰচিং যাবলৈ ওলাল । যোৱাৰ সময়ত লিমচিঙক কৈ গ’ল যে সি আৰু বেলেগ মানুহৰ ঘৰে ঘৰে কাম-বন কৰি ফুৰিব নালাগে । তাৰ শহুৰেক বৰ ধনী মানুহ । বছৰৰ বাৰটা মাহে ধানে চাউলে উভৈনদী হৈ থাকে । ৰামজাং মাখা অঞ্চলৰ প্ৰায়ভাগ মানুহেই বীৰচিঙৰ শহুৰেকৰ ঘৰত দিন-হাজিৰা, চাকৰ-নাকৰ কৰি জীৱন কটাই আছে । গতিকে সিও তালৈকে যাওঁক, শহুৰেকক কৈ ভায়েকক সি কিবা নহয় কিবা এটা ভাল কামৰ যোগাৰ কৰি দিবই । কথাখিনি কৈয়ে বীৰচিং ঢলং পলং খোজেৰে গুচি গ’ল । কথাটো শুনি সকলোৰে মুখলৈ পানী আহিল । হওঁক তেওঁ ককায়েকৰ জহতে এতিয়াৰ পৰা ঘৰখনলৈ দুটা টকা আহিব ।\nপিছে কথাবোৰ লিমচিঙে ভবাৰ দৰে নাছিল । ঘৰজোঁৱাই গৈ নিজ পৰিয়ালৰ কথা মুঠেও ভাবিবলৈ আগ্ৰহী নোহোৱা বীৰচিং আহিছিল নিজৰ ন্যস্তস্বাৰ্থ সিদ্ধিৰ বাবেহে । দৰাচলতে এগাল লগুৱা লিকচৌৰে ভৰি থকা ঘৰ এখনত যোৱা কিছুদিনৰ পৰা ভাত ৰান্ধিবলৈ খৰি কাটি অনা মানুহৰ বৰ অভাৱ হৈ আছিল । অতগাল মানুহলৈ ৰান্ধিব লগা হোৱা বাবে খৰিও লাগিছিল যথেষ্ঠ । শহুৰেকে মানুহ এজনৰ বাবে বৰকৈ তাগিদা দি থকাত কাকো নাপায় বীৰচিং দৌৰি আহিছিল ভায়েকৰ ওচৰলৈ । ইফালে খৰি কাটিবলৈ মানুহ নোপোৱাৰো কাৰণ এটা আছিল । ৰামজাং মাখাৰ যি ঠাইত অতব্য অৰণ্যৰে ভৰি আছিল সাধাৰণতে খৰিবোৰ তাৰ পৰা কাটি আনিব লগা হৈছিল । আৰু লোকবিশ্বাস মতে সেই থাই আছিল দেওঁলগা । তাত গ’লে বিপৰ্যয় নিশ্চিত । গতিকে আন কোনো মানুহক বলাব নোৱাৰি শেষত ভায়েকৰ অসহায় অৱস্থাৰ সদব্যৱহাৰ কৰাৰ অভিপ্ৰায়েৰে ভায়েকক কামৰ বাবে মাতি আহিলগৈ বীৰচিঙে । কিন্তু বীৰচিঙৰ শহুৰেকৰ ঘৰলৈ আহি যেতিয়া লিমচিঙে গম পালে যে দেওলগা হাবিৰ মাজৰ পৰা সি খৰি কাটিবলৈ যাব লাগিব তেতিয়া সিও ভিতৰি ভিতৰি বহুত ভয় খালে । এফালে ৰোগীয়া মাক-দেউতাকৰ সমস্ত দায়িত্ব আনফালে ঘৈনীয়েকৰ সৈতে তাৰ অভাৱেৰে যোৰা-টাপলি মৰা সংসাৰখনৰ বাবে শেষত সি খৰি কাটা কামটো কৰাটোকে থিক কৰিলে । যদিহে হাবিত একো অমংগল নহয় আন নহ’লেও দিনটোৰ শেষত টকা দুটাটো পাব । ঘৰখনে দুটামান ভাত পেট ভৰাই খাবলৈটো পাব । আগপিছ ভাবি সি কুঠাৰখন লৈ দেওঁলগা হাবিডৰা পালেগৈ ।\nএফালৰ পৰা ভাল ভাল চাই শুকান ডালপাতবোৰ সি গোটাই গৈ আছে । তেনেতে শুকান ডাল-পাত অলপৰ মাজৰ পৰা এষাৰ মাত শুনিলে । “বোপাই ভয় নকৰিবি । তোৰ কৰ্মস্পৃহা আৰু জেষ্ঠজনৰ প্ৰতি থকা শ্ৰদ্ধাত মই সন্তুষ্ট হৈছো । তোক মই সহায় কৰিম ।“\nএডোখৰ দেওঁলগা নিৰ্জন হাবিৰ মাজত এনেকৈ মানুহৰ মাত শুনি সাংঘাতিক ভয় খালে । ইফালে সিফালে চাই কাকো নেদেখিলে । তেনেতে আকৌ সেই মাত ভাহি আহিল । এইবাৰ লিমচিঙে অনুমান কৰিলে যে শুকান ডাল-পাতবোৰৰ মাজৰ পৰাই মাতটো আহিছে । সি ভয়ে ভয়ে ডাল –পাতবোৰ অলপ আঁতৰাই দিলে আৰু ডাল-পাতবোৰ আঁতৰাই দিয়াৰ লগে লগে এটা উজ্জল মনিৰ দৰে বস্তু জিলিকি উঠিল । গাভৰুবোৰে পিন্ধা চপলা, ছিংলি বা খাইদঙৰ দৰে এটা ধুনীয়া চকুতলগা মনি । সি তধা লাগি চাই থাকেতেই তাক মনিটোৱে আকৌ ক’লে- “ভয় নকৰিবি বোপাই । মই তোৰ দুখ নোহোৱা কৰিম । মই তোৰ কৰ্মস্পৃহা আৰু জেষ্ঠজনৰ প্ৰতি থকা শ্ৰদ্ধাত সন্তুষ্ট হৈছো । গতিকে মই তোক যেনেকৈ কওঁ তই তেনেকৈয়ে কৰিবিনে ?”\nলিমচিঙে ভাবিলে যিটো মনিয়ে মানুহৰ দৰে কথা কৈছে, তাক সহায়ৰ আশ্বাস দিছে গতিকে এইটো একেবাৰে সাধাৰণ মনি নহয় ! ই নিশ্চয় কোনোবা দেৱতা বা ভগৱান !!\nসি মনিটোৰ কথাত হয়ভৰ দিলে । মনিটোৱে তাৰ সন্মতিত খুব ভাল পালে আৰু পুনৰ ক’বলৈ আৰম্ভ কৰিলে – “শুন বোপাই, আজিৰ পৰা পোন্ধৰ দিন পিছত লাংখুন পূজা । গতিকে তই এই পোন্ধৰ দিন প্ৰতিদিনে এই হাবিডৰালৈ আহিব লাগিব আৰু প্ৰতিদিনেই এই হাবিডৰাত বিভিন্ন ঠাইত সিঁচৰিত হৈ থকা মোৰ আন চৈধ্য টুকুৰা অংশ তই বিচাৰিব লাগিব । আৰু বিচাৰি পোৱা টুকুৰাটো তই ঘৰলৈ লৈ গৈ কৰবাত লুকুৱাই থৈ দিবি । গোটেই পোন্ধৰ টুকুৰা মনি পোৱাৰ পিছত লাংখুন পূজাৰ ৰাতি তই এডাল বট গছৰ তলত আমাক একেলগে পুতি থব লাগিব । এনে কৰিলে আমি ইমান বছৰে নিজৰ পৰা বিচ্ছেদ হৈ থকা অংশবোৰে তোক আশীৰ্বাদ কৰিম আৰু সেই আশীবাৰ্দ পোৱাৰ পিছতে তোৰ ঘৰে ধনে ধানে উভৈনদী হৈ পৰিব । কেৱল মনত ৰাখিবি তই দিনে এটুকুৰকৈ মনিহে হাবিখনৰ পৰা লৈ যাব পাৰিবি । ব’ল এতিয়া মোক লৈ ব’ল ইয়াৰ পৰা ।“ মনিৰ কথা শুনি লিমচিঙৰ মনটো অলপ ভাল লাগিল যদিও ভয়ো লাগি আছিল । তথাপিও উপায়োতো নাই । গতিকে সি মনিটো লাহেকৈ উঠাই পিন্ধি থকা তাগলাটোৰ জেপতে ভৰাই ল’লে আৰু কান্ধত প্ৰকাণ্ড খৰিৰ ভাৰটো লৈ ঘৰমূৱা হ’ল । ইফালে লিমচিং ঘৰ পোৱা দেখি বহুত মানুহৰ মাজত কৌতুহল হ’ল, কি আছে হাবিৰ মাজত, সি কেনেকৈ একো নোহোৱাকৈ উভতি আহিল, কিবা দেওঁভূতে তাক পাইছিল নেকি নানা প্ৰশ্নই আগুৰি ধৰিলেহি । কিন্তু লিমচিঙৰ চিন্তা মনিটোৱে কোৱা কথাবোৰক লৈ হে । সঁচাকৈয়ে সি ধনী হৈ যাব নেকি ? সি বাৰু বাকী অংশবোৰ বিচাৰি পাবনে ? তেনেবোৰ কথা ভাবি ভাবিয়ে সি ৰাতিটো পাৰ কৰিলে ।\nপিছদিনা পোৱাও সি খৰি আনিবলৈ গ’ল । আগৰ দিনাৰ দৰে সি আকৌ এটা একেধৰণৰ মনি বিচাৰি পালে । সেইটোও সি লৈ আনি ঘৰৰে ক’ৰবাত কোনেও নেদেখাকৈ লোকোৱাই থৈ দিলে । এনেকৈয়ে সি এদিনৰ পিছত সিদিনকৈ মনিবোৰ গোটাই গ’ল ।\nলাংখুন পূজাৰ দিনা সি শেষৰ মনিটো বিচাৰি আনিলে । ৰাতিলৈ কোনেও নেদেখাকৈ গাঁৱৰ এমূৰে থকা প্ৰকাণ্ড বটগছজোপাৰ তলত গাত এটা কৰি সি পোন্ধৰটা মনি পুতিবলৈ ওলাল । তেনেতে গাতৰ ভিতৰৰ পৰা মনিকেইটাই মাত লগালে । বোপাই তোক আমাৰ আশীৰ্বাদ দিছোঁ, যা আজিৰ পৰা তই এই ৰামজাং মাখা অঞ্চলৰ ভিতৰতে আটাইতকৈ চহকী মানুহ হবি । ধনে ধানে তোৰ ঘৰ উপচি পৰিব । এয়া মনিৰূপী ধন কোঁৱৰৰ আশীৰ্বাদ ।“ কথাখিনি কৈয়ে মনিকেইটা অন্তৰ্ধান হ’ল ।\nসময় বাগৰিল । লাহে লাহে মনিয়ে কোৱাৰ দৰে লিমচিঙৰ অৱস্থা ভাললৈ আহিল । দোপত দোপে সি ধনী হৈ আহিবলৈ ধৰিলে । এসময়ত সি ডাঙৰ সদাগৰলৈ পৰিণত হ’ল । সকলোৱে তাক সমীহ কৰাৰ লগতে তাৰ ঘৰত চাকৰ খাতিবলৈ ধৰিলে । লাহে লাহে লিমচিঙৰ সকলো দুখৰ দিনৰ ওৰ পৰিল । (সংগ্ৰহীত)\nসনা জিৰ্ জিৰ্ (সমাপ্ত)\n*জু- তিৱা সম্প্ৰদায়ে থলুৱা পদ্ধতিৰে তৈয়াৰ কৰা মদ ।\n*মিছাম- গাহৰিৰ মাংস\n*চপলা, ছিংলি বা খাইদঙ- তিৱা গাভৰু সকলে পিন্ধা মনি\n*তাগলা – তিৱা পুৰুষ সকলে পিন্ধা এবিধ চোলা\n*লাংখুন পূজা – এটি তিৱা লোকউৎসৱ


বেজৰ নাকতে খৰ! ট্ৰাক-ইনোভাসহ ধৰা পৰিল লিংডো-মুন্না | News Next One\nবৃহস্পতিবাৰে বিশেষ সূত্ৰৰ পৰা এক খবৰ লাভ কৰে কোকৰাঝাৰ আৰক্ষীয়ে। খবৰটো আছিল চোৰাং সৰবৰাহকাৰীয়ে পশ্চিমবংগৰ পৰা এখন ট্ৰাকেৰে চোৰাংকৈ গৰু কঢ়িয়াই অনাৰ খবৰ। লগে লগে কোকৰাঝাৰ আৰক্ষীৰ এটা দলে মাজনিশা অসম বংগ সীমান্তৰ ৩১ নং ৰাষ্ট্ৰীয় ঘাইপথ তথা শ্ৰীৰামপুৰত তালাচী চলায়। তালাচী কালত AS 01GC 3837 নম্বৰৰ এখন ট্ৰাক আৰক্ষীয়ে জব্দ কৰে। এই ট্ৰাকখনতে কঢ়িয়াই আনিছিল ১৬টাকৈ বলধ গৰু।\nট্ৰাকৰ আগে আগে এখন ইনোভা\nকোনেও গম পাব নোৱাৰাকৈয়ে গৰু কঢ়িয়াই অনা ট্ৰাকখনৰ আগে আগে গৈ আছিল AS01AK 7363 নম্বৰৰ এখন ইনোভা। এই ইনোভাখনত বহি অহা দুই বিশেষ ব্যক্তিৰ লক্ষ্য আছিল যাতে পিছে পিছে আহি থকা ট্ৰাকখন কাৰো নজৰত নপৰে। কিন্তু ট্ৰাকখনৰ লগতে বিশেষ ব্যক্তি দুজনো নজৰত পৰে আৰক্ষীৰ। বিশেষ ব্যক্তি দুজনে বিপদৰ উমান পাই পলায়নৰ চেষ্টা কৰে যদিও ব্যৰ্থ হয়। শেষত আৰক্ষীৰ হাতত ধৰা পৰাৰ পিছতে পোহৰলৈ আহে যে ইনোভাৰ ভিতৰত বহি অহা দুই ব্যক্তি হৈছে গৰুৰ চোৰাং সৰবৰাহ বন্ধ কৰা বুলি দাবী কৰা অহা সংগঠন অল ইণ্ডিয়া লাইভষ্টক ট্ৰেডাৰ এণ্ড ট্ৰেন্সপৰ্টাৰ এচোচিয়েচনৰ সভাপতি আৰু সম্পাদক। আশ্বৰ্যজনক কথা এয়ে যে কিছুদিন পূৰ্বে চোৰাং গৰু সৰবৰাহৰ বিৰুদ্ধে সংবাদমেলৰো আয়োজন কৰিছিল এই সংগঠনটোৱে।\n♦ চোৰাং গৰু সৰবৰাহৰ সৈতে জড়িতসকল, গোসাইগাঁও থানাত\nক’লৈ গৈ আছিল ট্ৰাকখন?\nকোকৰাঝাৰ আৰক্ষী অধীক্ষক ৰাজেন সিঙে সদৰি কৰা মতে অসমৰ মাজেৰে মেঘালয়লৈ গৈ আছিল ট্ৰাকখন। ট্ৰাকখনৰ পৰা আৰক্ষীয়ে আন আঠজন সদস্যকো আৰক্ষীয়ে আটক কৰিছে। এই ৮জনৰ মাজত আছে এজন পশু চিকিৎসকো। আৰক্ষীয়ে গেংটোৰ পৰা পশ্চিমবংগৰ পঞ্জীয়নকৃত এখন মাৰুটি এল্টো গাড়ীেয়ো (WB 70 L 8539) জব্দ কৰিছে। ঘটনা সন্দৰ্ভত গোসাঁইগাঁও থানাত আৰক্ষীয়ে এক গোচৰো (৩৮৮/২০১৯) ৰুজু কৰি আৰম্ভ কৰিছে তদন্ত।\n৩ বছৰত সহস্ৰাধিক গৰু জব্দ\nকোকৰাঝাৰ আৰক্ষী অধীক্ষক ৰাজেন সিঙে সংবাদ মাধ্যমক জনাইছে যে গৰুৰ অবৈধ চিণ্ডিকেট, অবৈধ সৰবৰাহৰ বিৰুদ্ধে বিগত ২০১৬ চনৰে পৰা কোকৰাঝাৰ আৰক্ষীয়ে নিৰবচ্ছিন্নভাৱে ভাৱে কাম কৰি আহিছে। যোৱা তিনিটা বৰ্ষত কোকৰাঝাৰ আৰক্ষীয়ে গৰুৰ চোৰাং সৰবৰাহৰক লৈ ৫৪টা গোচৰ ৰজু কৰাৰ লগতে ২৫ খন বাহন, ১২৩৮ টা গৰু জব্দ কৰাৰ লগতে ১৬২জন গৰুৰ চোৰাং সৰবৰাহকাৰীক আটক কৰিছে।


চৰকাৰে গৰুক ৰাষ্ট্ৰীয় জন্তু হিচাপে ঘোষণা কৰক! পৰামৰ্শ এলাহাবাদ উচ্চ ন্যায়লয়ৰ - NEWS8 NorthEast\nHome/NATIONAL/চৰকাৰে গৰুক ৰাষ্ট্ৰীয় জন্তু হিচাপে ঘোষণা কৰক! পৰামৰ্শ এলাহাবাদ উচ্চ ন্যায়লয়ৰ\nচৰকাৰে গৰুক ৰাষ্ট্ৰীয় জন্তু হিচাপে ঘোষণা কৰক! পৰামৰ্শ এলাহাবাদ উচ্চ ন্যায়লয়ৰ\nনিউজ ডেস্ক। এলাহাবাদ উচ্চ ন্যায়ালয়ৰ এক গুৰুত্বপূৰ্ণ সিদ্ধান্ত।\nবৈদিক, পৌৰাণিক, সাংস্কৃতিক গুৰুত্ব আৰু সামাজিক উপযোগিতাৰ প্ৰতি লক্ষ্য ৰাখি গৰুক ৰাষ্ট্ৰীয় জন্তু হিচাপে ঘোষণা কৰাৰ পৰামৰ্শ ন্যায়ালয়ৰ।\nগো হত্যাকাৰীৰ এখন জামিন আবেদন নাকচ কৰি এই পৰামৰ্শ প্ৰদান কৰে ন্যায়াধীশ শেখৰ কুমাৰ যাদৱে।\nআদালতে কয় যে, “গৰুক ভাৰতত মাতৃ বুলি গণ্য কৰা হয়। এইয়া হিন্দুসকলৰ বিশ্বাসৰ বিষয়। বিশ্বাসৰ আঘাতে দেশখনক দুৰ্বল কৰি তুলিছে। গোমাংস খোৱাটো কাৰো মৌলিক অধিকাৰ নহয়। জিভাৰ সোৱাদৰ বাবে গৰুৰ জীৱনৰ অধিকাৰ কাঢ়ি নিব নোৱাৰি। প্ৰাপ্তবয়স্ক গৰু কৃষিৰ বাবে উপযোগী। ইয়াক হত্যা কৰিবলৈ দিয়াটো সঠিক নহয়। ই ভাৰতীয় কৃষিৰ মেৰুদণ্ড।”\nআদালতে আৰু কয় যে, “ভাৰত হৈছে পৃথিৱীৰ একমাত্ৰ দেশ য’ত সকলো সম্প্ৰদায়ৰ লোক বাস কৰে। আনকি উপাসনা প্ৰণালী বেলেগ হ’লেও সকলোৰে চিন্তা চৰ্চা এক। তেওঁলোকে ইজনে সিজনৰ ধৰ্মক সন্মান কৰে।”\nআদালতে গো হত্যাকাৰীৰ জামিন আবেদন নাকচ কৰি কয় যে, “যদি গৰু হত্যাকাৰীক মুকলি কৰি দিয়া হয়। তেন্তে ই আৰু অপৰাধ কৰিব।” আদালতে সম্ভালৰ গো হত্যাকাৰী জাভেদৰ জামিন আবেদন নাকচ কৰে। যি যোৱা ৮ মাৰ্চৰ পৰা বৰ্তমান কাৰাগাৰত আছে।\n“Cow protection should be madeafundamental right of Hindus" – Read Allahabad High Court order on Cows – https://t.co/Ad3JfWK0qe pic.twitter.com/WfDzQSYMIS\nআদালতে লগতে কয় যে, “দেশৰ ২৯ খন ৰাজ্যৰ ভিতৰত ২৪ খনত গৰু হত্যা নিষিদ্ধ। এটা গৰুৱে জীৱনত ৪১০ ৰ পৰা ৪৪০ জন লোকৰ খাদ্য যোগান ধৰে। কিন্তু গোমাংস মাত্ৰ ৮০ জন লোকৰহে আহাৰ হয়। মহাৰাজা ৰঞ্জিত সিঙে গৰু হত্যাৰ বাবে মৃত্যুদণ্ডৰ নিৰ্দেশ দিছিল। বহুতো মুছলমান আৰু হিন্দু ৰজাই গৰু হত্যা নিষিদ্ধ কৰিছিল। ইয়াৰ মল-মূত্ৰ দুৰাৰোগ্য ৰোগত উপকাৰী। বেদ আৰু পুৰাণত গৰুৰ মহিমা বৰ্ণনা কৰা হৈছে। মংগল পাণ্ডেয়ে গৰুৰ চৰ্বিত বৈপ্লৱিক পৰিৱৰ্তন আনিছিল। সংবিধানে গৰু সুৰক্ষাৰ ওপৰতো গুৰুত্ব আৰোপ কৰিছে।”\nশোকাৱহ! বাইক আৰু চাইকেলৰ মুখামুখি সংঘৰ্ষত প্ৰাণ হেৰুৱালে ১৩ বছৰীয়া কিশোৰে...\nকন্যাৰ নামত মাটি নামজাৰি কৰিছিল পিতৃয়ে, তাৰ পাছতে পুত্ৰই ল’লে ভয়ংকৰ পদক্ষেপ


প্ৰণয় বৰদলৈৰ ক্ৰীড়াময় জীৱনৰ কিছু কথা, প্ৰত্যাহ্বান নাথাকিলে জীৱনৰ মজাই বা ক’ত...? - Olympia Sports\nHomeInterviewপ্ৰণয় বৰদলৈৰ ক্ৰীড়াময় জীৱনৰ কিছু কথা, প্ৰত্যাহ্বান নাথাকিলে জীৱনৰ মজাই বা ক’ত...?\nশাওণৰ ভৰ দুপৰীয়া। জুইহে বৰষিছে যেন সূৰ্য দেৱতাই। অসম ৰাজ্যিক চিৰিয়াখানাৰ সভাগৃহত সিদিনা দুঃসাহসিক ক্ৰীড়া সংস্থা এক্সপ্ল’ৰাৰৰ এক অনুষ্ঠান। সদাব্যস্ত মানুহজন সিদিনাও ব্যস্ত আছিল এক্সপ্ল’ৰাৰে আয়োজন কৰা সেই বিশেষ অনুষ্ঠানটোত। ক্ৰীড়াৰ সৈতে জড়িত যিকোনো অনুষ্ঠানৰ পৰা আঁতৰি থাকি ভাল নাপায় তেওঁ। ক্ৰীড়াপ্ৰীতি তেওঁৰ বুকুত অহৰহ বিদ্যমান। জীৱন তেওঁৰ প্ৰতিমুহূৰ্ততে অনুপম সেই ক্ৰীড়াপ্ৰীতিৰ বাবেই। পেছাৰ ব্যস্ত সূচীয়েও সেয়ে তেওঁক নিলগাই ৰাখিব পৰা নাই ক্ৰীড়াৰ পৰা।\nমানুহজনে প্ৰত্যাহ্বান ভাল পায়। তাৰ বাবেই কঠিন শিলাময় পাহাৰকো নেওচা দিব খোজে। সেউজীয়াৰ প্ৰেমিক তেওঁ। সেয়ে সময়ে সময়ে কংক্ৰিটৰ মহানাগৰিক জীৱনৰ পৰা আঁতৰি সেউজীয়া পাহাৰৰ বুকুত অৰঙে-দৰঙে ঘূৰি ফুৰে, উদ্‌যাপন কৰে জীৱনটো কিছু অন্য ধৰণে। প্ৰণয় বৰদলৈ তেওঁ। অসমৰ সংবাদ জগতৰ অন্যতম চেলিব্ৰেটী সাংবাদিকজন। সাংবাদিক ব্যতিৰেকেও তেওঁৰ আছে আন এক পৰিচয়। অসমৰ দুঃসাহসিক ক্ৰীড়াৰ অন্যতম পায়নীয়াৰ তেওঁ। দুঃসাহসিক ক্ৰীড়াৰ উত্তৰণৰ বাবে অহৰহ কাম কৰি আহিছে মানুহজনে। আমি তেওঁৰ ব্যস্ততাপূৰ্ণ কৰ্মজীৱনৰ পৰা কিছু সময় কাঢ়ি তেওঁৰ মুখেৰেই শুনিলো তেওঁৰ দুঃসাহসিক ক্ৰীড়া জীৱনৰ অভিজ্ঞতাৰ বৰ্ণনা। তাৰেই বছা বছা কিছু কথাৰ সম্পাদিত ৰূপ আপোনালোকলৈ আগবঢ়ালো।\n১) প্ৰথমেই জানিবলৈ বিচাৰিম আপোনাৰ জীৱনৰ আৰম্ভণি কালছোৱাৰ বিষয়ে। আপোনাৰ জন্মস্থান, পিতৃ-মাতৃ, শিক্ষা-দীক্ষা আদি সম্পৰ্কে কিছু কথা।\nপ্ৰণয় বৰদলৈ ঃ মোৰ জন্ম গুৱাহাটীৰ শিলপুখুৰীত যদিও চানমাৰি কলনীতে মই ডাঙৰ-দীঘল হৈছো। মোৰ পিতৃ স্বৰ্গীয় হৰেন বৰদলৈ আৰু মাতৃ বীণা বৰদলৈ। আমাৰ ঘৰৰ ওচৰতে আছিল আছাম ¿ট্ৰবিউনৰ কাৰ্যালয়টো। সেয়ে পুৱা শুই উঠিয়েই বাতৰিকাকতখন পঢ়াটো এক অভ্যাসত পৰিণত হৈছিল। অষ্টম-নৱম শ্ৰেণীত পঢ়ি থাকোঁতেই দৈনিক অসমত ক্ৰীড়া সম্পৰ্কীয় লেখা দুই-এটা লিখিবলৈ ল’লো। সেই সময়ত দৈনিক অসমত আছিল প্ৰেমধৰ শৰ্মা। তেৱেঁই মোৰ লেখাবোৰ আগ্ৰহেৰে প্ৰকাশ কৰিছিল।\nপঢ়া-শুনা মই কটন কলেজিয়েট আৰু আৰ্য বিদ্যাপীঠৰ পৰা কৰিছিলো। দেউতাক সৰুতেই হেৰুৱাইছিলো। ঘৰুৱা অসুবিধাৰ বাবে সেয়ে কম বয়সতে সংস্থাপনৰ দিশত মন দিবলৈ বাধ্য হৈছিলো। প্ৰথমে এটা কোম্পানীত ছেলছৰ কাম কৰো। তাৰ পিছতে মই সংবাদক্ষেত্ৰত ভৰি দিওঁ।\n২) আপুনি অসমৰ সংবাদ জগতৰ এজন দক্ষতাসম্পন্ন ব্যক্তি। সংবাদ মাধ্যমৰ সৈতে আপোনাৰ সম্পৰ্ক কেনেদৰে গঢ়ি উঠিল·\nপ্ৰণয় বৰদলৈ ঃ প্ৰথমে মই জ্ঞানদীপ নামৰ অলোচনীখনত যোগ দিওঁ। এয়াই আছিল সংবাদ জগতত মোৰ প্ৰথমটো খোজ। তাত কাম কৰাৰ অভিজ্ঞতা আছিল বিচিত্ৰ। ইয়াৰ পিছত আজিৰ অসম কাকতত মই ক্ৰীড়া সাংবাদিক হিচাপে যোগ দিওঁ। তাৰ পিছত আজিৰ বাতৰিখনৰ জন্মলগ্নৰ সাক্ষী হওঁ আৰু চীফ ষ্টাফ ৰিপ’ৰ্টাৰ হিচাপে কাম কৰো। এইবাৰ আজিৰ বাতৰিৰ পৰা ওলাই মনোজ গোস্বামী আৰু মোৰ বহুকেইজন সাংবাদিক বন্ধুৱে লগ লাগি হোমেন বৰগোহাঞি ছাৰৰ নেতৃত্বত আৰম্ভ কৰো আমাৰ অসম কাকতখন। আমাৰ অসমত বাৰ্তা সম্পাদক হিচাপে দায়িত্ব পালন কৰো। প্ৰায় পাঁচ বছৰ আমাৰ অসমত কাম কৰো। তেনে সময়তে অসমৰ প্ৰথমটো কেব্‌ল নিউজ চেনেল প্ৰাগ নিউজৰ জন্ম হয়। চেনেলটোৰ জন্মলগ্নৰে পৰা জড়িত হৈ পৰো। ইলেক্ট্ৰনিক মিডিয়াত সেয়া মোৰ প্ৰথমটো খোজ। ইয়াৰ পিছত মই প্ৰায় দহ বছৰ ধৰি ডি ৱাই ৩৬৫ত পৰিচালন সম্পাদক হিচাপে দায়িত্ব পালন কৰো। ২০১৮ত সঞ্জীৱ নাৰায়ণদেৱৰ অনুৰোধত পুনৰ প্ৰাগ নিউজলৈ ঘূৰি আহো।\n৩) অসমৰ সংবাদ মাধ্যমক প্ৰতিনিধিত্ব কৰি আপুনি দেশে-বিদেশে খ্যাতি অৰ্জন কৰিছে। ইয়াৰে কেইটামান স্মৰণীয় মুহূৰ্তৰ বিষয়ে ক’ব নেকি·\nপ্ৰণয় বৰদলৈ ঃ সংবাদ জগতৰ সৈতে জড়িত বহু মনোৰম অভিজ্ঞতাৰ সাক্ষী হৈছো বিভিন্ন সময়ত। এই মুহূৰ্তত মনলৈ আহিছে শ্ৰীলংকাৰ বিদ্ৰোহী সংগঠন এল টি টি ইৰ মূল ঘাটিলৈ যোৱাৰ ঘটনাটো। মই গৈছিলো বেনটটা নামৰ ঠাইত অনুষ্ঠিত ‘ৱৰ্ল্ড এনভাইৰনমেেণ্টল জাৰ্নেলিষ্ট কনফাৰেঞ্চ’ত ভাগ ল’বলৈ। সেয়া আছিল ২০০২ চনৰ কথা। সেই সময়ত নৰৱেত এল টি টি ই আৰু শ্ৰীলংকান চৰকাৰৰ মাজত আলোচনা আৰম্ভ হৈছে। বেনটটাৰ পৰা মই জাফনালৈ গৈছিলো। জাফনাৰ ঠায়ে ঠায়ে সেই সময়ত শ্ৰীলংকান আৰ্মী আৰু এল টি টি ইৰ সমান্তৰাল চৰকাৰ। মই কিলিন’চি নামৰ ঠাই হৈ জাফনালৈ যাওঁ। কিলিন’চি আছিল ধ্বংসস্তূপৰ এখন চহৰ। চহৰখন তেতিয়া সম্পূৰ্ণৰূপে এল টি টি ইৰ দখলত। সেই ঠাইখিনিত এল টি টি ইৰ আছুতীয়া বেছ পইণ্ট বিভিন্ন বিভাগ, সংগঠনটোৰ নিজা বাতৰিকাকত আদিৰ প্ৰচলন আছিল। জাফনালৈ এনেকুৱা ঠায়ো পাৰ হৈ গৈছো, য’ত কাষৰ হাবিত মাইন পৰ্যন্ত পুতি থোৱা আছিল। এল টি টি ইৰ ঘাটিলৈ যোৱাৰ সেই যাত্ৰা শিহৰণকাৰী আছিল। সেয়ে আজিও বিশেষ স্মৰণীয় ঘটনা বুলি ক’লে সেই কথাই প্ৰথমে মনলৈ আহে।\nইয়াৰ বাহিৰেও শান্তিৰ নোবেল বিজয়ী মাদাৰ টেৰেছা গুৱাহাটীলৈ আহোঁতে লাভ কৰা তেওঁৰ সান্নিধ্য আন এটা পাহৰিব নোৱৰা স্মৃতি।\n৪) আপোনাক কেতিয়াবা যদি আমি দেখিছো টেলিভিছনৰ টক্-শ্ব’ত এংকৰৰ ৰূপত, কেতিয়াবা আকৌ দেখিছো হিমালয়ৰ বুকুত। কেতিয়াবা যদি দেখিছো চাইক্লিষ্টৰ ৰূপত আৰু কেতিয়াবা আন বহুকেইটা ৰূপত আপোনাক আমি দেখিবলৈ পাওঁ। এজন মানুহে ইমানখিনি কাম একেলগে কেনেকৈ কৰি যায়·\nপ্ৰণয় বৰদলৈ ঃ প্ৰত্যাহ্বান ভাল পাওঁ মই। প্ৰত্যাহ্বান নাথাকিলে জীৱনৰ মজাই বা ক’ত· একঘেয়ামি এটা জীৱন মই কেতিয়াও বিচৰা নাই। জীৱনটো বিচিত্ৰময় কৰি তোলাৰ হেঁপাহতে চাগে একে সময়তে বহু কাম কৰি ভাল পাওঁ। একঘেয়ামি জীৱনশৈলী এটা বেয়া পাওঁ বাবেই গুৱাহাটী এৰি মাজে মাজে গুচি যাওঁ কেতিয়াবা কোনো অৰণ্যৰ মাজলৈ, আকৌ কেতিয়াবা হিমালয়ৰ বুকুলৈ। হয়তো তেজত দুঃসাহসিক ক্ৰীড়াক কঢ়িয়াই লৈ ফুৰিছো বাবেই প্ৰত্যাহ্বান ভাল পাওঁ মই। যেনে বাহিৰত ক’ৰবালৈ গ’লেও মই সু-সংবদ্ধ ট্যুৰত গৈ ভাল নাপাওঁ। অনিশ্চয়তা থাকিলেহে গৈ ভাল পাওঁ।\n৫) আপোনাৰ জীৱনৰ প্ৰথম হিমালয় যাত্ৰাৰ বিষয়ে অলপ জনাব নেকি·\nপ্ৰণয় বৰদলৈ ঃ প্ৰথমবাৰ মই নেপাল হিমালয়ত ভৰি দিছিলো। এই যাত্ৰাত হিমালয় বগাই গৈ আমি প্ৰথমে হেলেম্বু নামৰ ঠাই পাইছিলোগৈ। সিদিনা গৈ পাওঁতে পাওঁতে সন্ধিয়া হৈছিলগৈ। পিছদিনা ৰাতিপুৱা শুই উঠি যেতিয়া বাহিৰ ওলাওঁ, দেখো হিমালয় চকুৰ সন্মুখত। বৰফাবৃত হিমালয়ৰ শিখৰৰ সেই মনোৰম দৃশ্য দেখি আৱেগিক হৈ পৰো। এতিয়াও মনত পৰে হিমালয়ৰ সেই দৃশ্য দেখি মোৰ চকুপানী ওলোৱা কথাটো। আজিও বুজি নাপাওঁ সেই চকুপানীৰ আঁৰৰ ৰহস্য। সেয়া আনন্দৰ চকুপানী আছিল নে আছিল আন কিবা!!\n৬) আপোনাৰ হিমালয়প্ৰীতি হয়তো সেই তেতিয়াৰ পৰাই আৰম্ভ হৈছিল·\nপ্ৰণয় বৰদলৈ ঃ হয়, তেতিয়াৰ পৰাই হিমালয়ক ভাল পাবলৈ আৰম্ভ কৰিলো। এটা কথা ঠিক, এই যাত্ৰাত কষ্ট আছে, কঠোৰ পৰিশ্ৰম আছে আৰু সেই কথাই মাজে মাজে বিচলিতও কৰে। তেতিয়া ভাব হয় কিয় গুৱাহাটীৰ আৰামদায়ক জীৱনটো এৰি ইমান কষ্ট স্বীকাৰ কৰি এই মৃত্যু শংকাৰ মাজত আছোহি· কিন্তু ঘূৰি আহি পোৱাৰ লগে লগে আকৌ যাবলৈ মন যায় হিমালয়ৰ বুকুলৈ।\n৭) নেপাল হিমালয়ৰ বাহিৰেও হিমালয়ৰ কোন কোন প্ৰান্তত পৰ্বতাৰোহণৰ বাবে গৈছে·\nপ্ৰণয় বৰদলৈ ঃ যোৱা তিনিটা দশকজুৰি হিমালয়ৰ বিভিন্ন অঞ্চললৈ মই গৈছো। কাশ্মীৰৰ পৰা আৰম্ভ কৰি হিমাচল, পঞ্জাব, চিকিম, কুমাওন, গাড়োৱাল, দাৰ্জিলিং আদি হিমালয়ৰ অঞ্চলসমূহত পৰ্বতাৰোহণ কৰিছো। হিমালয়ৰ মাউণ্ট যোগিন, মাউণ্ট জইণ্ট থ্ৰী, মাউণ্ট চ’ চ’ লেং নেলডা, মাউণ্ট ৰোবোল কাং আদিৰ শিখৰলৈ আৰোহণ কৰিছো।\n৮) পৰ্বতাৰোহণৰ বাহিৰেও আন কি কি দুঃসাহসিক ক্ৰীড়াত আপুনি অংশ লৈছে· সেই অভিজ্ঞতাসমূহ কেনেকুৱা·\nপ্ৰণয় বৰদলৈ ঃ পৰ্বতাৰোহণৰ বাহিৰেও পেৰাট্ৰুপিং কৰিছো। এন চি চি ত থাকোতে পেৰাট্ৰুপিঙৰ ক’ৰ্ছ কৰিছিলো। ৰেফটিং কৰিছো বহু ঠাইত। চেনাব, চন্দ্ৰভাগা, ঝিলামৰ পৰা আৰম্ভ কৰি বেঁকী, সোৱণশিৰি, জীয়াভৰলী আদি নদীসমূহত ৰেফটিং কৰিছো। ইয়াৰে জীয়াভৰলী আৰু কামেঙত কেইবাবাৰো¸ হোৱাইট ৱাটাৰ ৰেফটিং কৰিছো। এবাৰতো হোৱাইট ৱাটাৰ ৰেফটিং কৰিবলৈ গৈ মৃত্যুৰ মুখৰ পৰা বাচি আহিছো। সেয়া আছিল কোনোবা এটা পোন্ধৰ আগষ্টৰ কথা। তেতিয়া ভৰ বাৰিষাৰ সময়। আমি যি সময়ত ৰেফটিঙৰ বাবে গৈছিলো তেতিয়া জীয়াভৰলীত ৰেফটিং কৰা নিষিদ্ধ আছিল। আমি গৈছিলো এডভেঞ্চাৰ ট্যুৰিজিমৰ ওপৰত নিৰ্মিত তথ্যচিত্ৰ এখনৰ শ্বুটিঙৰ বাবে। আমাৰ দলটোত আছিল জনপ্ৰিয় অভিনেতা উৎপল দাসো। আমাক অসমৰ জীয়াভৰলীত শ্বুটিং কৰিবলৈ নিদিয়াত আমি অৰুণাচলত থকা নদীখনৰ আনটো অংশলৈ গ’লো। নদীখনৰ সেই অংশৰ গতি আছিল আৰু কোবাল। কামেং নদীখনত সেই সময়ত বিশাল ঢৌ। তাৰ মাজতে আমি ওখ গৰা সদৃশ ঢৌৰ মাজত আমাৰ ৰেফটখন নমাই দিলো। প্ৰথমেই আমাক ১২-১৩ফফুট উচ্চতাৰ নদীৰ ঢৌৱে ওপৰলৈ উঠাই লৈ গ’ল। এনেকৈ ওপৰ তল কৰি ঢৌৱে জোকাৰি থাকিল গোটেই সময়খিনি। ৰেফটৰ পৰা ছিটিকি নপৰাকৈ যে থাকিব পাৰিলো, সেই কথা ভাবি আজিও আচৰিত হওঁ।\nসেয়া আছিল ৰেফটিঙৰ কথা। ৰেফটিঙৰ লগতে আৰু বহুকেইটা দুঃসাহসিক ক্ৰীড়াৰ লগত মই জড়িত হৈ আছো। বাইকিং এক্সপেডিচনত ভাগ লৈ বহু দুৰ্গম ঠাই ভ্ৰমণ কৰিছো। লেহ-লাডাখৰ লগতে ৱৰ্ল্ডছ হায়েষ্ট মটৰেবল ৰোড খাৰডুংলা (১৮,৩০০ ফুট উচ্চতা)লৈ যোৱাৰ সেই যাত্ৰা আছিল অবিস্মৰণীয়। ইয়াৰ উপৰি গুৱাহাটীৰ পৰা কন্যাকুমাৰীলৈও গৈছো বাইক এক্সপেডিচন কৰি। এবাৰ নেপালৰ পৰা বাইক এক্সপেডিচনত আহোঁতে দুৰ্ঘটনাৰো সন্মুখীন হৈছিলো। বাইকখন সন্মুখৰ গাঁত এটাত পৰাৰ পৰা বচাবলৈ যাওঁতে মই ছিটিকি দূৰৈত পৰিছিলোগৈ। অৱশ্যে মূৰত হেলমেট, শৰীৰটো সম্পূৰ্ণৰূপে গাৰ্ডেড আছিল বাবে বৰ বেছি ক্ষতি নোহোৱাকৈ বাচি আহিলো সেইবাৰ।\nইয়াৰ বাহিৰেও এছিয়ান কাৰ ৰেলীত অংশ লৈ বেংককৰ পৰা গুৱাহাটীলৈ আহিছো গাড়ী চলাই। আকৌ এবাৰ গুৱাহাটীৰ পৰা লাওচ অভিমুখে যোৱাৰো অভিজ্ঞতা হৈছিল।\n৯) এজন ক্ৰীড়া সংগঠক হিচাপে কি কি সংগঠনৰ সৈতে জড়িত হৈ আছে·\nপ্ৰণয় বৰদলৈ ঃ বৰ্তমান মই কেইবাটাও ক্ৰীড়া সংগঠনৰ সৈতে জড়িত হৈ আছো। ইউনাইটেড ব্ৰাদাৰ্ছ ক্লাব, আৰু দুঃসাহসিক ক্ৰীড়া সংগঠন এক্সপ্ল’ৰাৰৰ সভাপতি হিচাপে কাৰ্যনিৰ্বাহ কৰি আহিছো। ইয়াৰ লগতে কাজিৰঙা ৱাইল্ড লাইফ ছ’চাইটীৰ লগতো জড়িত হৈ আছো।\n১০) বৰ্তমান চৰকাৰে গুৱাহাটীক দেশৰ ক্ৰীড়া ৰাজধানী হিচাপে গঢ়ি তোলাৰ কথা কৈ আহিছে। ‘ক্ৰীড়া ৰাজধানী’ চৰকাৰখনে আগবঢ়োৱা এটা জনপ্ৰিয় শ্লোগান। গুৱাহাটীক দেশৰ ক্ৰীড়া ৰাজধানী হিচাপে গঢ়ি তোলাৰ ক্ষেত্ৰত চৰকাৰখন কেনেদৰে আগবঢ়া উচিত বুলি আপুনি ভাবে·\nপ্ৰণয় বৰদলৈ ঃ এটা কথা স্বীকাৰ কৰিবই লাগিব যে বৰ্তমানৰ চৰকাৰখনে পূৰ্বৰ তুলনাত ক্ৰীড়াখণ্ডত বিশেষভাৱে গুৰুত্ব দি আহিছে। গুৱাহাটীক দেশৰ ক্ৰীড়া ৰাজধানী হিচাপে গঢ়ি তুলিব খোজা হৈছে সেয়া এক আশাৰ কথা। কিন্তু মই ভাবো ক্ৰীড়া ৰাজধানী হ’ব পৰাকৈ বৰ্তমানেও সিমানখিনি আন্তঃগাঁথনি গঢ় লৈ উঠা নাই। গুৱাহাটীত বৰ্তমানেও প্ৰপাৰ এখন ফুটবল ষ্টেডিয়াম নাই। গতিকে চৰকাৰে প্ৰথমে পৰ্যাপ্ত আন্তঃগাঁথনিৰ ওপৰত গুৰুত্ব দিব লাগে আৰু খেলুৱৈ সৃষ্টিৰ বাবে চৰকাৰে কেটচ দেম য়ং (Catch Them Young) নীতিৰ ওপৰত গুৰুত্ব দিব লাগে। তেতিয়াহে প্ৰকৃতপক্ষে দেশত ক্ৰীড়া অনুকূল পৰিৱেশ এটা গঢ় লৈ উঠিব।\nশেষত অত ব্যস্ত¸তাৰ মাজতো আমাক ইমানখিনি সময় দিয়াৰ বাবে আপোনাক অশেষ ধন্যবাদ।\nপ্ৰণয় বৰদলৈ ঃ আপোনাকো ধন্যবাদ জনালো।\nPrevious articleভাৰতৰ টাইকোৱাণ্ডোৰ শীৰ্ষ ৰেংকিঙৰ খেলুৱৈগৰাকীৰ মনৰ কথা, সাক্ষাৎকাৰত ৰ’দালি বৰুৱা\nNext articleঅৰ্জুন ভোগেশ্বৰ বৰুৱা\nমেক্সৱেলে ক্ষমা খুজিলে কে এল ৰাহুলক!!\nআজিৰে পৰা ওদালগুৰিত বডোফা উপেন্দ্ৰ নাথ ব্ৰহ্ম সৰ্বভাৰতীয় স্বৰ্ণকাপ ফুটবল প্ৰতিযোগিতা